
			הקדמה מאת קרל־הרמן בליקלה

			יושב ראש, קרן בית מדרש שטוטגרט לדיאלוג בין־דתי1

			בשם קרן בית מדרש שטוטגרט לדיאלוג בין־דתי, ברצוני לצרף לספרו החדש של גבריאל שטרנגר על רוחניות ודבקות מיסטית במפגש יהודי־מוסלמי כמה הערות מקדימות. 

			הקרן הבין־דתית שלנו הוציאה מונוגרפיה חשובה זאת מתוך הכוונה להביא ללבלוב הדיאלוג היהודי־מוסלמי. דברַי נכתבים גם מנקודת מבט של מי שמעורב מזה עשרות שנים בקידום השלום בין מדינת ישראל לשכנותיה הערבים־מוסלמים, ותומך ביוזמות רבות המקדמות דיאלוג בין יהודים, נוצרים ומוסלמים במזרח התיכון ובעולם. התובנה המרכזית שלי בתהליך הארוך והקשה הזה היא שלא יתכן שלום פוליטי וחברתי ללא שלום ודו־שיח בין הדתות. 

			הדיאלוג בין יהודים ומוסלמים באירופה ובישראל מתרחש תחת מתחים כבדים, עימותים ואלימות; הוא אינו מושתת על מסורת של חמישים שנה, כדוגמת הדיאלוג היהודי־נוצרי שהתעצם מאוד בעקבות מוראות השואה. עם זאת, שלוש הדתות המונותאיסטיות מחוברות באמונה באל האחד. כנוצרי פרוטסטנטי אני שמח בכל לבי על התקדמות הפיוס וההבנה ההדדית בין יהודים ונוצרים באירופה ובארצות הברית, המסלקת אי־הבנות ומתחים בני מאות השנים. בעיני זו ברכה, פרי השגחת האל, תהליך המקדם את העולם לגאולתו. ברם, למרבה הצער התפתחות חיובית זו מנוצלת לעתים, בפרט על ידי נוצרים אוונגליקנים ובני שיחם היהודים, ליצירת ברית יהודית־נוצרית נגד מוסלמים. בניגוד לכך, משימתנו היא ליצור ברית בין שלוש הדתות האברהמיות שתכלול גם את דת הספר הצעירה ביניהן. מונוגרפיה זו תתרום לחיזוק ההיכרות בין שלוש דתות אלה שהיא, כאמור, תנאי לדו־קיום בשלום בכל חברה המאגדת בני דתות שונות. 

			פרסום המונוגרפיה משתלב באופן מעניין עם הסכמי אברהם שנערכו לאחרונה בין מדינת ישראל לבין ארבע מדינות ערביות — איחוד האמירויות, בחריין, סודאן ומרוקו — המצטרפים להסכמי השלום בין ישראל ומצרים (1979) וירדן (1994). הביסוס הדתי שבהסכמי אברהם וייחוסם לאבי הדתות המונותיאיסטיות המשותף הוא לדעתי חידוש משמעותי, שעשוי להוות השראה לקידום יוזמות שלום מצד מדינות מוסלמיות נוספות באזור. 

			ברצוני לציין התפתחות חשובה נוספת בישראל, הלוא היא ייסוד מכון בליקלה לדיאלוג בין דתי באפרת שבגוש עציון. המכון נוסד ב־26 באוקטובר 2020 בשיתוף פעולה בין מוסדות אור תורה סטון בניהולו של הרב כתריאל ברנדר וביני, במטרה לאפשר לרבנים ורבניות אורתודוקסים ולמעצבי מדיניות אחרים בתחום הדתי, הכלכלי והמדיני, לרכוש השכלה אודות האסלאם והנצרות, ולערוך מפגשים עם מנהיגים מוסלמים ונוצרים. יש חידוש רב בכך שארגון כמו אור תורה סטון, המכשיר רבנים לכהונה במדינת ישראל ובעולם, מקדיש כה רבות לשיח בין יהודים, נוצרים ומוסלמים. תקוותי היא שפעילותו הבין־דתית של מכון בליקלה, וכן המהדורה העברית של ספר זה על רוחניות ודבקות מיסטית במפגש יהודי־מוסלמי יתרמו לביסוס הסכמי אברהם בחברה הישראלית ויקדמו את הדיאלוג היהודי־מוסלמי הן במדינת ישראל והן בעולם המוסלמי. 

			להבנתי וניסיוני, קווי הגבול בדיאלוג הבין־דתי אינם עוברים בין הדתות הממוסדות אלא חוצים דרכן. שלוש הקהילות הדתיות המונותאיסטיות מתאפיינות בריבוי זרמים ואינן מהוות מקשה אחת וחד־גונית. בהשפעת הדיאלוג הבין־דתי, היהדות, הנצרות והאסלאם עוברות תהליכים של שינוי והגבולות ביניהן מוארים באור חדש. שכן יהודים, נוצרים ומוסלמים הפתוחים אלו לאלו חולקים ביניהם ערכים דתיים בתחום המוסרי והחברתי יותר מאשר עם פונדמנטליסטים או חילוניים בקהילותיהם. גברים ונשים דתיים ורוחניים מבקשים לקיים שיח בין־דתי בעודם מעוגנים באמונה הדתית המנחה אותם בהתנהלותם בפני אלוהים. הדיאלוג הבין־דתי והעמדה הרוחנית המעוגנת באמונה באל הם אפוא שני צדדים של אותה מטבע. השילוב בין עומק דתי לפתיחות בין־דתית מצוי בגבריאל שטרנגר, מחבר ספר זה, שותפי לדרך הבין־דתית וחברי שנים ארוכות. 

			גבריאל שטרנגר נולד וגדל במשפחה יהודית דתית בבזל שבשוויץ ועלה לישראל בשנת 1984. הוא עובד כפסיכולוג קליני ומלמד תורה במקום מגוריו ירושלים. במקביל הוא מנהל את תחום היהדות והרוחניות הבין־דתית בקרן בית מדרש שטוטגרט לדיאלוג בין־דתי. החל משנת 2015 התפתח בינינו שיתוף פעולה הדוק שהניב סמינרים רבים עבור יהודים ונוצרים בגרמניה וכמה ספרים פרי עטו של שטרנגר בשפה הגרמנית: רוחניות יהודית בתורה ובחגי ישראל2 והמדריך הרוחני לתפילה מתבוננת אומנות התפילה.3 עבודתנו האינטנסיבית התמקדה תחילה במפגש היהודי־נוצרי, והיה מרתק לצפות בתהליך בו שטרנגר נפתח, במסגרת פעילות הקרן, גם למוסלמים המעורבים במפגשים עם בני דתות אחרים. יחד עם שטרנגר פיתחנו דרכים חדשות לעידוד הדו־שיח היהודי־מוסלמי. בהיותו מומחה לתורת הקבלה ולחסידות, הבסיס לחיבור המתאים ביותר בין הדתות עבורו הוא המיסטיקה והרוחניות. על בסיס זה קרן בית מדרש שטוטגרט יזם את חיבור הספר שלפניכם ששימש אבן היסוד לנושא השנתי של הקרן לשנת 2021 — דיאלוג יהודי־מוסלמי, והניב סדרת כנסים בשיתוף קהל בין־דתי רחב. 

			המונוגרפיה רוחניות ודבקות מיסטית במפגש יהודי־מוסלמי מוצגת עתה לציבור הרחב בשמחה ובהתרגשות. גבריאל שטרנגר מביא בה באופן בהיר ומעורר השראה את פרי עיונו בקשר בין המסורות המיסטיות והרוחניות של היהדות והאסלאם. ברצוני להודות לו בשם הקרן ובשמי באופן אישי, מתוך תקווה שמסה חלוצית זו תישא פירות רבים למען ההבנה הבין־דתית והשלום. 

			קרל־הרמן בליקלה 

			הקדמה מאת חסן דַדֵלֵן

			חבר הנהלה ופרויקטור, קרן בית מדרש שטוטגרט לדיאלוג בין־דתי4

			על מנת להבין את ייחודיות המסה שלפניכם, רצוי להכיר את סיפור היווצרותו. ראשיתו לא הייתה המחשבה על ספר שיעסוק בנושאים משותפים ליהדות ולאסלאם, אלא המפגש בין יהודי ומוסלמי שנערך ביוזמתו של חבר נוצרי משותף. באותו ערב בירושלים בשנת 2015, שבו הפגיש אותי יושב ראש הקרן שלנו, קרל־הרמן בליקלה, עם גבריאל שטרנגר, הוא הניח את המסד לחברות יהודית־נוצרית־מוסלמית נפלאה. אני אוהב להיזכר בשיחותנו המרתקות. אלה לא התמקדו, כפי שניתן היה לצפות, במתחים הפוליטיים במזרח התיכון או בוויכוחים בין יהדות ואסלאם, אלא בגילוי מרחבי המפגש הרבים בין עולמם הדתי של יהודים ומוסלמים. במהרה הבנו שגילוי זה בכוחו לתרום תרומה משמעותית לשלום בין הדתות. 

			בשנים האחרונות היה לי הכבוד לקחת חלק בפרויקטים בין־דתיים שונים עם גבריאל שטרנגר. בדתיותו האותנטית ובגילוי הלב שבו הוא משתף את ידיעותיו בתחום הקבלה והחסידות, הוא ממחיש עד כמה נכון לשאוף לחיים דתיים פנימיים. הדעה הרווחת בגרמניה שליהודים ומוסלמים אין דבר במשותף איבדה במפגשים שלנו את תוקפה. ההרצאות על ההיבטים הרוחניים של סידור התפילה היהודי, והמפגשים במסגרת המסעות של מוסלמים לישראל ביוזמת הקרן שלנו, מוכיחים כי למרות הדעות הקדומות והתפיסות העוינות שעדיין קיימות, מוסלמים ויהודים סקרנים להכיר אלה את אלה לעומק. זכינו להיות חלק ממפגשים נפלאים שבעקבותיהם מוסלמים שהתייחסו קודם בניכור ליהדות אמרו: לא ידענו שיש לנו כל כך הרבה במשותף עם היהודים!

			בזמנים אלה של מתחים בין שתי הקהילות המתבססות על ערכיו של אברהם, יש חשיבות עצומה עבור יהודים ומוסלמים להתבונן במורשת המשותפת שלהם, המשתקפת במסורות התורה והקוראן. היהדות והאסלאם כאחד משופעות בחיבורים הלכתיים ובדרכים שונות של היסק משפטי, והן השפיעו אחת על השנייה ברבדים תיאולוגיים, פילוסופיים, מיסטיים ורוחניים. בכך עוסקת המונוגרפיה שלפנינו. היא מספקת מבוא לעקרונות האמונה וההלכה של היהדות ושל האסלאם, מסבירה מושגים רוחניים ותיאולוגיים מרכזיים של שתי הדתות, ומתייחסת להיסטוריה של היחסים בין היהודים והמוסלמים בכלל ושל המיסטיקה היהודית והמוסלמית בפרט. מתוך עיגונו בעולם הקבלה והחסידות, גבריאל שטרנגר קורא את ההוגים המוסלמים אל־ע֗זאלי, אבן ערבי, רוּמי וסעיד נוּרסי ומתבונן בהם לאור המסורת היהודית. הוא דולה מניסיונו העשיר בדיאלוג היהודי־נוצרי בגרמניה, בשוויץ ובישראל, ומצביע על פרספקטיבות חדשות עבור הדיאלוג היהודי־מוסלמי מתוך התייחסות למקורות קלאסיים רבים. שטרנגר פועל מתוך מודעות לתפקידו הכפול כמי שנאמן לזהותו היהודית הדתית שרצונו הכן להתעמק באסלאם. הוא לוקח אותנו למסע אל העבר ומתאר דמויות יהודיות חשובות, כגון רבי יהודה הלוי, רבי אליהו די־וידאש ואברהם אבולעפיה, ובו זמן הוא מציג את נקודת המבט המוסלמית בהתאם לתפיסה האסלאמית. בכך טמון ערכו של ספר זה, במיוחד עבור מוסלמים, כיצירה רוחנית ומעוררת השראה. מתוך נאמנות לתרבות השיח של קרן בית מדרש שטוטגרט לדיאלוג בין־דתי, פותח שטרנגר חלונות אל המסורות המיסטיות של היהדות ושל האסלאם עבור יהודים, נוצרים ומוסלמים וגם עבור בעלי אמונות אחרות. יצירתו חושפת היבטים שונים של החוויה הרוחנית הבין־דתית האובדת בתוך מבול הדיווחים האקטואליים ברשתות החברתיות. 

					4	קטע מהקדמתו למהדורה הגרמנית של הספר. 

				

			

		
	
			הקדמת המחבר

			המסתורין של האחר

			אַךְ שַׁעֲרֵי לִבִּי כַּיּוֹם פְּתוּחִים לְכָל צוּרָה וּפָן, 

			לְכַר שֶׁל אֵלִים, וּלְאַשֵּׁר בּוֹ לִנְזִירִים מִשְׁכָּן.

			לְבֵית־פֻּלְחָן שֶׁל אֱלִילִים, וְגַם לְ"כַּעְבָּה" שֶׁל צַלְיָן, 

			לִשְׁנֵי לוּחוֹת שֶׁל הַתּוֹרָה, וְגַם לְמִצְחַף הַקֻּרְאָן. 

			דּוֹגֵל אֲנִי בְּדַת הָאַהֲבָה וְלֹא חָשׁוּב לְאָן

			פָּנֶיהָ מוּעָדוֹת, כִּי לִי הָאַהֲבָה — דָּת וּפֻלְחָן.5

			יר ידוע זה של המיסטיקן הצוּפי הגדול אִבְּן אל־עַרַבִּי (1240-1165), חושף זיקה מרשימה לדתות לגוֹניהן, המתבססת ללא ספק על קווי הדמיון הערכיים והרוחניים המשותפים להן, ובייחוד שלוש דתות בני ובנות אברהם, שרה והגר ("הדתות האברהמיות" — היהדות, הנצרות והאסלאם) החולקות אותם ערכי יסוד, כגון אהבת האל ועשיית חסד עם כל הנבראים בצלם. החוליה המחברת ביניהן היא האמונה בשרשרת נבואית שהחלה בהתגלות בראשיתית של האדם הראשון, המשיכה בנוח והגיעה לשיאה הראשון בברית שהאל כרת עם אברהם:

			כִּי יְדַעְתִּיו לְמַעַן אֲשֶׁר יְצַוֶּה אֶת־בָּנָיו וְאֶת־בֵּיתוֹ אַחֲרָיו, וְשָׁמְרוּ דֶּרֶךְ ה׳ לַעֲשׂוֹת צְדָקָה וּמִשְׁפָּט. (בראשית יח, יט)

			צדק ומשפט הם ערכיו של אברהם, אוהבו, או ידידו, של האל.6 הדבקות ביסוד האתי־רוחני המשותף לשלוש הדתות פותחת בפנינו שער להרחבת היחסים הבין־דתיים מסובלנות מצמצמת אל מרחבי הייעוד של תיקון עולם בכוחות משותפים, בלי להתפשר על ייחודה של כל דת. 

			בדיאלוג בין־דתי יש צורך לתרגם את החוויה הדתית של כל מסורת בפני עצמה לשפה רוחנית משלבת, שאני נוהג לכנותה לשון בין־רוחנית (interspiritual lingo), לשון שנועדה לחבר במקום להפריד. לשם כך עלינו להבחין בין הצורה לבין התוכן של הדתות שלנו. הכלים הייחודיים של כל אחת מהדתות — מצוות, טקסים ומועדים מקודשים — מכילים תכנים אוניברסליים חשובים המשותפים לשלושתן. שיתוף הדדי בחוויות רוחניות הוא אפוא אבן יסוד לדיאלוג בין־דתי, אף שיש ביניהן מטבע הדברים גבולות מסוימים, שכן לא כל ההיבטים בדתות שלנו ניתנים לתרגום ללשון בין־רוחנית. החוויה הדתית היהודית מושפעת עמוקות מהמקרא, מספרות חז"ל, מהמיסטיקה של הלשון העברית ומההתנסויות ההיסטוריות של עם ישראל. כל אלה טבועים בלא־מודע היהודי הקולקטיבי ומבנים את החוויה הדתית הייחודית של עם ישראל. לא פלא אפוא שהתקיים פולמוס רבני בשאלה האם מותר לתרגם את התורה הכתובה בלשון הקודש לשפות אחרות.7 גם משחקי הלשון של המדרש, התמונות האלגוריות של האגדה והעולם הסימבולי של הקבלה ניתנים לתרגום בין־רוחני במידה מוגבלת בלבד. 

			אין הדבר שונה באסלאם. הקדושה המיוחסת לשפה הערבית ונשגבותו הלשונית של הקוראן, הובילו לאחדות־דעים בקרב ההוגים המוסלמים כי במהותו הקוראן אינו ניתן לתרגום. כמו כן, מי שאינו מקיים אורח חיים מוסלמי יתקשה להבין את האווירה המרוממת השורה במשפחות מוסלמיות במהלך חודש הרמדאן, ובאותה מידה הדברים אמורים בחוויית השבת המרוממת שמי שאינו יהודי יתקשה לחוש בה. לצד המאמצים לשתף בחוויות דתיות, עלינו לשים לב תמיד למגבלות ההבנה האנושית. בדומה לטעמו של תבשיל האופייני לעדה זו או אחרת, הטעם המיוחד של חוויותינו הדתיות אינו ניתן לביטוי ממצה. לפיכך עלינו להתקרב למאמין של דת אחרת ביראת כבוד, תוך כדי שמירה על המרחב הדתי הייחודי לו. בדיאלוג בין־דתי מוצלח חל אותו עיקרון כביחסים בין יחידים: אנו משתדלים להבין את הזולת כמיטב יכולתנו, אולם ליכולת האמפתיה שלנו יש גבולות ועלינו להרכין ראש בפני המסתורין של האחר.

			מסה זו מתמקדת בממדים הרוחניים והמיסטיים של היהדות והאסלאם, שבכוחם להעשיר את המפגש הבין־דתי. בראש ובראשונה היא פונה ליהודים ומוסלמים המתעניינים בהיבטים הרוחניים של הדת שמבקשים להבין טוב יותר את הדת האחות. הספר עשוי לעניין גם נוצרים וכן כל אדם שיש לו עניין בתלת־השיח של בני אברהם (הדתות האברהמיות) בפרט ובסוגיות רוחניות בכלל. 

			אין ספק שבין היהדות והאסלאם התקיימה מערכת גומלין ענפה במהלך ההיסטוריה. חוקרי דתות עוסקים בשאלה מי השפיע על מי במקרה זה או אחר. כך, למשל, באשר לאגדות העוסקות בדמויות מקראיות כאברהם או משה — האם מקורן במדרשים קדומים שאבדו ונכנסו לקוראן, או שמדרשים מאוחרים שאבו את הסיפורים מתוך הקוראן? האם רעיון האדם השלם המופיע אצל אבן אל־ערבי ויתואר להלן הושפע ממקורות יהודיים קדומים על דמותו המיסטית של אדם קדמון, או האם דמות זאת הצטיירה למיסטיקנים היהודים בהשפעת הכתבים הצוּפיים? ולחילופין, שמא אבן אל־ערבי מזה וספר הזוהר מזה שאבו, כל אחד בנפרד, את רעיון האנתרופוס המיסטי ממקור שלישי קדום יותר. חוקרים אחדים מתייחסים לשאלות אלה מתוך עמדה מדעית, בעוד שאחרים עושים בהן שימוש לצורך פולמוס. ברם, לצורך דיוננו בנושאים רוחניים לשם הבנה הדדית בין יהודים ומוסלמים, חשיבות הפרטים על תולדות התהוות הרעיונות היא משנית. העמדה הראויה בדיאלוג הבין־דתי היא הרצון בגילוי המשותף לשם חשיבה וחוויה, ואין זה משנה איזו דת יכולה לתבוע זכות יוצרים על רעיון זה או אחר. נקודת המבט הרוחנית מושתתת על ההנחה שכתב ידו של האל חקוק בנפש האנושית בצורת ארכיטיפים אוניברסליים, ומכאן שרעיונות דומים עשויים להופיע במקביל בהקשרים תרבותיים שונים. הדמיון בין תפיסות וחוויות המתוארות בדתות שונות אינו מצביע בהכרח על השפעה היסטורית כזו או אחרת, אף שיש לקבל גם זאת בשמחה וענווה. בסופו של עניין, הדבר המכריע בבחינת ערכו של רעיון דתי הוא, האם בכוחו לעורר תהודה במעמקי הלב, והאם הוא עשוי לקרב אותנו להבנה הדדית ולפיוס בין הדתות.

			כאן המקום לומר כמה מילים על עצמי ועל הדרך שבה נחשפתי לסוגיה הבין־דתית. אמא שלי גדלה תחת הכיבוש הנאצי בבלגיה, ומילדות מוקדמת הייתי מודע לחוויות הילדות הטראומטיות שלה. סופר לי על ההתנהגות הבוגדנית של חלק מהשכנים הנוצרים באנטוורפן ושהנאצים רצחו חלק מבני משפחתנו — נקראתי על שמו של סבא רבא שלי שנספה בשואה. נולדתי עשרים שנה בדיוק אחרי תום מלחמת העולם השנייה. גדלתי בבזל שבשוויץ במשפחה שומרת מצוות, חברה פעילה בקהילה יהודית קטנה ומגובשת שהתקיימה בתוך סביבה שהייתה ברובה נוצרית־פרוטסטנטית. היו לי כמה חברים נוצרים טובים, ומידי פעם ופעם סבלתי, כמו גם חברי חובשי הכיפות בעיר, מהתנכלויות אנטישמיות מצד בני נוער ואף מבוגרים. באופן כללי היחסים עם הסביבה הנוצרית התאפיינו בקורקטיות וריחוק רגשי. בילדותנו נהגתי לבלות עם חברי מסניף בני עקיבא המקומי בפארק העירוני בבזל, שם הסתבכנו לא פעם במריבות עם ילדי העובדים הזרים הטורקיים. הרקע המוסלמי שלהם היה ידוע לי באופן מעומעם בלבד. 

			אחרי חמש שנות לימוד בתיכון לא יהודי בבזל, עברתי ללמוד שלוש שנים בישיבת עץ־חיים המיתולוגית בעיר מונטריי (Montreux) שבשוויץ. הושפעתי רבות מראש הישיבה הרב משה בוצ'קו זצ"ל ומצוות המורים המיוחד שאותו בחר בקפידה. ההווי בישיבה התאפיין בשילוב ייחודי בין לימוד תורה מעמיק, רכישת השכלה כללית רחבה וטיפוח ערכי הציונות. לאחר השלמת בחינות הבגרות עליתי לישראל, שירתי בצה"ל והמשכתי להתעמק במקורות היהדות בישיבת הר עציון שבאלון שבות, באוניברסיטת בר־אילן ובלימוד עצמי. מזה שנים רבות אני מלמד מקרא, קבלה וחסידות ומנחה קבוצות במדיטציה יהודית בארץ ובמערב אירופה. בו בזמן, תחילה רק כתופעת לוואי, נעשיתי פעיל בתחום הבין־דתי, ובהתחלה בעיקר בדיאלוג היהודי־נוצרי. זכיתי להכיר בני־אדם נוצריים מופלאים בגרמניה, באוסטריה ובשווייץ, ולמדתי דבר־מה על תיאולוגיה ורוחניות נוצרית. השיח העמוק עם תלמידַי ובני שיחי הנוצרים דוברי הגרמנית היה עבורי חוויה מתקנת, לאחר שנות הניכור מהסביבה הלא־יהודית שבה גדלתי. 

			בשנת 2015 נשאתי הרצאה על הטעמים הרוחניים שבמצוות היהדות ב"יום הכנסייה" (Kirchentag) הפרוטסטנטי בשטוטגרט — אירוע מופלא שמתרחש בגרמניה פעם בשנתיים, ומשתתפים בו כמאה אלף בני אדם, צעירים ומבוגרים, הבאים לשמוע במשך שבוע ימים הרצאות ודיונים על נושאים דתיים שונים. שם התרחש מפגש, שהיה להרגשתי משמים, עם היזם הווירנטברגי קרל־הרמן בליקלה, התומך זה שנים רבות בדיאלוג היהודי־נוצרי. חמש שנים לפני כן הקים בליקלה יחד עם רעייתו ליזבט ועם מרדכי (מיינהרד) טנא ז"ל את קרן בית מדרש שטוטגרט לשיח בין־דתי (Stuttgarter Lehrhaus für interreligiösen Dialog). בשיחות שהתפתחו בין בליקלה לביני מאז אותו מפגש גורלי בשטוטגרט, הבחנו בדמיון הרב בין תפיסות העולם שלנו בכלל ובעניין של שנינו בחקירת הממדים הרוחניים של הדתות שלנו בפרט. כמו כן חיברה בינינו האמונה, שחקר השורשים הרוחניים המשותפים לשלוש דתות בני אברהם עתיד לתרום רבות לפיוס בין הדתות והאומות.

			הפגישות והשיחות הרבות בין בליקלה לביני לאורך השנים הולידו חברות קרובה ושיתוף פעולה פורה.8 עם הזמן, הדיאלוג היהודי־נוצרי התפתח לתלת־שיח יהודי־נוצרי־מוסלמי. בליקלה הפגיש אותי עם גברים ונשים מוסלמים שתרים אחר פנימיות ומשמעות רוחנית, מאירי פנים, יראי שמים, משכילים וסובלניים, המקפידים על שמירת מצוות האסלאם. הרגשתי שהם מקבלים ומכבדים אותי כיהודי וישראלי. בשיתוף ידידי חסן דַדֵלֵן, חבר ההנהלה המוסלמי של קרן בית מדרש שטוטגרט, אנו מקיימים אירועים בין־דתיים רבים בגרמניה ובישראל. מדי פעם קבוצות מוסלמיות מגרמניה מתארחות בתפילת השבת בקהילת יקר הירושלמית שבה אני חבר פעיל. האורחים מתקבלים בחום וסבר פנים יפות על ידי רב הקהילה, הרב שלמה־דב רוזן. השמחה ההדדית ותחושת הקרבה השורה בביקורים אלה בין חברות וחברי קהילת יקר לבין האורחות והאורחים הלבושים בבגדים מוסלמים, מחסירה כל פעם פעימה בלבבות. אירועים אלה אפשרו לנו להכיר בכמיהה העמוקה להבנה ולקרבה הדדית המקננת בליבם של מוסלמים ויהודים רבים.

			כעבור שנתיים פנה אלי קרל־הרמן בליקלה בהצעה לחבר מונוגרפיה על המורשת הרוחנית המשותפת ליהודים ולמוסלמים. נעניתי בשמחה. חשתי שעלי לחקור את שורש הקרבה הרגשית ביני לבין עמיתַי המוסלמים ולבססה מבחינה תיאולוגית ורעיונית. עם זאת ידעתי היטב את מגבלותי. אמנם זכיתי לינוק תורה מהורַי וממורַי ולמדתי שנים בישיבה, ומעטים הם ימי בגרותי שבהם לא שקעתי בספרי החסידות או פרשנות המקרא. ברם, במקצועי הנני פסיכולוג קליני ולא תיאולוג אקדמי. בלימודי אסלאם לא רכשתי השכלה פורמלית כלל, והידע שצברתי מתבסס על לימוד עצמי של מקורות אסלאמיים ושל ספרות מחקרית רלוונטית בגרמנית, אנגלית, צרפתית ועברית. מעט מקורות ראשוניים, כגון כתבי אל־ע֗זאלי, אבן אל־ערבי ורוּמי, עמדו לרשותי בתרגומים, אך רוב ידיעותָי על האסלאם נובעים ממקורות משניים, בשונה מהספרות היהודית שאני לומד בשפת המקור. שיחות עם מכרים מוסלמים בישראל ובגרמניה העשירו את הבנתי לגבי אורחות האמונה המוסלמית. טיעונַי ביהדות נתמכים אפוא על ידי ידע מבוסס יותר מאשר טיעונַי בדבר האסלאם. ברם, מונוגרפיה זו אינה מתיימרת לפרוס את הנושאים הנידונים בה באופן ממצה ומדעי. הנושאים שבחרתי לדון בהם משקפים את תחומי ההתעניינות שלי ואת השערתי לגבי מה שעשוי להיות משמעותי עבור הקוראים והקוראות. לצד הקישורים התמטיים, אני נוהג גם להפנות לדמיון לשוני מעניין בין מושגים בשפה העברית והערבית, שגם מתוכם מתבררת הקרבה בין הדתות. גם כאן העברית מוכרת לי היטב, בעוד שהביטויים הערביים ידועים לי מספרות משנית. 

			בסיכומו של דבר, הספר חובר על ידי יהודי דתי וסקרן אחרי עיון מעמיק בכתבים מוסלמים, ובפרט במקורות צוּפיים, המבקש לשתף את הקוראים בתובנותיו באשר לזיקה הרוחנית בין היהדות והאסלאם. ברוח כוונה זו, נוסף למהדורה העברית נספח פרי התבוננות עצמית וניתוח פסיכולוגי של התהליכים הנפשיים המלווים את העיון הטקסטואלי הבין־דתי. 

			כשאנו נחשפים לעדויות של התגלות בדתות אחרות, אנו נוטים לחוש מאוימים; אנחנו חווים זאת כמתקפה על טענתנו לבלעדיות או לאמת מוחלטת. במובן מסוים עבורנו כיהודים זו בעיה יותר מאשר עבור בני דתות האחיות, כי הנצרות, ובמידה רבה יותר האסלאם, מסתמכות מראשיתן על כתבי התגלות קדומים בעוד שהיהדות איננה מכירה בתוקף הנבואי של כתבים חוץ־מקראיים. ברם, מאמיני שלוש הדתות מתקשים להכיר במקוריוּת, ביופי ובאמת של הדתות האחיות. עם זאת, העובדה שקהילות דתיות שונות תופסות עצמן כנבחרות ומצוּוֹת להתנהגות אתית ורוחנית, עשויה לחזק אותנו באמונתנו באל האחד שאוהב את כל ברואיו ומבקש להכניסם תחת כנפי השכינה. המקרא מספר על קריסת מגדל בבל והיפרדות האנושות לשפות רבות. האל חפץ בריבוי תרבויות ולא בחברה אחת גלובלית וטוטליטרית, שבה — בצל מגדל ענק — כולם מדברים "שפה אחת ודברים אחדים" (בראשית יא, א).9 רוח פלורליסטית זו נושבת גם בקוראן, המכיר בהתגלויות הקדומות ונבנה עליהן: 

			הורדנו את התורה ממרומים, ובה הדרכה ואור. על־פיה היו הנביאים אשר התמסרו חורצים משפט ליהודים, וגם הרבנים והחכמים שפטו על פי ספר אללה שהופקד בידיהם למשמרת, ואשר עליו העידו.

			הורדנו אליךָ ממרומים את הספר למען יגַלה את האמת, ויאשר את הספרים אשר נִגלו לפניו ויהיה נאמן לשומרם. על כן שפוֹט ביניהם על־פי כל אשר הוריד אללה ממרומים, ואַל תיטה אַחַר משוגות לבם לסור מן האמת אשר נגלתה בפניךָ... 

			לכל אחריהם הקימונו את יֵשוּעַ בן מִרְיָם למען יאשר את התורה אשר נִגלתה לפניו, ונָתַנו לו את האֶוונגֶליון, ובו הדרכה ואור, למען יאשר את התורה אשר היתה לפניו, ובו אור ומוּסר השׂכל ליראים. ישפטו בעלי האֶוונגֶליון על־פי כל אשר הוריד בו אללה ממרומים, ואשר לא ישפוט על־פי כל אשר הוריד אללה ממרומים, אלה הם המופקרים כולכם, ואז יודיעכם את כל הדברים אשר נחלקתם בהם...

			לכל אחד בכם נתנו חוק ומנהג. ואילו חפץ אלוהים היה עושה את כולכם אומה אחת, ואולם חפץ הוא לבחון כיצד תנהגו בכל אשר נתן לכם. על כן שאפו להיות ראשונים במעשים טובים, כי אל אלוהים תשובו כולכם, ואז יודיעכם את כל הדברים אשר נחלקתם בהם. (קוראן 5: 44-48)

			מגוון הדתות והתרבויות הינו פרי השגחה אלוהית ועלינו לכבדו ולשמרו.10 יתר על כן, ריבוי דרכי האמונה הינו מסימני ההוד וההדר של הבריאה!

			אסכם כמה עקרונות מנחים לספר זה: אלוהי אברהם אינו דוחה את מי שמשתדל בכנות ללכת בדרכיו ולטפח את ערכיו הנעלים. האל מתגלה בפני העמים השונים בלשונם ובסמליהם, ואינו חפץ בכך שכולם יתמזגו לדת עולמית אחת ויחידה. האל צירף יהודים, נוצרים ומוסלמים יחדיו בברית אברהם, שרה והגר כדי שיתקנו וירפאו יחד את העולם. הקב"ה רואה בוודאי בעין יפה שבניו ובנותיו פותחים ביניהם בשיחה ומגלים את המשותף לדתותיהם ולשאיפתם לקרבת אלוהים.

			גבריאל שטרנגר

			ירושלים (בבידוד מבורך בימי הקורונה) 

					5	מתוך אוסף השירים של אבן אל־ערבי תרג׳מאן אלאשׁואק, כפי שמצוטט אצל Schimmel 1985. תרגום לעברית: בנימין אהרון. 

				

				
					6	ביהדות אברהם נחשב לאוהב האל (ישעיה מא: ח; תנחומא לך לך א) ובאסלם לידיד האל (קוראן 4: 125).

				

				
					7	ראו למשל במדרש דברים רבה א, א.

				

				
					8	כך, בין היתר, שני ספרים בגרמנית שפורסמו בתמיכת קרן בית מדרש שטוטגרט בהוצאת Morascha שבבזל: רוחניות יהודית (2016 Strenger), והגרסה הגרמנית של ספרי אמנות העבודה שבלב (2018 Strenger). 

				

				
					9	סיפור דור ההפלגה (בראשית יא) הוסבר ברוח זו בפירוש לתורה העמק דבר, מאת הנציב מוולוז'ין, הרב נפתלי צבי יהודה ברלין (1893-1817).

				

				
					10	ברוח זו פירש בועז את הציטוט מהקוראן 5: 48 (Boase 2006). 

			עתה ניגש למשימה שבפנינו — שרטוט הקווים הרוחניים המשותפים ליהדות ולאסלאם. אין ספק בדבר התאמה נרחבת בין עיקרי האמונה של שתי דתות אלה. הדבר ניכר בששת עיקרי האמונה של האסלאם: אחדות האל (אל־תַּוְחִיד), המלאכים המבשרים את המסרים הנבואיים, ספרי ההתגלות, הנבואה, העולם הבא ויום הדין האחרון, וההשגחה האלוהית. לכל העיקרים הללו יש מקבילות בעיקרי היהדות. קיימת כמובן גם שונות: לצד ההבדלים הגלויים, כגון כתבי הקודש של הדתות השונות, קיימים הבדלים עדינים, למשל בהבנה המדויקת של ההשגחה ושל המידה שבה היא מגבילה את החירות האנושית. ברם, נושאים אלו שנויים במחלקות גם בתוך כל אחת מהדתות, ולכן לא ניתן לסמן את הגבולות התיאולוגיים במדויק, כפי שאחדים היו אולי רוצים. נותרת ההסכמה העקרונית בדבר אמונה וביטחון באל האחד והיחיד המתגלה לאדם וקורא לו לחיים אתיים ורוחניים. עיקרון זה נחלק לשלושה נושאים לפחות שיש להם משמעות רוחנית רבה: האל והדבקות באורו, מהות האדם, והמיסטיקה של כתבי הקודש.

			1. האל והדבקות באורו

			על פי הסיפור המקראי, בשלב הראשון של תהליך הבריאה היקום היה שרוי בכאוס, עד בריאת האור על פי הגבורה: 

			וְהָאָרֶץ הָיְתָה תֹהוּ וָבֹהוּ, וְחֹשֶׁךְ עַל פְּנֵי תְהוֹם, וְרוּחַ אֱלֹהִים מְרַחֶפֶת עַל פְּנֵי הַמָּיִם. 

			וַיֹּאמֶר אֱלֹהִים: יְהִי אוֹר! וַיְהִי אוֹר.

			וַיַּרְא אֱלֹהִים אֶת הָאוֹר כִּי טוֹב, וַיַּבְדֵּל אֱלֹהִים בֵּין הָאוֹר וּבֵין הַחֹשֶׁךְ. (בראשית א, ב-ד)

			לדברי חז"ל, הכוונה כאן לאור רוחני הממלא את הצדיק הדבק באל והשלם בחוכמה ובמידות:

			אמר רבי אלעזר: אור שברא הקב"ה ביום ראשון, אדם צופה בו מסוף העולם ועד סופו. כיון שנסתכל הקב"ה בדור המבול ובדור הפלגה וראה שמעשיהם מקולקלים, עמד וגנזו מהן, שנאמר וְיִמָּנַע מֵרְשָׁעִים אוֹרָם.11 ולמי גנזו? לצדיקים לעתיד לבא. (בבלי, חגיגה, יב ע"א)

			אור החוכמה האלוהי נגנז, אך הוא נוכח בעולמנו באופן נסתר וממתין להתגלות בפני בני אדם המטפחים את המידות הטובות, כגון עין טובה ונדיבות הלב. האור האלקטרומגנטי מאיר את אשר חבוי בחושך, והאור הרוחני מאיר את המסתורין של חיינו. המטפח את חושיו הרוחניים נמלא באור החוכמה ובדעת ה'. האר"י הקדוש, רבי יצחק לוריא (1572-1534), גדול המקובלים בצפת שלאחר גירוש ספרד, נקט בצעד נוסף. לשיטתו, האור אינו רק סמל לחוכמה האלוהית אלא לאלוהות עצמה:

			דע כי טרם שנאצלו הנאצלים ונבראו הנבראים, היה אור עליון פשוט ממלא כל המציאות. ולא היה שום מקום פנוי בבחינת אויר ריקני וחלל, אלא היה הכל ממולא מן אור אין סוף פשוט ההוא, ולא היה לו לא בחינת ראש ולא בחינת סוף, אלא הכל היה אור אחד פשוט שווה בהשוואה אחת, והוא הנקרא אור אין סוף. (ספר עץ חיים, היכל א' היכל א"ק, שער א', ענף ב עמ' כז)

			אור השמש הוא מקור האנרגיה העיקרי עלי אדמות. הוא מחמם את כדור הארץ, מצמיח את הצומח ומחולל חמצן. באופן סמלי האור רומז לה', מקור החוכמה והאהבה הממלאים את ליבנו. הגימטרייה של המילה אור (1 + 6 + 200 = 207) זהה לגימטרייה של המושגים אין־סוף (1 + 10 + 50 + 60 + 6 + 80 = 207) ורז (200 + 7).12 התאמות אלה עולות בקנה אחד עם ההתייחסות של תורת הקבלה לאור כסמל לסוד המסתורין (רז) של שורש העולם באלוהות הבראשיתית (אין־סוף). האדם המטפח באורחות חייו את מודעותו לנוכחות האלוהית המבצבצת בין השיטין של העולם הזה, מפתח תודעה הקרויה במקורותינו דעת ה', דהיינו, הוא דבק באור אלוה ומוצא בכך פשר ומשמעות לקיומו האנושי.

			גם באסלאם האור מהווה סמל הן לאלוהים והן לחוכמה שהאל מעניק לבני האדם. אבּוּ חאמד מחמד אל־ע֗זאלי13 (1111-1058), מגדולי ההוגים המוסלמים בימי הביניים, מקדיש לסמליות האור חלקים נרחבים של ספרו גומחת האורות. המקור החשוב בקוראן בהקשר זה הינו פסוק האור מתוך סורת האור (סורת א־נּוּר) הנודעת:

			אללה הוא אור השמים והארץ. 

			אורו נמשל לגומחה אשר בה מנורה,

			והמנורה עשׂויה זכוכית, והזכוכית ככוכב נוצץ; 

			היא הוצתה (בשַמנו של) עץ מבורך, עץ זית, 

			לא מקצווי מזרח ולא מקצווי מערב.

			שַמנוֹ כמעט שיאיר אף אם לא תיגע בו אש — אור על גבי אור. 

			אללה ינחה אל אורו את אשר יחפוץ, 

			ואללה ימשול לאנשים משלים; 

			אללה יודע כל דבר. (קוראן 24: 35)14

			בדברים פיוטיים האלה הקוראן מסמן את האור כסמל האל וגם סמל החוכמה האלוהית המוענקת לאדם. בפרשנותו לפסוק זה, אל־ע֗זאלי מסמן את האור כסמל לחושי התפיסה האנושיים: בעוד שהחושים והתבונה האנושיים מועדים לשגיאות, החוכמה החסינה מטעות מוענקת לאדם רק על ידי האל. אלוהים הוא אור האורות, והלב האנושי הוא חוש התפיסה הרוחני. הגומחה בסורת א־נּוּר הינה סמל ללב האדם המסוגל להתמלא באור המבורך של החוכמה האלוהית. באמירה נוספת עובר אל־ע֗זאלי מאפיסטמולוגיה לאונטולוגיה: האל הוא האור היחיד הקיים באמת, ובשל כך הוא היש האמיתי היחיד; קיום הבריאה אינו נובע מתוך עצמה אלא מוענק לה על ידי האל. 

			2. מהות האדם וייעודו

			על פי הסיפור המקראי, האדם נברא בצלם אלוהים וכדמותו (בראשית א, כו). מכך נובע שסמל האור רלוונטי גם עבור האדם. מדרש בראשית רבה (כ, יא) מתייחס לקרבה לשונית בין אור לעור. על פי הקבלה, האדם היה תחילה יש רוחני לבוש כָּתְנוֹת אוֹר, ורק לאחר האכילה מעץ הדעת הוא התגשם לכדי יצור אנושי בשר ודם — לבוש כָּתְנוֹת עוֹר. התמרה זו מתוארת בספר בראשית כך: 

			וַיַּעַשׂ ה' אֱלֹהִים לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵּׁם. (בראשית ג, כא) 

			בחיבורו שני לוחות הברית כותב המקובל ר' ישעיה הורביץ (1630-1565),15 שכָּתְנוֹת האוֹר הוחלפו בכָּתְנוֹת עוֹר לאחר שהאדם הראשון (כאיש וכאישה) אכל מעץ הדעת. אור ה', שכונן את מהות האדם בשורשו, כוסה על ידי עור חומרי — ובכך האדם גורש מגן העדן. העור, התוחם את גופנו בגבול חיצוני, הוא אות לקיומנו האינדיווידואלי על המודעות העצמית המתלווה אליו. חוש המישוש הוא מקום המפגש הראשון של התינוק עם סביבתו, כאשר חווייתו הראשונה של העצמי נוצרת באמצעות מגעה וליטופיה של האם. אכילת עץ הדעת מסמלת את לידת המודעות העצמית האנושית. בכך עוזבת הנשמה האלוהית את קיומה השמימי ומתחילה במסעה הארצי. 

			ההתלבשות החומרית שהחלה ברובד המטפיזי מתממשת בחיי היחיד בלידתו, ולאחר מכן תהליך ההיפרדות וההתייחדות מתפתח במסגרת מערכות היחסים עם האם ועם משפחת המקור כולה. היציאה לגלות מהווה אפוא מרכיב מהותי במצב האנושי, היא תנאי הכרחי להיווצרות האדם. אמנם האדם עלול לחוות את הגירוש מגן העדן השמימי והיציאה מהקשר הסימביוטי עם האם כעונש או קללה, אך לאמיתו של דבר מדובר בנקודת מוצא הכרחית למסעו הארצי כסובייקט המיועד להגיע לשלב חדש, בשל יותר, של מודעות עצמית. בכך נענה הסובייקט לקריאת האלוהים אליו להשתתף בבריאתו: נַעֲשֶׂה אָדָם! (בראשית א, כו). האל אמנם מתחיל בבריאת האדם, אך זו מושלמת על ידי עבודת האדם עצמו. 

			האסלאם ממקם גם הוא את מקור מחצבתו של האדם באלוהים. כפי שראינו לעיל, אל־ע֗זאלי מתאר את לב האדם, בעקבות סורת האור, כגומחה שבה שוכן האור האלוהי — מקור רוח האדם, המציב בפניו את אתגר ההתעלות לדרגות הרוחניות הנשגבות. גם בתפיסת האסלאם החוויה האנושית המכוננת הינה הזרות שהאדם חווה בעולם החומרי.16 בשפה הערבית המילה עֻ֗רְבַּה, שפירושה פרידה או ניכור, מבטאת את הרעיון הזה. בשל טבעו הדואלי, האדם נמצא במאבק מתמיד בין נפשו הנמוכה (נַפְס) ונשמתו הגבוהה (רוּח), מאבק המציב בפניו אתגרים גדולים ומכונן את מטרתו הדתית. 

			על פי שתי הדתות, שיבת האדם מהגלות לחיי דבקות עם אלוהיו, כרוכה בעבודה רוחנית רבה לכל אורך חייו. הן ההלכה והן השריעה מספקות למאמינים את הכלים הייחודיים של כל דת לצורך עבודת הקודש של השלמת האדם. 

			3. המיסטיקה של כתבי הקודש

			הקוראן וחמשת חומשי תורה, הדומים בהיקפם, נחשבים בכל אחת מהדתות לדבר אלוהים שנמסר בהתגלות לנביא החשוב ביותר. אל־ע֗זאלי ראה בקוראן את המאור הגדול של האל, המעניק לאדם את מתת החוכמה האלוהית. בעיני האסלאם, הקוראן נצחי כמוהו כאלוהים. עיקרון זה, המעמיד עצמות נוספת לצד האל, עורר פולמוסים באסלאם. הפתרון נמצא בהבחנה בין הקוראן הקדום, המופשט והנצחי, לבין ספר הקוראן שנברא על ידי האל שנגלה בשפה המובנת לבני אדם. רעיון מקביל מופיע במיסטיקה היהודית: ספר הזוהר מבחין בין התורה שבידינו לבין תורה רוחנית קדומה השייכת לספירת החוכמה שבעולם האצילות, תורה שנאצלה על ידי האל טרם בריאת העולם. מאמר הזוהר המפורסם "קודשא בריך הוא אסתכל באורייתא וברא עלמא" (זֹהר חלק ב, קסא ע"א) מתייחס לתורה קדומה זו. אלוהים כביכול הביט בתורה הקדומה וברא את היקום על פי יסודותיה, וחמישה חומשי תורה נתפסים כ"עיבוי" של התורה הקדומה לכדי ניסוח של החוכמה האלוהית בלשון בני האדם. התפיסה בדבר "ספר" רוחני קדום המונח בתשתית היקום משותפת ליהדות ואסלאם. יש ברעיון זה עדות לאהבה וליראה שמוסלמים ויהודים חשים כלפי ספרי ההתגלות שלהם, כמו גם להשראה הרבה שהמאמינים שואבים מעצם המילים והאותיות הקדושות. יחד עם זה, יש כאן גם עדות למודעות שטקסט הכתוב בשפת אנוש, שהוא תמיד תלוי הקשר היסטורי ותרבותי, אינו יכול לשאת את מלוא הנצח האלוהי. 

			ראוי לציין בהקשר זה, כי עברית וערבית הן שפות שמיות שבהן לכל מילה יש שורש לשוני. מכיוון ששורש אחד ויחיד מסתעף למילים שונות, מיסטיקת הלשון של שתי הדתות מבינות זאת כסימן לקשר ביניהן מבחינת התוכן. בקבלה נוסף לכך השימוש בגימטרייה, היוצרת זיקה בין מילים שיש להן ערך נומרולוגי זהה. שעשוע לשוני מיסטי זה יוצר זיקות מפתיעות בין עולמות וממדים שונים של המציאות ומניבות אין־ספור רעיונות ותובנות חדשות. 

			לצד כתבי הקודש, האסלאם והיהדות יודעות גם מסורות שבעל פה, שקובצו באוספי החדית' ובספרות התלמודית והמדרשית. שתי הדתות שמות דגש על רציפות השרשרת של העברת המסורת. חדית' טיפוסי מתחיל באמירה לחיזוק האותנטיות שלו: "נמסר על ידי א', שסוּפר בשמו של ב', שדוּוח על ידי ג' שהנביא אמר...". ולשם השוואה, המשנה הראשונה במסכת אבות פותחת בתיאור מסירת התורה שבעל פה מהנביא הראשון לדורות הבאים: "משֶׁה קִבֵּל תּוֹרָה מִסִּינַי, וּמְסָרָהּ לִיהוֹשֻׁעַ, וִיהוֹשֻׁעַ לִזְקֵנִים, וּזְקֵנִים לִנְבִיאִים, וּנְבִיאִים מְסָרוּהָ לְאַנְשֵׁי כְנֶסֶת הַגְּדוֹלָה". כאן עולה דילמה יסודית שהיהדות והאסלאם כאחד מתמודדות עמה: בקרב אנשים מסורתיים קיימת נטייה להקנות תוקף של אמת נשגבה ובלתי משתנה למה שמועלה על הכתב. לכן חלק מהמסורות הדתיות היו אמורות להישאר בעל פה ולא להיכתב, ועל ידי כך תישמר ההבדלה בין הגרעין הנצחי של הדת לבין החלק הדינמי שלה, האמור להיות מותאם למציאות המשתנה. ברם, עם תפוצת המאמינים על פני תבל, הופיעה סכנה שמסורות שבעל פה לא ישרדו. משום כך, בהיסוס ובלב כבד הועלו מסורות רבות על הכתב ופורסמו בתקופות שונות בקבצים שהתקדשו עם הדורות. כך הובטחה למסורת המשכיות, אך אבד לה משהו מחיותה הבלתי־אמצעית. הן ביהדות והן באסלאם התעורר צורך להצדיק שינויים בדרכי האמונה על פי המציאות המשתנה והתמורות האתיות שחלו באנושות, כגון היחס למעמד האישה או היחס לדתות אחרות. התפתחות שבעבר הודות למנגנוני התורה שבעל פה נעשו באופן טבעי, הפכו קשים יותר, ומי שמבקש לקדם שינויים עלול להיחשד כ"רפורמי" — מושג שאינו אהוד על אורתודוקסים משתי הדתות.17

					12	לכל אות בעברית יש ערך מספרי (א = 1, ב = 2 וכו'), ובהתאם לכך ניתן לחשב ערך נומרולוגי לכל מילה. במיסטיקה היהודית נרקם קשר של משמעות וסמל בין מילים בעלות אותו ערך גימטרי.

					14	הציטוטים מהקוראן בתרגום העברי של פרופ' אורי רובין, מהדורה שנייה (2016).

			1. היבטים רוחניים של ההלכה והשריעה

			היהדות והאסלאם מקנות למצוות מעשיות מקום מרכזי יותר מאשר הנצרות; ההלכה והשריעה מעצבות את היומיום של המאמינים. ההלכה היא תוצר דינמי בן אלפי שנים של מדרשי ההלכה, המסורות התלמודיות והספרות ההלכתית הענפה שנוצרת עד עצם היום הזה. כמו המונח הלכה, כך גם המושג המוסלמי שריעה, שפירושו "דרך אל המעיין", רומז על התהליך הדינמי של מסע החיים. השריעה אינה נגזרת ישירות מהקוראן, אלא מתעצבת על ידי שילוב של שלושה מקורות: המסורת הנבואית של הקוראן, הסונה, דהיינו המנהגים כפי שנמסרו בעל־פה מאז ראשית האסלאם, והסכמות המלומדים המסתמכים על מסקנות לוגיות. למרבה הצער, לשריעה יצא שם רע במערב, מאחר שבמדינות מוסלמיות מסוימות מבוצעים בשמה פשעים חמורים (עונשים גופניים, סקילות). פגיעות אלה נדחות על הסף על ידי מלומדים מוסלמים רבים. השריעה מיועדת בעיקרה לקביעת מעשי המצוות למען מימוש המטרות הרוחניות והאתיות של המאמין. 

			דבריו של המלומד והמשורר גַ֗לַאל אל־דִּין רוּמי (1273-1207) ממחישים את מושג השריעה כמתבקש להבינו במסה זו:

			[השריעה] כמוה כנר. הוא זורע אור ומראה את הדרך. לא ניתן להגיע אל היעד באמצעות אחיזת הנר ביד בלבד, וגם לא ניתן ללכת בדרך בלא לקחת את הנר ביד. ברגע שהנך מתחיל ללכת בדרך לאור חוק האסלאם, הליכתך היא הנתיב (טריקה). וכשהנך מגיע ליעד, זוהי האמת. לכן נאמר: אילו האמיתות היו גלויות, חוקי השריעה היו בטלים. (מַת'נַוִוי 3: 5)18 

			השריעה משולה לנר שמאיר למאמין את הדרך. מצוותיה אינן האמת עצמה, אלא הן מוליכות אליה על ידי עיצוב אורח החיים הדתי. מטפורת הנר מוכרת גם ביהדות: "כִּי נֵר מִצְוָה וְתוֹרָה אוֹר" (משלי ו, כג). ההלכה אינה האור אלא מערכת הנרות המביאה אל אור החוכמה של התורה.

			בשתי הדתות התפתחה ספרות הלכתית עשירה המחויבת לתקדימים ומתייחסת ברגשות מעורבים למודרנה. הסכנה האורבת למאמינים טמונה בהדגשה יתרה של החוק היבש שבא במקום זיקת הלב ביחסיו של האדם עם האל ועם הזולת. ברם, ההוגים שעוסקים במיסטיקה ובמשמעות הרוחנית של הדת בקרב יהודים ומוסלמים כאחד מבדילים בין האור הנשגב לבין המצוות כנרות המובילות אל האור. המצוות נתפסות כאמצעים לטיפוח יראת שמים וסולידריות חברתית. כאשר האיזון בין נאמנות להלכה לבין טיפוח מטרותיה הרוחניות הופר, באו חכמים ותיקנו את המצב בהפיחם בה רוח חדשה: בשתי הדתות פותחו לשם כך אמצעים פרשניים העושים שימוש נרחב בסימבוליקה, כפי שיפורט בהמשך.19 

			2. חמשת העמודים

			את חמשת עמודי האסלאם20 — עדוּת, תפילה, צדקה, צום ועלייה לרגל — שהן חמש המצוות המרכזיות בו, ניתן לקשר ללא קושי למצוות ביהדות.21 העמוד הראשון הוא השַׁהַאדַה, עדוּת או התוודעות לאחדות האל ולנבואתו של מוחמד. למילה הערבית שאהדה תואמת המילה הארמית סָהֲדוּתָא, השגורה אצל לומדי התלמוד, שפירושה עדוּת. נוסחת ההתוודעות המוסלמית: "לה אילה אילא אללה" ("אין אלוהים זולת אללה"), תואמת כמה ניסוחים ידועים ביהדות. כך הפסוק המקראי: "ה' הוּא הָאֱלֹהִים בַּשָּׁמַיִם מִמַּעַל וְעַל הָאָרֶץ מִתָּחַת אֵין עוֹד" (דברים ד, לט), והנוסח התמציתי המופיע בתפילת שחרית: "אֵין אֱלֹהִים זוּלָתֶךָ".22 ברם, קבלת עול מלכות שמים המקובלת ביהדות היא: "שְׁמַע יִשְׂרָאֵל ה' אֱלהֵינוּ ה' אֶחָד" (דברים ו, ד). לפי כללי הכתיבה של נוסח המסורה, האותיות האחרונות של שמע ושל אחד מוגדלות. כשמחברים אותן זו לזו נוצרת המילה עֵד, והכוונה בכך היא שכאשר יהודי אומר את הפסוק הזה בכוונה ובהתבוננות, הוא נותן עדוּת על אמונתו בה'. אם כך, באסלאם כמו ביהדות מדובר ביותר מאשר אמירה סתמית של נוסחה דתית. המאמין נקרא להתבונן ביסוד האלוהי של היקום ושל הקיום באופן עמוק, עד שהוא מסוגל לתת עליו עדוּת מניסיונו האישי. 

			לא די להחזיק באמונה שנלמדה בגן ילדים או בבית הספר; על מנת למסור עדוּת של ממש, על האדם לדרוש את אלוהים ולהנכיח את קיומו. מסיבה זו היו בכלאם (זרם תיאולוגי ששקד על ביסוס רציונלי של עיקרי הדת המוסלמית) וביהדות (רבנו בחיי, רבי סעדיה גאון, הרמב"ם) מלומדים שלא הסתפקו באמונה בקיומו ואחדותו של האל, אלא קבעו כחובה דתית להוכיח את קיום האל ואחדותו באמצעים לוגיים. מיסטיקנים נטו לנסח חוויה כוללת של נוכחות האל, המצרפת את הגוף והרגש אל השכל. היו ביניהם כאלה שהרחיקו לכת וקבעו לא רק שאלוהים הוא אחד, אלא הוא ההוויה היחידה שבנמצא; לא רק שהאל הוא היש ההכרחי היחיד בעוד שהיקום הינו קונטינגנטי, דהיינו ארעי ולא מחויב המציאות, אלא שלבריאה אין קיום כלל. היקום אינו אלא אשליה המסיחה את הדעת מההוויה האלוהית היחידה. בשל כך על המאמין לכוון את דעתו יום־יום אל האל, שהוא ההוויה האמיתית. לפי פרשנותו של האדמו"ר הזקן, רבי שניאור זלמן מלאדי (1812-1745) בספרו שער הייחוד והאמונה (אבן־ישראל 1997), זו המשמעות העמוקה של המילים שמע ישראל, זו הכוונה הנדרשת מהמתפלל בקבלו עול מלכות שמים. יש הוגים בשתי הדתות שדחו פרשנות רדיקלית זו, המכחישה את ממשות הבריאה ועלולה להפחית את מעורבות המאמין בחיי החולין יתר על המידה. כך דעתם של הוגים נאו־חסידים רבים של זמננו,23 ובאסלאם זו הייתה אחת הסיבות להתנגדות הממסד לתנועה הצוּפית. 

			עמוד האסלאם השני מכונה צלאת, תפילה. למילה ערבית זו קיימת מקבילה ארמית — צלותא. בתפילת הקדיש נאמר: "תִּתְקַבַּל צְלוֹתְהוֹן וּבָעוּתְהוֹן דְכָל יִשרָאֵל" (תתקבל תפילתם ובקשתם של ישראל). בקרב שתי הדתות מדובר על הבניית חיי היום־יום באמצעות תפילות הקבע — חמש תפילות באסלאם ושלוש תפילות ביהדות. התפילה המוסלמית קצרה בהשוואה לנוסח הקבוע בסידור היהודי, וקל ניתן להצביע על מקבילות בין נוסחי התפילה בשתי הדתות. נמחיש זאת בשתי דוגמאות, סוּרַת אל־פַאתִחַה, פסוק הפתיחה של הקוראן שפותח את התפילה המוסלמית, והתַכְּבִּיר.

			סוּרַת אל־פַאתִחַה: בִּסְםִ אַלַלּהִ (אל)רַּחְמַןִ (אל) רַּחִים, אַלְחַמְדֻ לִלַּהִ רַבּ (אל)עַאלַמִין. 

			תרגום: בשם האל, הרחמן והרחום, ההלל לאל ריבון העולמים.

			מקבילות יהודיות: אֵל רַחוּם וְחַנּוּן (י"ג המידות, נאמרות בתפילות חגים, על פי שמות לד, ו).

			רִבּוֹן כָּל הָעוֹלָמִים, לֹא עַל צִדְקוֹתֵינוּ אֲנַחְנוּ מַפִּילִים תַּחֲנוּנֵינוּ לְפָנֶיךָ... (תפילת שחרית).

			כִּי לְךָ נָאֶה ה' אֱלהֵינוּ וֵאלהֵי אֲבותֵינוּ שִׁיר וּשְׁבָחָה, הַלֵּל וְזִמְרָה... (תפילת שחרית).

			התכביר: אַללָּהֻ אַכְּבַּר.

			תרגום: האל הוא כביר (הגדול ביותר). 

			מקבילה יהודית: הָאֵל הַגָּדול הַגִּבּוֹר וְהַנּוֹרָא. (תפילת העמידה, על פי דברים י, יז).

			מאמינים יהודים ומוסלמים כאחד נאבקים בהרגל, בנטייה הטבעית שהתפילה היומית תהפוך למצוות אנשים מלומדה. מתוך כך בשתי הדתות נעשית השתדלות לפרשנות מעמיקה של נוסחי התפילה המקובלים. המלומדים הדגישו כי כבירותו או גדולתו של אלוהים אינה יחסית, אלא היא מצביעה על היותו בלתי־נתפס, פורץ את יכולת החשיבה והדמיון האנושיות. כל דת גם מציעה שיטות לשוב ולהפיח רוח חדשה בתפילת הקבע. בין המיסטיקנים יש המייחסים לתפילה פונקציה תיאוּרגית (כלומר השפעה על עולמות עליונים), ואילו אחרים מקשרים אותה לשיטות התבוננות ומתרכזים בתהליכים פסיכולוגיים ורוחניים המתרחשים בעת התפילה.24

			העמוד האסלאם השלישי הוא זַכַּאת — צדקה, שהיא מצווה מרכזית גם ביהדות. בספרות ההלכה ובשריעה מתנהלים דיונים בכללי מתן צדקה, כגון איזה אחוז מההכנסה ראוי לתרום לעניים. בשתי הדתות הצביעו הוגים על המטרה הכפולה של מתן צדקה: לא רק המקבל יוצא נשכר, אלא גם הנותן נתרם בכך שהוא מתגבר על אנוכיותו ומתעלה על עצמו מבחינה רוחנית. הרמב"ם קובע שעדיף להעניק מטבע כסף אחד לאלף עניים מאשר לתת אלף מטבעות לעני אחד, כיוון שעל ידי הנתינה החוזרת אנו עוזרים לא רק לזולת אלא מסגלים לעצמנו את תכונת הנדיבות.25

			לעמוד הרביעי, הצום בחודש הרמדאן, מעמד רב חשיבות באסלאם, ומתחילה ניכרה בו ההשפעה היהודית. בראשית האסלאם נהגו לצום בסתיו, ביום העשירי לחודש הראשון, במקביל ליום כיפור שחל בי' בתשרי, החודש הראשון בלוח העברי. בשתי הדתות הצום מהווה כלי לתשובה (בערבית תַוְבַּה). בעוד שהמוסלמים מדגישים את תכליתו הרוחנית של הצום, בקרב היהודים עומד הצום לעיתים קרובות בסימן אבל: הלוח העברי מונה חמישה צומות שבהם מתאבלים על אסונות שפקדו את העם היהודי ובמרכזם חורבן בית המקדש.

			עמוד האסלאם החמישי הוא החאג֗ — העלייה לרגל למֶכָּה, שכל מוסלמי מצווה לקיים לפחות פעם בחייו. בתקופת המקרא עמדה העלייה לרגל לירושלים במרכז שלושת הרגלים — פסח, שבועות וסוכות. בסוכות נהגו להקיף את המזבח פעם אחת מדי יום, ובהושענא רבה ערכו סביבו שבע הקפות.26 מאז חורבן בית המקדש נוהגים בימי הסוכות להקיף את ספר התורה בבתי הכנסת. נראה כי בשל מרכזיות טקסי ההקפה שבו, התלמוד מכנה את חג הסוכות בכינוי הקצר חג, שפירושה להקיף. גם כאן ניכר הדמיון לחאג֗ המוסלמי, שבו על המאמינים להקיף את הכעבה שבמֶכָּה שבע פעמים. מנהגי הקפה נוספים ביהדות הם ההקפות בשמחת תורה, ולפי הנהוג בחלק מעדות ישראל הכלה מקיפה את החתן שבע פעמים ביום חופתה. 

			3. בין מֶכָּה לירושלים: החאג֗ וחג הסוכות

			כפי שראינו, טקסי ההקפה הנהוגים בחאג֗ ובחג הסוכות מורים על הקבלות ברורות ביניהם. כמו כן בולט הדמיון בין הפירושים המיסטיים שניתנו להקפות בשתי הדתות, כעולה מסקירתו המקיפה של יוסף פנטון.27 מעמד הכעבה, המקום הקדוש ביותר באסלאם, מקביל למעמד הר הבית ביהדות. בשתי הדתות למקום הקדוש ביותר זיקה לאברהם אבינו. המסורת היהודית גורסת שאברהם עקד את יצחק על הר הבית בירושלים, המזוהה עם הר המוריה (בראשית כב, ב). במסורת המוסלמית מסופר שאחרי גירוש הגר וישמעאל, אברהם ביקר אותם כמה פעמים במֶכָּה, מיקומו של פארן על פי הקוראן.28 באחד מביקוריו — כך מסופר בקוראן — נצטוו אברהם וישמעאל לבנות את הכעבה. על הביקורים של אברהם אצל הגר מסופר גם בפרקי דרבי אליעזר (פרק ל), מדרש יהודי חשוב המתוארך במחקר למאה השמינית. 

			הכעבה שבמכה ואבן השתייה שבהר הבית — כיום בתוך מבנה כיפת הסלע — נחשבים בשתי הדתות לציר העולם. המסורת היהודית רואה בסלע שבהר מקום המפגש של השמים וארץ. הוא מכונה אבן השתייה, כיוון שהעולם "שותה" ממנו מהשפע האלוהי.29 בשתי הדתות קיימות מסורות לפיהן המקדש עלי אדמות הוא בבואה של המקדש המיסטי במרומים, ובשתי המסורות המאמינים מקיפים את הקודש עלי אדמות בזמנים מקודשים המיועדים לכך. 

			טקס ההקפה עצמו מתייחס למוטיב מקראי: חומות העיר יריחו הופלו לאחר שבני ישראל סובבו סביבן שבע פעמים (יהושע ו). מיסטיקנים בשתי הדתות פירשו את הקפת המקומות הקדושים כמעשה התחברות לאלוהים. לפי הצעתו של אל־ע֗זאלי, על המאמין המוסלמי לדמיין בזמן החאג֗ שהוא מסתובב סביב כס האל. אליבא דאבן אל־ערבי,30 הכעבה מסמלת את הנוכחות האלוהית בלב האדם, ושבע ההקפות נועדו לחבר את המאמין לשבע המידות הנעלות של האל, העומדות כנגד שבעה נביאים מרכזיים. בעיני עבדול כרים אל־ג֗ילי (1424-1365), מיסטיקן וממשיך דרכו של אבן אל־ערבי בתימן, המידות האלוהיות מוצאות את ביטויין בשבעה מוקדים רוחניים בלב האדם: חיים, דעת, רצון, עוצמה, שמיעה, ראייה ודיבור.31 בעוד שמבנה הכעבה מסמל את העצמי הקוסמי האלוהי, האבן השחורה המחוברת אליו רומזת לאני האנושי, ובכוחה של העלייה לרגל והקפת הכעבה לחזק את הזיקה בין האני הפרטי לעצמי הקוסמי האלוהי.

			בכתבי הסוד של היהדות מופיע רעיון מִקְדָשׁ הלב שהאל שוכן בו. בתורה נאמר: "וְעָשׂוּ לִי מִקְדָּשׁ וְשָׁכַנְתִּי בְּתוֹכָם" (שמות כה, ח). בפירושו לפסוק זה העיר רבי משה אלשיך (1600-1507), מגדולי דייני צפת בתקופת התחדשות הקבלה: "ושכנתי בתוכו לא נאמר אלא ושכנתי בתוכם; מלמד שכל אחד ישכין השכינה בתוך ליבו". המקדש מהווה אפוא סמל ללב האדם שה' מבקש לשכון בו. ברוח זו הצעתי בספרי אומנות העבודה שבלב לפרש את הפתיחה של פסוקי הזמרה בתפילת שחרית "מִזְמוֹר שִׁיר חֲנֻכַּת הַבַּיִת לְדָוִד" (תהלים ל, א) כמעין תפילה להשכנת השכינה בבית המקדש הפרטי — האדם בעצמו — בבוקרו של יום חדש.32 

			חגיגת הסוכות בבית המקדש מכונה בתלמוד שמחת בית השואבה, על שם טקס שאיבת מי השילוח שעמד במרכזו. ואולם בתלמוד הירושלמי (סוכה ה, א) מובאת דעה שהשמחה הייתה על "שאיבת רוח הקודש" בימי החג. הקפות המזבח בבית המקדש בשבעת ימי הסוכות נקשרות עם שבעת האורחים, האושפזין — אברהם, יצחק, יעקב, משה, אהרון, יוסף ודוד — הנתפסים בקבלה כמסמלים את שבע הספירות התחתונות המייצגות את מידות האל הנשגבות.33 בהושענא רבה נשלמת מלאכת תיקון הספירות והמידות הנשגבות שבנשמת האדם, והייחוד המיסטי בא לסיומו: המאמין שרוי בדבקות מלאה עם האל. הד לכך מצוי במנהג הנהוג בחלק מהעדות, שבו הכלה מקיפה את חתנה שבע פעמים מתחת לחופה, סמל לכניסתה לברית הנישואין עמו. אין תמה שהמשנה מצהירה, כי "מי שלא ראה שמחת בית השואבה, לא ראה שמחה מימיו!" (בבלי, סוכה, ה ע"א).

			לסיכום, ההשוואה בין מנהגי ההקפה ופרשנותם המיסטית ביהדות ובאסלאם, מצביעה על קרבה רוחנית עמוקה בין הדתות. ההקפה הטקסית של המקום הקדוש ביותר עלי אדמות — נקודת המפגש הקוסמית בין העולם הזה לעולם הבא — מחוללת התמרה עמוקה בליבם של המאמינים המתמסרים לאלוהים, טבורו של העולם הארצי והשמימי גם יחד. 

			אין ספק שהתפתחותו הדתית של מוחמד הושפעה ממפגשיו עם היהודים הרבים שהתגוררו במאה השביעית במֶכָּה ובחצי־אי ערב. יש גורסים שמוחמד, חותנו אַבּוּ בַּכְּר (לימים הח֗ליף הראשון) ועומאר (הח֗ליף השני) פקדו בתי מדרש בעיר מדינה כדי ללמוד תורה.34 מוחמד ציפה אפוא לתמיכה מהיהודים, שאת אמונתם בנביאים ובהתגלות אישר, וקיווה שעל רקע אמונתם המשותפת באל אחד היהודים יהיו ראשוני המאמינים בו. מה גדולה הייתה אכזבתו כאשר היהודים סירבו להכיר בו כנביא. 

			על פי המסורות המקובלות באסלאם, לאחר שהשבטים היהודים כרתו עמו ברית, הם הפרו אותה ותמכו בשבט קורייש במֶכָּה במאבקו נגד הנביא. יש חוקרים המבליטים את ההיבטים הכלכליים של הסכסוך בין יהודי מדינה לבין הקהילה המוסלמית המתהווה: "עם צמיחת הקהילה המוסלמית החדשה בעקבות התרבותם של המתאסלמים, גדלה השפעתו של מוחמד בעיר מדינה. חלק מהשבטים היהודיים חשו מאוימים על ידי המוסלמים שהלכו והתרבו. בכך הופר באופן ניכר איזון יחסי הכוחות הכלכליים ששררו עד אז בנווה המדבר החקלאי הפורח. התפתחות זו לא יכולה הייתה להתרחש בלא מאבקי כוח פוליטיים, שמצאה את פורקנה בעימות שהתגלע מול שלושה מתוך חמישה שבטים יהודיים".35 יש גם שסבורים שלפי כוונתו המקורית הנביא חפץ ביצירת ברית בין קהילות דתיות, אולי מעין אומה אברהמית כוללת, שהיהודים יכלו להשתייך אליה גם בלי לאמץ את האמונה המוסלמית.36 יש המסיקים שהאנטישמיות הנפוצה בזמננו בקהילות מוסלמיות רבות היא תופעה חדשה שאינה עולה בקנה אחד עם הרוח המקורית של האסלאם. 

			על פי המסורת הרווחת, מוחמד גירש שני שבטים יהודיים מהעיר מדינה והורה להוציא להורג את כל הגברים של השבט השלישי ולשעבד את נשותיהם וילדיהם. אלא שהקוראן אינו מזכיר יישום של העונש הקולקטיבי שהוכרז, ויש חוקרים המטילים ספק באמיתות ההיסטורית של מסורת זו.37 עם זאת יש בקוראן עקבות ברורים של עימות דתי. לשיטתם של המוסלמים, היהודים אשמים בזיוף תורתם ובסילוק הרמזים לנביאותו של מוחמד שהיו בה. מנהגים יהודיים שאומצו על ידי האסלאם בראשיתו עברו שינוי: תקופת הצום הועברה מהחודש הראשון לחודש התשיעי לפי לוח הלבנה. כמו כן שוּנתה הקִבְּלָה, כיוון התפילה שהיה תחילה כבמנהג היהודי עם הפנים לירושלים, לכיוון מֶכָּה. ברם, לצד אמירות ביקורתיות מכיל הקוראן גם ביטויים של יראת כבוד כלפי "אנשי הכתב" (אהְל אל־כִּתַאבּ). היחס הדו־ערכי כלפי היהודים (והנוצרים) משתקף היטיב בציטוט להלן מהקוראן:

			אֱמור: הוי בעלי הספר, לא יהיה ממש באמונתכם 

			עד אשר לא תקיימו את התורה ואת האֶוונגֶליון ואת כל אשר הוּרַד אליכם מעִם ריבּונכם. 

			ואולם אשר הוּרַד אליךָ מעִם ריבּונךָ מוסיף לרבים מהם מֶרי וכפירה, 

			אך אַל לךָ להצטער על קהל הכופרים.

			המאמינים והיהודים והצאבִּאִים והנוצרים — כל המאמין באללה

			וביום האחרון ועושׂה את הטוב — לא ייפול עליהם פחד ולא יצטערו.

			כרתנו ברית עִם בני ישׂראל ושלחנו אליהם שליחים, 

			ואולם כל אֵימת שהביא להם אחד השליחים את אשר לא איוותה נפשם, 

			הִכחישו את דברי אחדים, ואחדים הרגו.

			הם חשבו כי לא ייפרעו מהם, 

			ואולם טחו עיניהם מֵראוֹת ואוזניהם כָבדו משמוע. 

			לאחר מכן שב אללה מכעסו עליהם, ואז טחו עינֵי רבים מהם מֵראוֹת ואוזניהם כבדו משמוע, 

			ואללה מבחין באשר יעשׂו (קוראן 5: 71-68) 

			מסורות אסלאמיות המכונות אִסְרַאאִ'לִיַאת עוסקות בדמויות מקראיות ובבני ישראל הקדומים, ובראשית האסלאם הן היוו מקור מוסמך לפרשנות האסלאמית של המקרא. לפי חדית' קדום, מוחמד עודד את תלמידיו לשמור על המסורות של בני ישראל,38 ונראה שרק בשלב מאוחר יותר בהתפתחות האסלאם החלה גישה שלילית כלפי הישראליאט, כנראה בעקבות רצון לטהר את האסלאם מהשפעות "זרות".39 

			במאות הראשונות לאחר מותו של מוחמד, התקיימה מערכת יחסים פורה של השפעה הדדית בין מוסלמים ליהודים. עם כיבושה של בבל בראשית ימי הח'ליפות, הקהילה היהודית בבבל שהפכה למרכז יהודי החשוב ביותר לאחר חורבן ממלכת יהודה, זכתה ליחס אוהד מצד הכובשים המוסלמים. היה זה עידן של צמיחה רוחנית משותפת שבו יכלו היהודים להתפתח תרבותית ודתית באופן חופשי. ההתפתחות המואצת של הדקדוק הערבי עודדה תופעה דומה בקרב היהודים. גדול הבלשנים והפילוסופים היהודים, רבי סעדיה גאון (רס"ג, 942-882), חיבר את ספרו אמונות ודעות בשפה הערבית־יהודית. הספר, שנכתב בהשפעת חיבורים פילוסופים מוסלמים בני הזמן, נחשב ליצירה הראשונה בפילוסופיה שיטתית ביהדות. החיבור תורגם מערבית לעברית במאה שתים־עשרה על ידי יהודה אבן תיבון, אביו של שמואל אבן תיבון, מתרגם יצירת המופת הפילוסופית של הרמב"ם מורה נבוכים. בהשראת היצירות התיאולוגיות של המֻעְתַזִלָה (אסכולה מוסלמית רציונליסטית), הביא רס"ג הוכחות לקיומו ואחדותו של האל, והציג את העמדה שהאמיתות של ההתגלות ניתנות להבנה על ידי התבונה האנושית. יתר על כן, לשיטתו ההוכחה השכלית של עיקרי האמונה של התורה אינה רק בגדר האפשר, אלא היא מהווה מצווה. גם בתרגומו של התורה לערבית, יצר רס"ג חידוש. הוא קרא לתרגום תַפְסִיר, שמשמעותו בערבית פירוש (בדומה למילה פשר בעברית), מושג המקובל באסלאם למלאכת הפירוש של פסוקי הקוראן. בכך, מסביר אבי אלקיים בהקדמתו לתרגומו העברי לגומחת האורות,40 מבטא רס"ג את העדפת תרגום פרשני על פני תרגום מילולי, תוך התאמת התרגום לתרבות של שפת היעד. כמו כן מדגיש אלקיים את חשיבות החלטתו של רס"ג לתרגם את שם הוויה לשם אללה. גישה זו לתרגום מעמידה את עצמה בשירות הדיאלוג הבין־תרבותי ומשקפת את אמונתו של רבי סעדיה גאון כי אלוהי התורה והקוראן הוא אותו האל.

			בשלהי המאה העשירית, עם שקיעת הישיבות בבבל, מרכז החיים היהודיים עבר מערבה. שני מרכזים עברו לקדמת הבנה: הקהילות היהודיות בגרמניה, ובפרט שלוש הבולטות שבהן — שפיירא (שפייר), ורמייזא (וורמס) ומגנצה (מיינץ), המכונות קהילות שו"ם — ויהדות ספרד. שני מרכזים אלה הטביעו חותם עמוק בעם ישראל: עד עצם היום הזה צאצאי שתי גלויות אלה, בין אם הם גרים במדינת ישראל, בין באירופה או בארצות הברית, מתפלגים לאשכנזים וספרדים ומקפידים לשמור על מנהגיהם. 

			במאה העשירית האוכלוסייה היהודית בחצי האי האיברי מנתה כמאה אלף נפש והייתה הגדולה ביותר באירופה.41 היהודים נהנו מחופש דתי רב, כיהנו בתפקידים רשמיים בחצרות השליטים המוסלמיים ושימשו כמתווכים ביניהם לבין הספרדים. פסיקות של הישיבות בקורדובה ובגרנדה הפכו לקובעות עבור יהודים בכל התפוצות. בה בעת יהודי ספרד שאבו השראה עמוקה מהתרבות שבסביבתם. בשונה מהנוצרים באירופה הצפונית באותה תקופה, המוסלמים באנדלוסיה למדו פילוסופיה יוונית (בתיווכם של מלומדים אסלאמיים, כגון אל־פאראבי ואבן סינא) וראו את שליחותם התיאולוגית בגישור בין הפילוסופיה לדת. ברוח התקופה פיתחו היהודים את הלשון העברית (מנחם סרוק, יונה אבן־ג֗נאח ופרשן המקרא הנודע אברהם אבן עזרא), את השירה (שמואל הנגיד, אבן גבירול) ואת הפילוסופיה (אבן פקודה, יהודה הלוי). הרמב"ם (1138-1204), שגדל בקורדובה, הושפע עמוקות מפילוסופים מוסלמים כגון אבן סינא ואבן באג֗ה. ביצירתו התיאולוגית מורה נבוכים הוא אימץ את הפילוסופיה האריסטוטלית, שהייתה רוויה ברעיונות ניאו־אפלטוניים, ועל מצע זה עיבד סינתזה משלו בין הפילוסופיה לחיי תורה ומצוות. גם בתורת הסוד התחוללו תמורות פוריות בעקבות מגע בין הצוּפים המוסלמים למקובלים היהודים. בכך נדון בפרק הבא.

			1. הילכו שניים יחדיו?

			מיסטיקה ואורתודוקסיה

			בבואנו לחקור את המורשת הרוחנית המשותפת לאסלאם וליהדות, עלינו לתת תשומת לב מיוחדת לצוּפיוּת, התורה המיסטית של האסלאם. התנועה הצוּפית התחילה את דרכה במאה השמינית, בתקופת ראשית האסלאם, והחל מהמאה האחת עשרה התפשטה בהרחבה. הצוּפים הראשוניים ניהלו חיי פרישות וְתָרוּ אחר מפגש בלתי־אמצעי עם האל בכל תחומי החיים. אצל רבים האהבה היא שעמדה במרכז אמונתם, ומכאן התפתחה שירת אהבה ענפה. באקסטזה המיסטית שלהם, צוּפים רבים שאפו לגשר בין הפער הקיים בין אלוהים לאדם ואף לבטלו. כאן נעוץ אחד משורשי המתח בין המיסטיקה לבין הממסד האורתודוקסי: אם האל שוכן בכל מקום — בין אם בטבע ובין אם באדם — האם קיים עדיין צורך בחללים ובזמנים מקודשים ובפולחן דתי? המיסטיקה טומנת בחובה נטייה אנטינוֹמית (נוגדת חוק) בגלוי או בנסתר, ולכן המיסטיקנים נראים חשודים בעיני נציגי הדת הרשמיים. הצוּפים עוררו אפוא את חשדם של המוסדות המוסלמים ונרדפו לעתים ככופרים. ההוצאה להורג בפומבי של המורה הצוּפי אל־מנצור אל־חלאג֗ (858-922) בהוראת הח֗ליף העבאסי בבגדד היא אחת הטראומות הגדולות בהיסטוריה הצוּפית. ואולם בסוף המאה האחת עשרה חלה תפנית ביחסים בין הצוּפיוּת לממסד המוסלמי בהובלת אל־ע֗זאלי, שפעל להשיב את התנועה הרוחנית הזו לחיק האסלאם האורתודוקסי.

			2. טעמו וראו

			אל־ע֗זאלי והשפעתו על היהדות

			אבו־חמאד אל־ע֗זאלי (1111-1058) התחנך בפרס בחסותם של מורים מהאורתודוקסיה המוסלמית, וכבר בצעירותו נודע כאחד המלומדים ומתקני הדת החשובים בזמנו. אחרי שלימד במשך ארבע שנים במדרסה אל־נִּטַ֗אמִיַה בבגדד ואולי אף עמד בראשה, הוא חווה משבר אמוני. בעקבות כך פרש מתפקידיו ויצא למסע נדודים שנמשך עשר שנים. בביוגרפיה הרוחנית שלו אל־מֻנְקִד֗ מִן אל־צַ֗לַאל ("הפודה מן התעייה")42 הוא מתאר איך לאחר תקופות של ספקות וייאוש הצליח למצוא נתיב רוחני חדש בחיק הצוּפיוּת. במהלך חייו פרסם יצירות רבות שבהן פייס בין הדרך הצוּפית לבין התורות הרשמיות של האסלאם. מחד גיסא, הוא תמך בלימוד "המדעים" (שבתקופתו נחשבו לחלק מהפילוסופיה) וחשש כי בהזנחתם אורבת סכנה לדת, כיוון שאמונה שאינה רפלקטיבית ניתנת לערעור בקלות. ומאידך גיסא, בספרו תַהַאפֻת אל־פַלַאסִפַה ("ערעור כנגד הפילוסופים")43 הוא ביקר את טענת "המדעים", דהיינו הפילוסופיה האריסטוטלית, המבקשים לפתור בעיות מטפיזיות בעזרת השכל והלוגיקה. בביקורת זו הקדים אל־ע֗זאלי את זמנו והטרים תובנות של עמנואל קנט באשר למגבלות התבונה. לדידו של אל־ע֗זאלי, רק הנבואה וההארה יובילו אל האמיתות האחרונות. 

			במֻנְקִד֗ הבחין אל־ע֗זאלי בין שלושה סוגים של ידיעה: "וידוא באמצעות הוכחות הוא מדע, התנסות במצב [של קרבת אלוהים] היא טעם, וקבלת העדויות והחוויות מפי אחרים והסתמכות עליהם היא אמונה". בספרו גומחת האורות הוא קובע כי "המדע נעלה על האמונה והטעם על המדע, כי הטעם נובע מהרגש ומהמצפון והמדע מֵהֶקֵּשִׁים, והאמונה היא קבלה עִוֶּרֶת של מסורת אבות בלבד".44 יחד עם זאת ביקר אל־ע֗זאלי את הסלידה מן הגוף שבה נהגו פרושים צוּפיים קיצוניים, ודגל ביחס מאוזן כלפי הצרכים הגופניים. כמו כן הדגיש שעל המיסטיקנים להקפיד על אורח החיים המוּתווה על ידי השריעה. למרבה הצער, בחלקים מהעולם המוסלמי הצוּפים נרדפים עד היום הזה, ואולם אין ספק שאל־ע֗זאלי סייע לצוּפיוּת לזכות למוניטין חיוביים גם בחוגים שמרנים רבים של האסלאם.45 

			גם היהדות נתרמה מהגותו של אל־ע֗זאלי, המוזכר במקורות יהודיים קלאסיים בשם "אלגזאלי". ספרו גומחת האורות תורגם בימי הביניים לעברית פעמיים, פעם על ידי מתרגם אנונימי ופעם על ידי רבי יצחק בן יוסף אלפסי. במאה השש־עשרה כתב החכם הספרדי ר' אברהם גבישון בפירושו לספר משלי, שאל־ע֗זאלי היה אחד מגדולי החכמים בכל הזמנים וראוי שהיהודים ילמדו את כתביו. הרמב"ם אמנם אינו מזכיר את אל־ע֗זאלי בכתביו, אך לפי קביעת החוקרים "השפעתו עליו ברורה".46 כמוהו התנגד הרמב"ם למנהגי פרישות קיצוניים ודגל בהתנהלות מתונה.47 ברם, השפעתו של אל־ע֗זאלי על היהדות ניכרת בעיקר בתחום המיסטי והרוחני, למשל אצל בן דורו רבי יהודה הלוי, כפי שמציין פרופ' אליעזר שביד בדיונו על הביקורת של הוגים מוסלמים ויהודים בימי הביניים על הפילוסופיה אריסטוטלית: "ראוי להצביע על הקבלה מאלפת בין ההתפתחות שחלה בסוגיה זו בפילוסופיית הדת של האסלאם להתפתחות שחלה בפילוסופיית הדת היהודית. עמדותיהם של אל־פאראבי ושל אבן־סינא נתקפו במישור הפילוסופי, אך מנקודת ראות דתית אורתודוקסית יותר על־ידי התיאולוג אל־גזאלי, שהשפיע השפעה מעצבת על עמדתו של ר' יהודה הלוי בתחום הפילוסופיה."48

			רבי יהודה הלוי (ריה"ל, 1141-1075) גרס כי האמיתות המטפיזיות אינן ניתנות להבנה באמצעות הפילוסופיה אלא רק דרך הנבואה. למרות שמיקם את כוח הנבואה מעל השכל האנושי, בחן ריה"ל בספרו הכוזרי את התארים והתיאורים האנתרופומורפיים של האל המופיעים במקרא בחינה שכלתנית שיש בה דמיון לניתוחו של אל־ע֗זאלי.49 ריה"ל הדגיש את עדיפות טעם החוויה הדתית על פני ההוכחה השכלית כדרך הפילוסופיה. בדומה לו כתב ר' יצחק סגי נהור (1160-1253), שפעל בפרובנס ונודע כ"אבי הקבלה", כי ניתן להתחבר אל האל טוב יותר דרך יניקה מאשר דרך השכל. ספר הזוהר, שפורסם לראשונה בשנת 1280, מספר על דמות מסתורית המכונה ינוקא המלמדת את חבורתו של רבי שמעון בר יוחאי את רזי האלוהות. בהקשר זה אזכיר את שם ה' המקראי שדי, שבמפגש אתו המיסטיקאי אינו אלא ינוקא, היונק בשקיקה את האהבה והחוכמה האלוהית. 

			3. סמלים כאבני יסוד של החיים הרוחניים

			אל־ע֗זאלי, אבן אל־ערבי וחכמת הקבלה

			מבין ספריו של אל־ע֗זאלי, גומחת האורות (מִשְׁכַּאת אַל־אַנְוַאר) היה חביב במיוחד על אוהדי הצוּפיוּת היהודיים. כנאמר לעיל, הספר תורגם בימי הביניים לעברית פעמיים, ובשנת 2018 פרסם אבי אלקיים תרגום משלו בעברית בת זמננו. בחלקו הראשון של הספר מציג אל־ע֗זאלי פרשנות רוחנית לסורת האור שבקוראן שבה עסקנו בפרק הראשון. בחלק השני של הספר בוחן אל־ע֗זאלי את הסימבוליקה, שהיא מאפיין מרכזי גם במיסטיקה היהודית ובפרשנות של הדתות בכלל. לדידו של אל־ע֗זאלי, העולם התחתון, אותו הוא מכנה "עולם העדוּת", והעולם העליון, "עולם המלכות", קשורים זה בזה באמצעות מערכת סמלים: 

			דע לך עוד שעולם המלכות הוא עולם נסתר שכן הוא נעלם מעיניהם של רוב בני האדם. העולם הגשמי הוא עולם העדות, שכן הכל מעידים עליו. העולם הגשמי הוא סֻלם אל העולם השכלי, שכן אילו לא היה ביניהם חיבור והתאמה, הדרך העולה אליו היתה נחסמת. ואילו זה היה נמנע היה נמנע גם המסע אל הנוכחות האלהית והקִרבה לאללה יתעלה. (גומחת האורות, עמ' 234)

			העולם התחתון נברא בהתאמה לעולם העליון ובזכות זה האדם שנברא בצלם מסוגל להתעלות אל האלוהים. "עולם העדות הוא סולם אל עולם המלכות", אומר אל־ע֗זאלי. הסמלים שהאדם מזהה ביקום מעידים על קיומו ומשמעותו של עולם הרוח; בלעדיהם דלתי מרום היו ננעלים בפניו. 

			הסימבוליקה היא מאבני היסוד של פרשנות הקוראן של אל־ע֗זאלי. לדוגמה, בדיונו בפתרון חלומות נבואיים, הוא ממשיל את מקום ההתגלות של מוחמד, ההר חירה, לאלוהים עצמו, כיוון שההר "יציב ואינו משתנה [...] שנובעים ממנו מֵי הידיעות ומרגליות ההתגלות אל נחלֵי ליבות בני אדם" (שם, עמ' 236). בעת ההתגלות בסנה הבוער, מצוּוה משה להשיל את נעליו. אל־ע֗זאלי מפרש זאת כסמל לצורך לנתק את אחיזתו בשני העולמות, העולם הזה והעולם הבא, לטובת דבקות בלעדית באל הנשגב. נוסף על כך הוא הציג תאוריה על אודות משמעותם הסימבולית של החלומות, שדרכה פירש בעיקר חלומות נבואיים. בה בעת מדגיש אל־ע֗זאלי, שהפירוש האלגורי אינו מפקיע את פשוטו של מקרא אלא משלים אותו: 

			אל תחשוב מהדיון בדוגמא הזאת או מהמשלת המשלים שיש לך היתר ממני להתעלם מן הפשט או להאמין שהוא בטל ומבוטל... (שם, עמ' 184)

			גישתו המורכבת של אל־ע֗זאלי, המכבדת הן את הפשט והן את הדרש או את הסוד, שימשה אותו בדרישתו הבלתי מתפשרת לשמירה הדוקה של מצוות הדת כפשוטם ולא להיתלות בפירושים אלגוריים כדי להימנע מכך. מאידך גיסא, הסימבוליקה ביססה את התנגדותו לפרשנות פונדמנטליסטית לכתבי הקודש הנצמדת לפשט בלבד: 

			שַׁל נְעָלֶיך מורה כי הדבקות באחד האמִתי מחייבת התפשטות פיזית ורוחנית גם יחד מכל דבר שהוא זולת האלוה עצמו. (שם, עמ' 187, בדברי ההסבר של אבי אלקיים)

			באופן מרתק, רבי יצחק אלפסי, המתרגם העברי של גומחת האורות, השתמש בטיעונים אלה במאבקו הפנים־יהודי נגד הקראים ואף הוסיפם בתרגומו לקבוצת המינים שאל־ע֗זאלי מונה.50 

			ההגות הסמלית של אל־ע֗זאלי השפיעה השפעה ניכרת על התיאולוגיה האסלאמית, ובייחוד על ההוגה הגדול אבו עבד אללה מוחמד אבן אל־ערבי, השייח אל־אַכְּבַּר ("המורה הגדול ביותר"), אותו ראוי למנות ללא ספק בין גדולי המורים המיסטיים בכל הזמנים, שהוביל את היצירה הצוּפית בספרד לשיאה. הוא נחשב למלומד חשוב גם באסלאם האורתודוקסי, למרות שקמו לו גם מתנגדים. קִברו בדמשק משמש אתר עלייה לרגל עבור מוסלמים רבים עד עצם היום הזה. 

			בצעירותו חווה אבן אל־ערבי חזון מיסטי שבעקבותיו עזב את מולדתו באנדלוסיה, נדד מזרחה, וביקר בירושלים ובערים נוספות. במֶכָּה קיבל השראה לחבר את אל־פֻתוּחַאת אל־מַכִּיַה. "ההתגלויות ממֶכָּה" הן אוסף מקיף של מסות, הגיגים ושירים המבוסס בין היתר על פיתוח ההגות הסימבולית של אל־ע֗זאלי. אבן אל־ערבי הטיב להבחין במארג עשיר של סמלים בטבע וגם בקוראן עצמו; בכל תופעה ארצית הוא ראה אות לעולם הרוח. בספרו פֻצוּץ אל־חִכַּם, "מרגליות החוכמות", הוא ממשיל את החוכמה האלוהית לאבן חן האחוזה בידי מרגליות, המסמלות את האישיות ואת השפה הפרטית של כל נביא ונביא: 

			ההתגלות האלוהית מתאימה את עצמה ליכולת התפיסה של הנביא הפרטי, כפי שהאור חסר הגוון בפני עצמו נצבע בצבעים בהתאם לטיב הקריסטל השובר אותו (...) האדם, בהיותו הכלי המובהק להתגלות האלוהית, חייב לדעת קודם את עצמו. (פֻצוּץ אל־חִכַּם, מבוא)

			במסורת היהודית, הסימבוליקה מהווה אבן יסוד בפרשנות המקרא החל מהספרות התלמודית והמדרשית. "אין מים אלא תורה", נאמר בתלמוד בבבלי (בבא קמא, פב ע"א), דהיינו, המאמין דולה מהתורה דעת ה' כפי שהצמא דולה מים חיים מהבאר. עם זאת אין ספק שהפרשנות הסמלית היהודית הגיעה לשיאה בזרמיה המיסטיים. שורשי תורת הסוד היהודית נטועים בחזיונות המיסטיים המקראיים כגון תיאורי מעמד הר סיני (שמות יט; כד, י-יא) וחזון המרכבה בספר יחזקאל (פרק א). במאות הראשונות לספירה חוברו תיאורים עשירים ומורכבים של מסעות מיסטיים בהיכלות השמימיים. ישנם חוקרים הרואים ב"ספרות ההיכלות" תגובה לטראומת חורבן בית המקדש בשנת 70, כאשר המקדש השמימי נועד להחליף את מקומו של בית המקדש הארצי החרב.51 ברם, מקובל לקבוע את ראשית פריחתה של תורת הקבלה במאה השתים־עשרה בפרובנס, שם פורסם ספר הבהיר, ובמאה השלוש־עשרה בספרד. 

			בשנת 1280 החל המקובל רבי משה דה ליאון (1305-1240) להפיץ את ספר הזוהר, בטענה שהספר מושתת על מסורות מפיו של התנא רבי שמעון בר יוחאי שנשתמרו בסוד. המקרא, כמו היקום כולו, נתפסים בספר הזוהר כמערכת סמלים המייצגת את העולמות המיסטיים בעליונים. סיפורי התורה מפורשים כדרמטיזציה של התרחשויות בעולם האצילות המורכב מעשר ספירות אלוהיות. לשבע הספירות התחתונות מעמד מיוחד, בהיותן ספירות הבניין או מידות המזוהות עם שבעת ימי בראשית, כשלכל ספירה מידה או אפיון לצורך מילוי תפקידה הן בבריאת העולם והן בהשגחה האלוהית על ההיסטוריה. כל אחת משבע המידות מיוצגת על ידי דמות מקראית בעלת אפיונים תואמים. כך מסמל אברהם את הספירה חסד (השפע האלוהי, כוח האֶרוֹס), יצחק את הספירה דין (הגבול, כוח הצמצום או הריסון), ויעקב את הספירה תפארת או רחמים (סינתזה בין חסד לדין).

			אפשר להצביע על דמיון רב בין תורת הספירות הזוהרית לבין תורת מרגליות החוכמה של אבן אל־ערבי. שתיהן מכירות בצורך בעולמות החוצצים בין האור האלוהי הטהור והמוחלט לבין היקום החומרי, כדי שהיקום החומרי לא יכלה בשל עוצמתו הרבה של האור האלוהי. הן הספירות והן מרגליות החוכמה אוחזות באור האלוהי ומציבות לו גבול, מצמצמות ומווסתות אותו, עד שנותרת ממנו מידה המאפשרת לעולם להיווצר ולהתקיים. כך הספירות ומרגליות החוכמה מאפשרות לאדם לדבוק באלוהות בלי להיפגע. מרגליות החוכמה השונות שוברות את קרני האור הלבן והשלם לצבעים, כשכל צבע מתווה לכל נביא את דרכו בהכרת האל (אבן החן) המתאימה לאישיותו. כל אחת מהספירות מהווה מקור לשורש הנשמה המיוחד של האבות העבריים ונביאי ישראל, וכל אחד מהם זוכה להארה במידה וב"צבע" המתאימים לקומתו הרוחנית. הפסוק "כִּי שֶׁמֶשׁ וּמָגֵן ה'" (תהלים פד, יב) מבטא את המתנה הכפולה מאת האלוהות: מצד שם ההוויה האל הוא שמש — מאגר אין־סופי של אנרגיה וחוכמה, ומצד שם האלוהות הוא מגן, מצמצם את כוחו על מנת לשמור הן על קיום העולם והן על האדם המבקש להתקרב האלוהים. 

			במקביל לפרסום ספר הזוהר במאה השלוש־עשרה, יש לציין גם את ראשית הקבלה האקסטטית, כפי שהיא מכונה במחקר של ימינו,52 המבקשת להביא את המאמין לנבואה באמצעות תרגילי התבוננות המזכירים את התרגול של הצוּפים. להלן נעסוק בנציג המרכזי של הקבלה האקסטטית, רבי אברהם אבולעפיה (1291-1240).53 

			בשונה ממה שאירע באסלאם, הפולמוס בין האורתודוקסיה למיסטיקה ביהדות לא הגיע בדרך כלל למאבק אלים. כמה ממקובלי ספרד נחשבו לאנשי ההלכה המלומדים ביותר, כגון הרשב"א (רבי שלמה אבן אדרת, 1310-1235) והרמב"ן (ר' משה בן נחמן, 1270-1194). המקובלים לא עימתו את תורתם המיסטית עם אורח החיים ההלכתי — נהפוך הוא: תורת הספירות, כמו גם יישומיה הפרשניים המדיטטיביים, הועמדו מראשיתם לשירות קיום המצוות ועבודת התפילה. ריטואלים מיסטיים ייחודיים לא בהקשר לשמירת המצוות היו נדירים,54 ורוב המקובלים לקחו חלק בחיים הקהילתיים ולא עזבו את משפחותיהם כדי להצטרף למסדרים.55 

			במאה השש עשרה ידעה הקבלה התפתחות חשובה נוספת שהתרחשה בצפת, בה התאספו רבים מצאצאיהם של מגורשי ספרד. למרות שהספיק לפעול בצפת רק שלוש שנים, רבי יצחק לוריא (1572-1534), האר"י הקדוש, נחשב לגדול המקובלים שפעלו בה, שהטביע חותם על כל זרמי המיסטיקה היהודית מאז ועד היום. בדומה לנאמר לעיל בקשר לספרות ההיכלות, גם הקבלה הלוריאנית הובנה על ידי חוקרים כתגובה לטראומה היסטורית וכעיבוד תיאולוגי של גירוש ספרד.56

			התפתחות חשובה נוספת בתורת הקבלה התרחשה בתנועת החסידות של המאה השמונה עשרה במזרח אירופה. רבי ישראל בן אליעזר, הבעל־שם־טוב (1760-1700), ייסד תנועת התחדשות דתית זו על סף העת החדשה. הוא וממשיכיו הרבים פיתחו את הפירוש הסמלי של המקרא ושל המציאות למעשה אמנות של ממש. המערכות הסמליות של הקבלה הקלאסית, כדוגמת ההיכלות והספירות, עברו תהליך של הפנמה, והאדם היחיד וצמיחתו הרוחנית עברו למרכז ההתעניינות. נמחיש את דרך הפרשנות המהפכנית של האדמו"רים החסידיים באמצעות הסיפור המקראי על עבדות בני ישראל במצרים ויציאתם ממנה באותות ובמופתים בהנהגתו הנבואית של משה רבנו. כל ההוגים החסידיים, החל מהבעל־שם־טוב, פירשו את עבדות מצרים באופן סמלי כשעבוד רוחני הנובע מהתנכרות האדם מעצמו ומהאלוהים. בהמשך לרעיון שבספר הזוהר, ראו החסידים את גלות מצרים כגלות הדעת, או — בלשון ימינו — כחוסר מודעות עצמית. האדם בגלות הדעת מאבד את חיבורו לרוח ולשורשיו באלוהות. יציאת מצרים מתפרשת כסמל לתמורה תודעתית הזמינה לכל אדם המבקש להשתחרר מ"סיר הבשר המצרי" ולכוון את תודעתו לממדי העומק של נשמתו ושל הבריאה כולה. ההוגים החסידים הציגו גרסאות שונות של העימות בין פרעה למשה כדרמה המתחוללת בנבכי נפשו של כל יחיד ויחיד: פרעה מייצג את האדם קשה־העורף הלכוד ביוהרה, בחמדנות ובתאוות השליטה או השלטון, המסרב לשמוע בקולו של משה הבוקע מהנשמה ומבקש להצילו מן הקיום המושחת, הכוזב או הסתמי. המים ממלאים תפקיד מרכזי בסיפור זה: מי היאור, משה בתיבה, מכת הדם, קריעת ים סוף... המים מופיעים במקרא מבראשית כסמל לכאוס וכאובדן דרך: 

			וְהָאָרֶץ הָיְתָה תֹהוּ וָבֹהוּ וְחֹשֶׁךְ עַל פְּנֵי תְהוֹם, וְרוּחַ אֱלֹהִים מְרַחֶפֶת עַל פְּנֵי הַמָּיִם. וַיֹּאמֶר אֱלֹהִים: יְהִי אוֹר...! (בראשית א, ב-ג)

			הקריאה האלוהית "יְהִי אוֹר!" פונה לכל אדם באשר הוא, וכך גם ההזמנה להתמודדות אמיצה עם האופל שבנפש: 

			וַיֹּאמֶר ה' אֶל מֹשֶׁה: בֹּא אֶל פַּרְעֹה! — כִּי אֲנִי הִכְבַּדְתִּי אֶת לִבּוֹ וְאֶת לֵב עֲבָדָיו, לְמַעַן שִׁתִי אֹתֹתַי אֵלֶּה בְּקִרְבּוֹ (...) וִידַעְתֶּם כִּי אֲנִי ה'. (שמות י, א-ב)

			וכך מעיר רבי מנחם נחום מצ'רנוביל (1797-1730), מראשוני תלמידיו של הבעל־שם־טוב, בספר מאור עיניים:

			ענין יציאת מצרים שהיה הדעת בגלות אצל פרעה, והוא כי העם אפילו בני ישראל לא ידעו את ה׳, אף על פי שהיה להם בקבלה מפי אבותיהם הקדושים, אבות העולם. מכל מקום בעבור שהיו דור רביעי, נשכח מהם הדעת האמיתי, שעליו אמר דוד המלך עליו השלום לשלמה בנו: דַּע אֶת אֱלֹהֵי אָבִיךָ!57 וזהו עיקר הגלות, שהיה דעת בגלות במצרים [...]. [ולכן] אמר לְמַעַן שִׁתִי אֹתֹתַי אֵלֶּה בְּקִרְבּוֹ, בעבור שהוא כפר בעיקר בשביל חסרון דעת ואמר מִי ה' אֲשֶׁר אֶשְׁמַע בְּקֹלוֹ!58, אצרף אֹתֹתַי אֵלֶּה בְּקִרְבּוֹ, כלומר שהיה אצלו בגלות, ועל ידי זה הצירוף יהיה תיבת אלהים בשלימות, ויודע כי ה׳ הוא האלהים... (ספר מאור עיניים, תחילת פרשת בא)

			האותות שהושתו בקרבו של פרעה ובנשמתו של כל האדם באשר הוא נברא בצלם, אינם אלא אֹותיוֹת שם אלֹהים! ברם, מעצם העובדה שברא את האדם כיצור חומרי, ה' הִכְבִּד אֶת לִבּוֹ, כך שכל אחד מתנכר לעתים לשורשיו הרוחניים כפרעה.59 במצב זה של גלות הדעת, האדם עלול לפגוש את אוֹתיות שם ה' כאֹותות־מכוֹת המוציאות אותו מהאיזון. ואולם מטרת המשברים בחיי האדם אינֹה אלא לחולל בו תמורה תודעתית שתובילוֹ לחיים בעלי עומק ומשמעות — כדברי הפסוק המסיים את קריאת ה' אל משה: "וִידַעְתֶּם כִּי אֲנִי ה'".60 הידיעה שבכל משבר טמונים משמעות וייעוד, מנחמת ומחזקת, כדבריו האלמותיים של הנביא ישעיהו (סו, ט): 

			הַאֲנִי אַשְׁבִּיר וְלֹא אוֹלִיד?! — יֹאמַר ה', אִם אֲנִי הַמּוֹלִיד וְעָצַרְתִּי?! — אָמַר אֱלֹהָיִךְ. 

			דוגמה זו של פרשנות סמלית מתוך עולמה של החסידות ממחישה את הדרך בה ההרמנויטיקה הסימבולית שהתפתחה בדתות מאפשרת גם למאמינים בני זמננו למצוא טעם והשראה בכתבי הקודש שנמסרו בקהילותיהם מקדמת דנא. מעבר לכך יודגש כאן, שעל פי פסיכולוגיית המעמקים על זרמיה השונים, היחס לחיים דרך סמלים הינו מסימני ההיכר של בריאות הנפש ובגרות הרוח. קרל גוסטב יונג העמיד את הסמל במרכז תורת הארכטיפים שלו, אותה יצר, בין היתר, בהשפעת תורת הספירות הקבלית.61 לדידו של הפסיכואנליטיקאי הבריטי דונלד ויניקוט, הנפש הבריאה מתאפיינת ביצירה מתמדת של סמלים המעניקים לסביבה החיצונית משמעות אישית. תפיסתנו את הסביבה עוברת עיבוד סמלי בדרך של משחק. "המקום [הנפשי] בו אנו חיים"62 הוא, על פי ויניקוט, מרחב פוטנציאלי שבכוחו להוליד משחק ויצירה סמליים. כך הנפש האנושית יוצרת תרבות מלאת משמעות, המתחזקת גם את החוויה הדתית. 

			את החשיבות החיונית של הסמל עבור המיסטיקה ועבור חיי הרוח בכלל הביע פרופ' גרשום שלום, מייסד חקר הקבלה המודרני, בדברים הבאים: 

			סמלים נולדים וגדלים מתוך הקרקע הפורייה של הרגשת בני־אדם. אם עולמו של האדם בעל משמעות רוחנית הוא בעיניו, ואם כל יחסו לעולם שסביבו נקבע על־ידי תוכנה החי של משמעות זו, אז ורק אז מתגבשת משמעות זו ומתגלה בסמלים. מציאות שאין בה מתח, שאין בה "כוונה" בעיני המסתכל, אין בכוחה לדבר אליו בלשון הסמלים. היא נשארת בחינת הפקר, ללא הבעה וביטוי. ואין פלא שיש צורך במתח גבוה מאוד כדי שריבוי העניינים שבעולמו יתגבש בצורות פשוטות, בולטות ואחדותיות. הרי משהו מסוד האדם נכנס לתוך הסמלים שלו: אמיתת הווייתו מבקשת את ביטויה בלשון מוחשית, והסמלים הכבירים ביותר משמשים לו ביטוי לאחדות עולמו.63

			4. דעת ה' ומודעות עצמית

			האנתרופוס בצוּפיוּת, בקבלה ובחסידות

			קביעת התורה שהאל ברא את האדם בצלמו וכדמותו64 הינה מעמודי התווך של היהדות. עיקרון זה אינו מופיע בקוראן במפורש, אך הוא מוצא ביטוי בקביעת חדית' שהאדם משמש ח֗ליף, מחליפו של האל עלי אדמות.65 עיקרון זה מביא את אל־ע֗זאלי בגומחת האורות בסוף מסעו על הסימבוליקה לקביעה, כי האדם עצמו הוא הסמל הכביר ביותר בין הברואים:

			אללה נטה לאדם הראשון חסד והעניק לו צורה מוקטנת הכוללת את תמצית כל המינים בעולם, עד שכאילו הוא כל מה שיש בעולם או שהוא העתק מוקטן של העולם. צורתו של אדם הראשון — רצוני לומר צורה זו — כתובה בכתב ידו של אללה. הכתיבה האלוהית אינה כתובה באותיות, מאחר שכתיבתו נשגבת מכתב ומאותיות, כמו שדיבורו נשגב מצלילים ומאותיות, וקולמוסו מעץ קנה וסוּף וידו מבשר ועצמות. אלמלא הרחמים הללו לא מסוגל היה האדם לדעת את ריבונו באופן פנימי, "כי רק היודע את עצמו יודע את ריבונו."66 (גומחת האורות, עמ' 237) 

			לפנינו השקפה נפלאה: כסמל של האל ומחליפו (ח֗ליף) עלי אדמות, האדם אינו אלא עולם קטן שנושא בתוכו את כל העולמות! וכך ההתבוננות העצמית מביאה את האדם אל האלוהים: כוחו של בן אנוש, חוכמתו ויופיו — כולם מצביעים על כוחו, חוכמתו ויופיו של האל. השקפה זו של אל־ע֗זאלי פותחה על ידי אבן אל־ערבי לכדי תורה אודות האדם השלם (אל־אִנְסַאן אל־כַּאמִל) שנחשבה ל"מיתוס המועדף" של הצוּפיוּת.67 מקור האדם השלם הוא ברוח או בלוגוס — הבריאה הראשונה שאלוהים ברא. האדם השלם מגלם אב־טיפוס של היקום ושל האדם כאחד, ובו משתקפת האלוהות עצמה. לתורה זו יש ממדים קוסמולוגיים ואונטולוגיים כאחד. ברמה הקוסמולוגית, היקום שנברא מחדש בכל רגע ורגע אינו אלא התגלות המהות האלוהית באדם השלם. ברמה האונטולוגית, האדם המתבונן יכול לזהות את מהותו האלוהית באדם השלם. אבריו של האדם השלם מייצגים את תאריו הנעלים של האל, הבאים לידי ביטוי ממשי בנביאים השונים. כזכור, לכך הקדיש אבן אל־ערבי את יצירתו פֻצוּץ אל־חִכַּם (מרגליות החוכמות). כל פרק מוקדש לנביא מסוים, החל באדם הראשון וכלה במוחמד, אחרון נביאי האסלאם. כל נביא מגלם היבט מסוים של הלוגוס העליון, ויתרה מכך: כל נביא הינו דְבר אלוהים, דיבור אלוהי מסוים. אמנם לפי האמונה המוסלמית התארים הנעלים התממשו במלואם במוחמד בלבד, אך הם טמונים בפוטנציאל בליבו של כל אדם. הדרך של הצוּפי (טַרִיקַה) למימוש הרוח הטמונה בו מתחילה בטיהור הדרגתי של הלב, מוליכה לצמיחת המידות הנעלות, ומסתכמת בהתאחדות עם האל. אזי אלוהים שולט בכל תנועת גופו ובכל מחשבת ליבו, הצוּפי נעשה מראה המשקפת את שמותיו ותאריו של האל, ובו האל מתבונן ומכיר את עצמו. האיוּן (פַנַאא') הוא התולדה הפנומנולוגית (החווייתית) ואולי אף האונטולוגית האחרונה של דוקטרינת האדם השלם.68 

			רעיון האדם השלם זכה לתהודה רבה באסלאם, אבל מלומדים שונים הצביעו על סכנות הטמונות בדוקטרינה זו, כמו החשש שהצוּפים יתפסו את עצמם כמימוש האדם השלם ויראו את עצמם משוחררים מהשריעה. ההוגה עבד אל־רים אל־ג֗ילי (1434-1365), שהקדיש ספר חשוב לאדם השלם,69 ביקר בו את הרעיון שהאל יודע את עצמו רק מתוך מימוש תאריו בבריאה. ואילו עבד אל־קאדר אל־ג֗זאירי (1893-1808), פרשן חשוב של אבן אל־ערבי בעת החדשה, גייס את רעיון האדם השלם לשילוב האסלאם עם ערכי המודרנה שמקורם במדע ובהומניזם.70

			בספר הזוהר, החיבור הקבלי המרכזי שראה אור זמן קצר לאחר מותו של אבן אל־ערבי, מופיע רעיון האנתרופוס בשם אדם קדמון. כבר ספר הבהיר, שחובר כמאה שנה לפני כן בפרובנס, הזכיר את ההאצלה המטפיזית הראשונה מהאלוהים כ"צורות קדושות" בגוף האדם, אך תורת האדם קדמון זכתה לפיתוחה המלא לראשונה בספר הזוהר.71 איבריו של אדם קדמון מתגלים כעשר ספירות, עשר תצורות של אנרגיה אלוהית. הדינמיקה המטפיזית בתוך עולם הספירות מחוללת את ההתרחשות הקוסמית, האנושית וההיסטורית. "סוד האמונה" (רזא דמיהמנותא) נגיש לאדם שעבר חניכה לא רק כרעיון אלא כחוויה מיסטית. ספרות המוסר הקבלית הציבה בפני האדם יעד של השתלמות מוסרית על ידי טיפוח המידות הנעלות, שאינן אלא ביטוי לעשר הספירות של עולם האצילות הנטועות בנשמתו מעצם בריאתו בצלם אלוהים. 

			דמות האדם קדמון מייצגת את צורתו הזכה ביותר של האדם, המשמש כסמל ארצי לאלוהות. הדבר בא לידי ביטוי בעובדה המפליאה שהגימטרייה של שם הוויה במילוי א (יוד + הא + ואו + הא = 45) זהה לזו של השם אדם (א + ד + ם = 45). במילים אחרות, המימוש העצמי המלא של האלוהות בעולמנו מתגלה בדמות האדם. המילה מה גם היא בעלת ערך גימטרי 45: השאלה "מה אלה?", הפליאה מול היקום במגוון מופעיו, מייחדת את האדם מבעלי החיים. כשבן אנוש זוכה לממש את הצלם שבו, הוא מגלה את עצמו כגילום התשובה לשאלה אודות מהות הקיום. או אז פליאת האדם עולה מדרגה, והוא שואל: "מי אלה?", והפעם — מלמד ספר הזוהר — התשובה מגולמת באותיות השאלה עצמה: אלֹהים (צירוף של "אלה" עם אותיות "מי"). 

			כאמור לעיל, לאחר גירוש ספרד בשנת 1492 הפכה צפת למרכז החדש של הקבלה. מושג האדם קדמון זכה לפיתוח עשיר בתורת האר"י. לדידו, לאחר שהאין־סוף האציל את האדם קדמון, הדברים לא התפתחו באופן הרמוני, כפי שהיינו רוצים לדמיין את העולם השמימי. על פי הקבלה, כל ספירה מורכבת מכלי ואור — דבר שמזכיר את ההבחנה שערך אבן אל־ערבי בין היהלום לבין אבני המרגליות התוחמות אותו. תפקידו של הכלי להעניק מידה וצורה לאור האינסוף, כדי שהאנרגיה האלוהית תוכל להניב שפע, תחילה בעולם המטפיזי ולאחר מכן בעולם הארצי. האור האלוהי מופיע באופן מסוים בעולמנו ובהתאם לאופיים של הכלים. במובן זה, כל נביא וכן כל אדם הינו כלי מיוחד של האור האלוהי. ואולם — וכאן תרומתה החדשנית של הקבלה הלוריאנית — כאשר כלי אינו צלול או גמיש דיו, הוא אינו יכול להחזיק את האור האלוהי ולווסת אותו וסופו להישבר. על פי תורת האר"י, שבר זה אכן התרחש בעת מעשה הבריאה; שבירת כלים אירעה לראשונה כאסון בראשיתי בממד המטפיזי של אדם קדמון, ומאז שבה והתרחשה מספר פעמים בתולדות האנושות. שבירת כלים מתרחשת כאשר האדם, בהיותו כלי לאור אלוהי, נכשל במשימתו להביא את תארי האל לכדי מימוש. כך כשהאדם הראשון אכל מפרי עץ הדעת, וכך כשעם ישראל סגד לעגל הזהב במדבר. לפיכך בגרסת הקבלה הלוריאנית, האדם קדמון מייצג לא רק את הפוטנציאל המרבי של האדם, אלא גם את שורש הסבל והחסר שבו. 

			גרשם שלום גורס כי האר"י פיתח את רעיון שבירת הכלים כתוצאה מגירוש ספרד, האסון הלאומי הגדול ביותר שפקד את העם היהודי בין חורבן המקדש השני לראשית המודרנה. לעובדה שתורת הסוד היהודית מציירת את העולם העליון לא רק בצבעים נשגבים אלא גם טראגיים, יש השלכות מרחיקות לכת על תפיסת ייעודו של האדם בחייו. עבודת האדם אינה מצטמצמת לד' אמותיו, ואף לא ל"תיקון עולם" במובן של השגת שלום בין כל בני אנוש; התיקון הנדרש נוגע גם ברובד המטפיזי; לא האנושות בלבד זקוקה לריפוי ולא רק היקום כולו, אלא גם שורשיהם בעולם האלוהי. 

			דוקטרינות האדם קדמון (קבלה) והאדם השלם (אבן אל־ערבי וממשיכיו) מקנות להתבוננות העצמית האנושית גישה מועדפת של ידיעת האל. אם האדם הוא עולם קטן המשקף את העולם האלוהי, אזי הכרת האדם את עצמו תוביל אותו להכרת האל, כדברי אבן אל־ערבי: 

			האדם, בהיותו הכלי המובהק להתגלות האלוהית, חייב לדעת קודם את עצמו. (פֻצוּץ אל־חִכַּם, מבוא)

			מקורות קבליים מצטטים בהקשר זה את הפסוק "מִבְּשָׂרִי אֶחֱזֶה אֱלוֹהַּ" (איוב יט, כו). דגש כמעט פוסטמודרני זה על הרפלקציה העצמית מאפיין גם את עליית משקלו של האדם היחיד והתפתחותו הרוחנית בתנועת החסידות במאות השמונה עשרה והתשע עשרה. אמחיש זאת דרך פירוש חסידי לתיאור המקראי של מעמד הר סיני: 

			וְכָל הָעָם רֹאִים אֶת הַקּוֹלֹת וְאֶת הַלַּפִּידִם וְאֵת קוֹל הַשֹּׁפָר וְאֶת הָהָר עָשֵׁן, וַיַּרְא הָעָם וַיָּנֻעוּ וַיַּעַמְדוּ מֵרָחֹק. (שמות כ, יד)

			על כך מעיר רבי יהודה לייב אלתר בספרו שפת אמת: 

			יש לומר שראו במאורות הללו שנתגלה להם את עצמותם, כמו שאמרו חז"ל: פָּנִים בְּפָנִים דִּבֶּר ה' עִמָּכֶם72 — כאספקלריא שכל אחד רואה שם צורה שלו.73 (שפת אמת, חג השבועות, תרל"ט)

			ברוח דומה מפרש השפת אמת את הפסוק הפותח את עשרת הדברות באופן נועז ביותר: 

			כתוב:74 "חיי עולם נטע בתוכנו". וזה בעצמו פירוש אָנֹכִי ה' אֱלֹהֶיךָ75 — הוא חלק אלקי ממעל שנגנז בכל איש ישראל. (שם)

			ההתגלות מקבלת כאן פשר עמוק: "אָנֹכִי ה' אֱלֹהֶיךָ", דהיינו, אָנֹכִי זו ההוויה האלוהית שבקרבך.76 ליבת האדם הוא העצמי האלוהי שבו, שאינו אלא שיקוף של הממד המיסטי אדם קדמון שבתוך האלוהות.

			5. כוחה של פרשנות

			אבן פקודה, בן עטר והצופיוּת

			אחד מחכמי ישראל הראשונים שהצוּפיוּת השפיעה עליו היה ר' בחיי אבן פקודה (1120-1050). הוא החזיק במשרה של דיין בסרגוסה ונחשב לתיאולוג השיטתי ולפילוסוף של המוסר הראשון של יהדות ספרד. את ספרו חובות הלבבות כתב בערבית יהודית, והוא תורגם לעברית בידי יהודה אבן תיבון ב־1116. הספר, שהוא מנכסי צאן ברזל של התרבות היהודית, נלמד עד היום בישיבות מכל הזרמים. בספרו קובע רבינו בחיי — כך מכונה אבן פקודה בחיבה ובהערכה גם בימינו — את עבודת הלב הרוחנית כתחום בפני עצמו ביהדות. כבר נביאי המקרא ביקרו את החברה היהודית כשהעדיפה את הריטואל על חשבון המוסר בין אדם לחברו, כבדברי התוכחה החריפים של ישעיהו הנביא לפני חורבן בית ראשון: 

			לֹא תוֹסִיפוּ הָבִיא מִנְחַת שָׁוְא, קְטֹרֶת תּוֹעֵבָה הִיא לִי, חֹדֶשׁ וְשַׁבָּת קְרֹא מִקְרָא לֹא אוּכַל אָוֶן וַעֲצָרָה. חָדְשֵׁיכֶם וּמוֹעֲדֵיכֶם שָׂנְאָה נַפְשִׁי, הָיוּ עָלַי לָטֹרַח, נִלְאֵיתִי נְשֹׂא. וּבְפָרִשְׂכֶם כַּפֵּיכֶם אַעְלִים עֵינַי מִכֶּם, גַּם כִּי תַרְבּוּ תְפִלָּה אֵינֶנִּי שֹׁמֵעַ, יְדֵיכֶם דָּמִים מָלֵאוּ. רַחֲצוּ, הִזַּכּוּ, הָסִירוּ רֹעַ מַעַלְלֵיכֶם מִנֶּגֶד עֵינָי, חִדְלוּ הָרֵעַ. לִמְדוּ הֵיטֵב, דִּרְשׁוּ מִשְׁפָּט, אַשְּׁרוּ חָמוֹץ, שִׁפְטוּ יָתוֹם, רִיבוּ אַלְמָנָה. (ישעיהו א, יג-יז) 

			לדידו של אבן פקודה, זיקת האדם לאל היא העומדת במרכז החיים הדתיים. חובות הלבבות עדיפות על למדנות ופלפול שכלי, בייחוד כשהשכל מייגע את עצמו בשאלות הלכתיות מיותרות לחיי היומיום, ולעתים גם לא לשם שמים. בהקדמה לספרו כתב: 

			עיינתי בדרכי בני האדם ברוב הדודות המתוארים בספרים, ומצאתי שהם (בני האדם) רחוקים מסוג זה של חובות [דהיינו, חובות הלבבות], פרט למעולים שבהם, כפי שנמסר לנו עליהם. אבל ההמון, כמה הם צריכים שיעוררו אותם (לקיים) מצוות שלה ושידריכו אותם אליהן. לא כל שכן ההמון של אנשי זמננו הזה, אשר לא ידעו ולא קיימו את רוב חובות האיברים, קל וחומר את חובות הלבבות. אלה מהם ששואפים לעיין בהלכה מתכוונים בכך שההמון יקראו להם חכמים ומתכוונים להתחזות כיודעים לפני אלה שמדמים את עצמם למיוחדים. כתוצאה מכך הם נוטים מידיעת התורה למה שלא מעניק להם מעלה ולא מסירים באמצעותו מגרעת בנפש. אילו לא היו יודעים (את התורה באופן הזה), לא היו תובעים אותם על כך. (אנשים אלה) הסיחו את דעתם מלעיין ביסודות דתם ועמודי הלכתם, אשר אין הם יכולים לא לדעתם ולהתעלם מהם, ואשר אם אין יודעים אותם ולא פועלים על פיהם, שום מצווה לא תהיה תקפה. (...) אלה דברים שהמאמין אינו יכול שלא לדעתם והתורה זירזה (את המאמינים לדעתם) באומרה: וְיָדַעְתָּ הַיּוֹם וַהֲשֵׁבֹתָ אֶל לְבָבֶךָ כִּי ה' הוּא הָאֱלֹהִים. וכך (הדברים אמורים לגבי) כל החובות הלבבות אשר הזכרנו לעיל ואשר את חלקן נתחיל לפרש להלן. אמונת המאמין לא תתקיים ללא ידיעתן וללא עשייתן. זוהי הידיעה הפנימית, אשר היא אור הלבבות והנפשות, ואשר אליה הפנה החסיד את דבריו: הֵן אֱמֶת חָפַצְתָּ בַטֻּחוֹת וּבְסָתֻם חָכְמָה תוֹדִיעֵנִי.77 (ספר ההדרכה אל חובות הלבבות, עמ' 31-30) 

			רבנו בחיי ביקר את אלה המעדיפים להתעסק בשאלות הלכתיות אזוטריות במקום לטפח את חכמת הלב ואת המידות הטובות במילים חריפות:

			מישהו שאל את אחד החכמים שאלה נדירה בעניין דיני גירושין. על כך השיב החכם לשואל: "אתה שואל על דבר שאי ידיעתו אינה מזיקה לך. האם היטבת לדעת את כל מה שאתה חייב לדעת מבין המצוות ואת מה שאינך רשאי להתעלם מהן, עד כי התפנית לעיין בשאלות נדירות ובבעיות הקשורות אליהן, אשר לא תרכוש על ידיעתן מעלה בדתך ובאמונתך ולא תתקן באמצעותן מגרעת מבין מדות נפשך. אשר לי, הנני נשבע כי דבקתי מזה שלושים וחמש שנים בעיון במצוות דתי אשר מיוחדות לנפשי, והרי ידועים לך מאמצי ויכולתי (להשיג) ספרים. טרם התפניתי (לענות) על השאלה שהתפנית לשאול". והאריך להוכיח אותו (את השואל) בחריפות ולנזוף בו קשות. (שם, עמ' 32-30)

			כיוון חדשני זה בהגותו של אבן פקודה עולה בקנה אחד עם ההגות הצוּפית בת זמנו. ההבחנה בין חובות האיברים לחובות הלבבות וגם התחברות האדם לאל כאידאל עליון, מצויה כבר בכתבי המועתזילה, האסכולה התיאולוגית הרציונליסטית החשובה של תקופתו. אבן פקודה נהג להביא הוכחות פילוסופיות לקיום האל כנהוג בכלאם, ונראה שהיה ההוגה הרבני הראשון שהסתמך במפורש על מלומדים שאינם יהודים וציטט את דבריהם. לראשונה בתולדות היהדות מוזכרת אצלו ההתבודדות, המדיטציה בלשון מודרנית, ובשער התשיעי לספרו הוא מזכיר "פרוּשים", כשכוונתו ככל הנראה לצוּפים המוסלמים, ומבקר את פרישוּת היתר של חלק מהם. 

			בשל הדמיון הרב בין רעיונותיו של רבינו בחיי לאלה של אל־ע֗זאלי, טענו חוקרים אחדים כי רבינו בחיי חי אחרי אל־ע֗זאלי ולא, כנהוג לחשוב, במקביל לו, אם כי היום מקובל במחקר ששני המלומדים הושפעו מאותם הוגים שקדמו להם, בין אם מדובר בצוּפי המצרי החשוב ד֗וּ אל־נוּן אל־מַצְרִי (869-796) ובין אם מדובר בחכמים נוצרים מסוימים.78 

			אפשר להמחיש את פתיחותו של אבן פקודה לעולם המוסלמי גם דרך עניין נוסף: הוא העלה על נס את עבודת הלב הפנימית, על פי המשל של מלך שאומר ללוחמיו השבים משדה הקרב: 

			שבתם מן המלחמה הקטנה שוללים שלל, התעתדו למלחמה הגדולה.

			אמרו לו: ומה היא המלחמה הגדולה? אמר להם: מלחמת היצר וחייליו. (חובות הלבבות, שער יחוד המעשה, פרק ה)79

			הסיפור מצוי במסורת המוסלמית ומקורו ככל הנראה בחדית' "חלש"80 הבא: 

			בשיבתו מהקרב אמר הנביא מוחמד: "חזרנו מהמלחמה הקטנה למלחמה הגדולה."

			כששאלו אותו למה התכוון, הוא השיב: "הג֗האד הגדול הוא המאבק עם הנפש שלך."81

			למושג הג֗הַאד הגדול היסטוריה מפוארת בספרות הצוּפית והוא ידוע בכינוי "מאבק עם הנפש/האגו". אפשר אפוא להניח במידה מסוימת של ודאות, כי אבן פקודה אימץ את הסיפור על המלחמה הקטנה והגדולה ממקור מוסלמי, וממנו עבר המשל למקורות חסידיים של המאה השמונה עשרה. כך מופיע הסיפור אצל רבי יעקב יוסף כ"ץ מפולנאה (1782-1741), מאבות ראשית החסידות:

			וַיְהִי בְּשַׁלַּח פַּרְעֹה אֶת הָעָם וְלֹא נָחָם אֱלֹהִים דֶּרֶךְ אֶרֶץ פְּלִשְׁתִּים כִּי קָרוֹב הוּא כִּי אָמַר אֱלֹהִים פֶּן יִנָּחֵם הָעָם בִּרְאֹתָם מִלְחָמָה82 — שהיא מלחמת יצר הרע, כמאמר החכם: שבתם ממלחמה קטנה הכינו עצמיכם למלחמה גדולה וכו'. (ספר תולדות יעקב יוסף, פרשת בשלח) 

			פירוש זה של רבי יעקב יוסף עולה בקנה אחד עם הנטייה בספרות החסידית שהוזכרה לעיל לפרשנות אלגורית־רוחנית של העימות בין עם ישראל לבין ממלכת מצרים. בדומה לכך, גם בספרות הצוּפית חלה תפנית מג֗האד של ממש למאבק של האדם עם עצמו — אִגְ֗תִהַאד אל־נפס, "המאמץ הנפשי". ההמרה לחייו הפנימיים של הפרט היא אמצעי פרשני שתכליתו להחליש את המובן המילולי של פסוקים מקראיים המהללים לכאורה מלחמה. 

			נתבונן בדוגמה נוספת לסוג כזה של פרשנות אלגורית של מלחמה בפסוקי התורה אודות אשת יפת תואר:

			כִּי תֵצֵא לַמִּלְחָמָה עַל אֹיְבֶיךָ וּנְתָנוֹ ה' אֱלֹהֶיךָ בְּיָדֶךָ וְשָׁבִיתָ שִׁבְיוֹ. וְרָאִיתָ בַּשִּׁבְיָה אֵשֶׁת יְפַת תֹּאַר וְחָשַׁקְתָּ בָהּ וְלָקַחְתָּ לְךָ לְאִשָּׁה. וַהֲבֵאתָהּ אֶל תּוֹךְ בֵּיתֶךָ וְגִלְּחָה אֶת רֹאשָׁהּ וְעָשְׂתָה אֶת צִפָּרְנֶיהָ. וְהֵסִירָה אֶת שִׂמְלַת שִׁבְיָהּ מֵעָלֶיהָ וְיָשְׁבָה בְּבֵיתֶךָ וּבָכְתָה אֶת אָבִיהָ וְאֶת אִמָּהּ יֶרַח יָמִים, וְאַחַר כֵּן תָּבוֹא אֵלֶיהָ וּבְעַלְתָּהּ וְהָיְתָה לְךָ לְאִשָּׁה. וְהָיָה אִם לֹא חָפַצְתָּ בָּהּ, וְשִׁלַּחְתָּהּ לְנַפְשָׁהּ, וּמָכֹר לֹא תִמְכְּרֶנָּה בַּכָּסֶף, לֹא תִתְעַמֵּר בָּהּ תַּחַת אֲשֶׁר עִנִּיתָהּ. (דברים כא, י-יד)

			במקרה חריג זה מתירה התורה לשאת אישה נוכרייה בתנאי שהיא מוכנה לקבל על עצמה את האמונה היהודית. התלמוד83 מביע זעזוע על היתר זה ומעלה את הטענה כי התורה ויתרה ליצר הרע, שכן בלהט הקרב השליטה העצמית יורדת. דעתם של פרשנים מאוחרים יותר לא נחה מהסבר זה. כך רבי חיים בן עטר (1734-1696), שהיה בקיא בתלמוד ובקבלה, וייסד בשנה האחרונה לחייו ישיבה לתלמוד ולתורת הקבלה בירושלים. בשל פירושו החשוב לתורה, אור החיים, בן עטר לרוב מכונה "אור החיים הקדוש". את הפסוק על אשת יפת תואר הוא מפרש כך:

			וליָשֵׁב הכתוב צריך להעיר בענין, למה יצו ה' כדברים האלה לטמא אדם עצמו בבת אל נכר, ובפרט בעת מעשה הנס, במקום שצריך להוסיף טהרה ודביקות בה' יתיר, לעשות מעשה כיעור השנוא אצלו יתברך, וזה יפעיל הרחקת דביקותנו בו יתברך...! (אור החיים על התורה, דברים כא, יא)

			בעיני "אור החיים הקדוש" לא מתקבל על הדעת שהתורה תתיר התנהגות לא מוסרית אפילו תחת לחצי המלחמה, שכן הדבר נוגד את רוח התורה. ניסיונו הראשון לפרש את הדברים מוביל אותו לשבילי הסוד: אשת יפת־תואר אינה אלא נשמה אצילה בין האומות, וההשגחה האלוהית מבקשת להשיב אותה בדרך עקלקלה זו אל צור מחצבתה האמיתי בעם ישראל. הסבר זה לא סיפק כנראה את רבנו בחיי, והוא מציג קריאה אלגורית נוספת: 

			כִּי תֵצֵא לַמִּלְחָמָה עַל אֹיְבֶיךָ — עליך לצאת למלחמה נגד היצר הרע שבך, אויבך הגדול ביותר. 

			וְשָׁבִיתָ שִׁבְיוֹ — עליך להשיב את הטרף שהיצר חטף ממך במלחמות קודמות.

			וְרָאִיתָ בַּשִּׁבְיָה אֵשֶׁת יְפַת תֹּאַר — האישה היא סמל לנשמה שניתנה לאדם בדרכו עלי אדמות. 

			בהתמודדות האדם עם הכוחות האפלים בקרבו, נשמתו האלוהית נחטפת פעם אחרי פעם על ידי "היצר הרע", שבויה על ידי תסביכים, פחדים ותאוות של הנפש. כדי לצאת מקטנות המוחין שאחזה בו, על האדם לצאת למלחמה עם היצר עד לשחרור שִׁבְיוֹ, נשמתו, מידיו. בכך הוא מסיר אֶת שִׂמְלַת שִׁבְיָהּ מֵעָלֶיהָ — מסיר את הקליפות שהצטברו סביב הנשמה כדי שתוכל להתגלות בטוהר האלוהי שלה. ורק אז הָיְתָה לְךָ לְאִשָּׁה, והאדם יכול להתחבר מחדש לשורש האלוהי ולחדש את ברית הנישואין המיסטית בין הגופנפש והנשמה. 

			כתבי הסוד של היהדות ושל האסלאם קובעים שעל האדם ללמוד לווסת את דחפיו באופן מיטבי על מנת שיוכל "להינשא" לעצמי האלוהי הטמון בקרבו. מכאן ששתי הדתות מציבות מגבלות בנוגע לתזונה ולחיי אישות. צריכת הבשר מוגבלת, חל איסור על קיום יחסי מין מחוץ לנישואים, וגם בחיי הנישואים קיימים עתים של פרישות מינית. הצוּפים הרבו לתאר את ההתמודדות עם היצרים הנדרשת מהאדם לאורך כל חייו. כל ניצחון במאבק מחזק את מעמדו הרוחני. המשורר הצוּפי ג֗לאל א־דין רוּמי טבע את מטבע הלשון הפלאי: "הרעב האנושי הוא מזונו של אלוהים עלי אדמות",84 ונתן ביטוי עוצמתי לפרדוקס של פרישוּת גופנית וסיפוק רוחני: 

			אם הנך נכבש על ידי תאוותך

			דע שתצא בידיים ריקות וללא רווח.

			אם הנך מוותר על התאווה

			תראה צלול מדוע באת לעולם הזה ולאן אתה הולך. (מת'נווי)85 

			הדרוויש המחולל סביב עצמו, סביב הציר האלוהי שבמרכזו, מוצא מנוחה במרחב מקודש זה במקום להשתעבד לתאוותיו: 

			השמים, השמש, הלבנה — כולם משתחווים לאדם המשוחרר מעצמו!86

			ההתמודדות עם היצר אינה אלא חיזור אחרי אשת יפת־תואר — הלוא היא הנשמה האלוהית. רבי יהודה לייב אלתר הדגיש בספרו שפת אמת, שאלוהים לעולם אינו שוכן באדם גס ומרוכז בעצמו. השכינה שוכנת בלבו של מי "שמבטל" ומצמצם את עצמו על מנת לפנות מקום לאלוה. אזי מגלה האדם את הסוד האלוהי הגנוז ב"אשת יפת־תואר" ומתוודע לסוג אחר של אהבה.

			1. בין ארוס למיסטיקה

			גַ֗לַאל א־דִּין רוּמי ורבי אליהו די־וידאש

			האהבה מהווה אבן יסוד בהרבה מסורות רוחניות. מדובר בדבר־מה עמוק יותר מאהבה בתרבות הפופולרית ובתאוריות פסיכולוגיות מסוימות. האהבה הרוחנית חורגת מעבר לאהבה הרומנטית והמינית, איננה ביטוי של האבולוציה להבטחת הרבייה, וגם לא מדובר בדחף מיני מעודן (פרויד) או שמא בסחר חליפין בין אנשים (מרקס). לא ניתן לצמצם אותה לרגש. לפי התפיסות הרוחניות, אהבה מבטאת עמדה מקבלת לחיים, אמירת "כן" אל מול הבורא וברואיו. פרויד עיגן את האהבה במיניות, אבל לפי הוגים מיסטיים של שלוש דתות בני אברהם הדחפים מקורם בגעגוע לאלוה. ואלה אינן שאלות פילוסופיות בלבד; יש להן השלכות מעשיות, בפסיכותרפיה למשל. בעבודה טיפולית עם אנשים בעלי התנהגות מינית חריגה או כפייתית, מתבררת לא פעם כמיהה מודחקת לנשגב המסתתרת מאחורי התסמינים הפרוורטיים.87 ההיסק הזהיר באשר לקשר בין פתולוגיה מינית לבין צורך קיומי באהבה רוחנית היווה לא פעם מקור לפריצת דרך בטיפול. קיצורו של דבר: האהבה היא השער לחיי הרוח.

			בספרו חובות הלבבות, רבינו בחיי אבן פקודה מגדיר את אהבת ה' באופן הבא: 

			מה ענין האהבה באלהים? הוא כלוֹת הנפש ונטותה בעצמה אל הבורא, כדי שתדבק באורו העליון. (חובות הלבבות, שער האהבה, פרק א')

			התורה מייחסת לאהבת ה' ערך מרכזי: 

			וְעַתָּה יִשְׂרָאֵל מָה ה' אֱלֹהֶיךָ שֹׁאֵל מֵעִמָּךְ — כִּי אִם לְיִרְאָה אֶת ה' אֱלֹהֶיךָ, לָלֶכֶת בְּכָל דְּרָכָיו וּלְאַהֲבָה אֹתוֹ, וְלַעֲבֹד אֶת ה' אֱלֹהֶיךָ בְּכָל לְבָבְךָ וּבְכָל נַפְשֶׁךָ. (דברים י, יב)

			הצו ואהבת הוא פתיח לשתי מצוות מרכזיות בתורה:

			וְאָהַבְתָּ אֵת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ. (דברים ו, ה) 

			וְאָהַבְתָּ לְרֵעֲךָ כָּמוֹךָ. (במדבר יט, יח)

			אהבת האל ואהבת הזולת הם שני צדדים של אותו מטבע.88 אדם המשתמש באמונתו הדתית כתירוץ להפצת שנאה, אינו אוהב את האל ואף לא את ברואיו. בתורה, האהבה בין אדם למקום ובין אדם לחברו צועדים יד ביד. 

			באותו אופן לא ניתן גם לפצל בין היראה והאהבה כלפי הבורא. יראת שמים ללא אהבה עלולה לגרום לחרדה וכפייתיוּת, בעוד שבאהבת הבורא ללא יראה בפניו טמונה הסכנה של פריצת גבולות. בספרות חז"ל מודגש מעמדו המועדף של העובד את ה' מאהבה. ליבה של תפילת קריאת שמע היומית היא אהבת ה' (דברים ו, ה); יהודים נוהגים לקשור את התזכורת לאהוב — בהיותה כתובה על קלף ועטופה בקופסה — על זרועם ומצחם, כדי לחוות בגופם את התמסרותם לקונם: באהבה טמון המפתח לעשייה (זרוע) ולחשיבה (ראש). וכדברי רבי אליהו די־וידאש: 

			הרי שנכפלה ונשנית מצות אהבה פעמים הרבה, מפני היותה שורש לכל העבודה האלהית, והיא תכלית שלמות הנפש שתדבק בקונה. (ספר ראשית חכמה, שער האהבה, פרק א)

			ברובד הפשט, הקוראן אינו מקדיש מקום מרכזי לאהבה בין האל לאדם, אלא שם דגש על אורח החיים הדתי. אלוהים מעריך את אלה שמקיימים את רצונו ומבטאים את אמונתם במעשי חסד. 

			אֱמור: אם אוהבים אתם את אללה, לְכוּ אחרַי, ואללה יאהבכם ויסלח לכם על חטאיכם.

			אללה מוחל ורחום.

			אֱמור: שִמעו בקול אללה והשליח, ואם יפנו עורף, הנה אללה אינו אוהב את הכופרים. (קוראן 3: 32-31)

			בתנועה הצוּפית, הערגה לאהבה הפכה לאידאל הנשגב ביותר. המורה והמשורר הדגול גַ֗לַאל א־דִּין רוּמי הינו דוגמה להוגה שהעמיד במרכז פועלו ותורתו את כוחה הטרנספורמטיבי של האהבה, את יכולתה לשנות את יחס האדם לזולתו ולחייו הוא.

			מַווְלָאנַא גֵ֗לאַל אל־דִּין רוּמי (1273-1202),89 שנולד באפגניסטן של היום, היה בנו של חכם ההלכה המוסלמית (אל־פִקה). בצעירותו נאלצה משפחתו לברוח — אם בשל חילוקי דעות עם חכמי הלכה מקומיים ואם מפחד מהפלישה המונגולית. נדודיהם הובילו אותם למֶכָּה, מדינה וירושלים, ולאחר מכן השתקעה המשפחה בקוֹניָה שבאנטוליה, בירת ממלכת הסלג'וקים. בהיותו בן שלושים ושש התרחשה פגישה גורלית ששינתה חייו: שַמְס טַבְריזי,90 מלומד נודד שמלאו לו אז שישים שנה, פתח אצל רוּמי את שער האהבה. מסורת בעל פה מספרת על פגישתם הראשונה: 

			רוּמי קרא ספר כאשר עבר לידו איש זקן לבוש סחבות ששאל אותו: "מה אתה עושה?"

			"משהו שאתה לא תבין", השיב לו רוּמי ביובש. 

			באותו רגע עלה הספר באש ורוּמי ביקש משַמְס הסברים למה שקרה. 

			"משהו שאתה לא תבין", הייתה תשובתו.91

			זו דוגמה אופיינית לסיפורים אודות השיבה של חכמי הלכה שכלתניים לדת האהבה ודעת ה'. מקבילה יהודית יפה מצויה בתיאור אירוע הצטרפותו של רבי דוב בֶּער (1772-1700), הידוע כמגיד ממזריטש, לתנועת החסידות. כתוצאה מאורך חייו הקפדני והסגפני, חלה המגיד מאוד. אמנם גישתו החיובית לחיים של הבעל־שם־טוב לא הייתה לרוחו, אך הוא נסע אליו בהיסוס רב, כיוון שאבי החסידות נודע כבעל שם המרפא בניסים. וכך מתואר המפגש בין השניים:

			השעה היתה חצות כאשר שבו ונפגשו. הבעל שם הושיט לו את ספר הזוהר.

			"אתה יודע לקרוא?" שאל. "כן", השיב. "ובכן, קרא!" המגיד ציית. 

			"לא כך קוראים," התערב הבעל שם. 

			"אני רואה שאתה יודע לפענח את הסימנים, אולם היידע שלך חסר נשמה!"

			זו היתה נקודת המפנה. החדר נמלא אור. המגיד שב ועמד בהר סיני; הוא ראה את האש והבין עד כמה חסֵר היה... 

			(אלי ויזל 2004, בלהט הנשמה, עמ' 59)

			רוּמי והמגיד היו תלמידי חכמים נודעים, הם היו בקיאים בספרים הכתובים, אבל חשו בחסר שלא הצליחו להבינו. חסרה להם אש האהבה. לשַמְס ולבעל־שם־טוב הייתה הכריזמה הנחוצה כדי לחולל את מופת הריפוי. להבת האש המופיעה לפתע מסמלת את רגע ההארה, שהובילה את רוּמי ואת המגיד לשוב מדת האות היבשה והפרישוּת אל דת האהבה ושמחת החיים.

			רוּמי היה לתלמידו וחברו של שַמְס, והאהבה הפכה להיות מרכז תורתו. אולם השפעתו של שַמְס על המורה הנערץ הייתה לצנינים בעיני תומכיו של רוּמי בקוניה, והם פיתחו עוינות כלפיו. 

			[רוּמי] אמר: מאמין אחד הוא מראה למאמין שני, מדוע אנו מסבים את פנינו מפני המראה? 

			צרוּת עין ואיבה מקדירים את החברוּת ופוצעים את הלב. מדוע איננו מגרשים את האיבה מליבנו ומתנערים ממנה?92

			לאחר חמישה־עשר חודשים בקוניה נעלמו לפתע עקבותיו של שַמְס. רוּמי, שלא יכול היה לשאת את הפרידה מידיד נפשו, הצליח לאתרו בדמשק ולשכנעו לחזור לקוניה. מיד החל מסע הסתה חדש, וחייו של שַמְס נמצאו בסכנה. בשנת 1247, שלוש שנים לאחר הופעתו הראשונה בקוניה, שַמְס נעלם. לנוכח אובדן חברו האהוב, רוּמי כמעט יצא מדעתו. הוא שלח שליחים לחפש את שַמְס, אך לשווא. בהדרגה נרפא רוּמי מאבלו הכבד והפנים את אהבתו לידיד נפשו.93 הוא גילה את עוצמת הוויתור הפותח את השער לאהבת האל:

			אם תמות בתאווה ובצביעות

			הנני אומר לך: "אתה תלך עני".

			אם הנך מוותר על כך, תבין בגלוי

			למה באת ולאן אתה הולך.94

			עבור רוּמי, אהבתו לשַמְס הפכה סמל לאהבת האל החובקת כול. הוא חיבר שירים נוגעים ללב אודות כיסופיו שפורסמו בלקט שירים בשם דיוואן שַמְס תבריזי. אלמלי ידידות הנפש בין רוּמי לשַמְס ופרידתם הטראגית, יתכן שספרות העולם לא הייתה זוכה לאחת מיצירותיה הרוחניות היפות ביותר. בנוסף חיבר רוּמי את מַת'נַוִוי,95 יצירה הכוללת יותר מ־26000 בתי שיר כפולים בשישה כרכים. המת'נווי נחשב לאחת היצירות החשובות בשירה המיסטית העולמית, ובחוגים מוסלמים מסוימים הוא מכונה "הקוראן בשפה הפרסית". רוּמי חיבר גם יצירות פרוזה הכוללות דרשות ומכתבים. מבנה קברו המפואר בקוניה שבטורקיה הוא מחוז עלייה לרגל של מוסלמים ומעריצים מכל העולם. בנו של רומי, סולטאן וַולַד, המשיך את דרכו של אביו וייסד יחד עם שַׁמְס א־דין חֵלֵבי את מסדר המֵוולֵוִוי הקרוי על שם של אביו, הידוע כ"מסדר הדרווישים המחוללים". 

			רוּמי הינו ללא ספק מייצגו הנודע ביותר של הצוּפיוּת. הוא חי בשלום עם נוצרים ויהודים, ואף נזף באלה מתלמידיו שהתנהגו כלפיהם ביוהרה. יהודים רבים באו לחלוק לו כבוד בדרכו האחרונה. כשנשאלו על כך השיבו: "הרי הוא היה גם הנביא שלנו!"96 האהבה היא שהניעה את רוּמי למוטט את החומות בינו לבין אלה שנחשבו "כופרים". הוא האמין בערכם של כל בני האדם וסירב לדחות אדם בשל מוצאו. ברוח זו חיבר רוּמי הזמנה שאין לעמוד בפניה: 

			בוא, בוא, מי שלא תהיה, בוא.

			גם אם אתה כופר, עובד אלילים או סוגד לכוכבים, בוא.

			ביתנו אינו מכיר את הייאוש.

			בואו, בואו, הבה נכבד זה את זה. הרי אין לדעת מתי יגיע עת פרידה. 

			גם אם הפרת את נדרך מאה פעמים, בוא. (ריקוד האהבה לאלוהים, עמ' 42)

			אהבת האל של רוּמי פתחה את ליבו ואת תודעתו כלפי כל הברואים, ואלה מחזירים לו אהבה עד היום. כמה אוספי שירה של רוּמי תורגמו לעברית,97 ובישראל מתקיימים מעת לעת מפגשים שבהם מוסלמים ויהודים עורכים יחד דִ֗כְּר ברוח המוולווית. 

			רוּמי זיהה באהבתו הבוערת כלפי שַמְס סמל לכמיהה לנשגב. כאפלטון לפניו, הוא זיהה בתאווה המינית האנושית את האהבה לאידאת היופי המובילה להכרה ביופייה של האלוהות. בשונה מהוגים אחרים הרואים באהבה הארצית מכשול בדרך לאלוהים, כינה רוּמי את הקשר הבינאישי שער לאהבת הבורא. השקפה זו רווחת גם במקורות היהודיים. ביהדות ובאסלאם לא קיים מוסד הפרישות. בנישואין, יחסי האישות משמשים לא רק להולדה אלא גם לעונג ולהרפיה. באסלאם מוזכר בהקשר זה הפסוק הבא: 

			בזאת מוּתרת לכם הבּיאה אל נשותיכם בלילות הצום, כי הן כמלבוש לכם ואתם כמלבוש להן. 

			אללה יודע כי לא שמרתם אמונים לעצמכם, ועתה שב מכעסו עליכם ומחל לכם.

			מעתה בואו במגע עִמן והשתמשו בהיתר שכתב לכם אללה בספר.

			(קוראן, סורה 2: 187)

			המקורות המיסטיים של היהדות אף הולכים צעד מעבר לכך: במסגרת המקודשת של הנישואין, האהבה הארוטית נתפסת ככלי לייחוד עם השכינה. רבי משה קורדובירו (רמ"ק, 1570-1522), ממקובלי צפת, הרחיק לכת עד כדי שיזור האהבה הארצית עם האהבה המיסטית בהצהירו: 

			ולזה אמרו, שמי שאינו יודע חשק אישה אינו יכול להיותו אוהב וחושק באלוה. (ספר הזֹהר עם פירוש אור יקר, כרך י, עמ' סה)

			רק כשהאהבה הרומנטית מכהה את המבט על האל והעולם, היא נעשית מכשול. אמירה מעין זו מובאת על ידי ר' אליה די־וידאש (1587-1518), תלמיד הרמ"ק, בספרו ראשית חכמה שהוא מדריך לחיים רוחניים לאור תורת הקבלה. חלק מהנחיותיו תואמות אלה הצוּפיוֹת, בייחוד כשהמחבר מצטט דברים בשם ר' יצחק דמן עכו (1340-1250), אחד המקובלים הראשונים שמיוחס להם קשר עם הצוּפים.98 דוגמה לכך הוא המשל אודות יושב הקרנות ובת המלך, הממחיש כיצד התשוקה הארוטית והגעגוע לאל שזורים זה בזה באופן מובהק: 

			וכן נלמד ממעשה אחד שכתב הרב יצחק דמן עכו ז"ל. אמר כי יום אחד מן הימים יצאה בת המלך מן המרחץ, וירא אותה איש מיושבי קרנות. ויאנח אנחה גדולה ויאמר, מי יתן אותה ברשותי לעשות בה כטוב בעיני. ותען בת המלך ותאמר לו, בבית הקברות יהיה זה, ולא הֵנָה. כשמעוֹ דבריה אלה שמח, כי חשב שאמרה לו ללכת אל בית הקברות ולשבת לו שם, והיא תלך אצלו ויעשה בה כטוב בעיניו. והיא לא לזה נתכונה, אבל רצתה לומר כי שם דוקא ישוו הקטן והגדול הנער והזקן הנקלה והנכבד, קָטֹן וְגָדוֹל שָׁם הוּא,99 שמה יהיו שוים הכל, אבל הֵנָה לא, כי בת מלך לא יתכן שיקרב אליה אחד מן ההמון.

			ויקם האיש ההוא וילך אל בית הקברות, וישב לו שם ויקשור מחשבת שכלו בה, ותמיד יחשוב בצורתה. ומרוב חשקו בה, הפשיט את מחשבתו מכל מורגש ושם אותה כולה בצורת האִשה ההיא וביֹפיה. ויום ולילה תמיד ישב בבית הקברות, ושם יאכל וישתה ושם יישן, כי אמר 'אם לא תבא היום תבא למחר', כן עשה ימים רבים. ומרוב פרישוּתוֹ מכל מוּרגש לקשירת מחשבת שכלו בדבר אחד תמיד והתבודדותו וחשקו הגמורה, נתפשטה נפשו מהמוּרגשוֹת ושבה להִדבק במוּשכלוֹת, עד שמכל מוּרגש נתפשטה, ואפילו מהאִשה. ודבקה בשם יתברך, עד שלימים מועטים פשטה כל מוּרגש וחשקה במושכל האלהי, ושב להיות עובד שלם, איש האלהים קדוש, עד שתפלתו נשמעת וברכתו פועלת לכל עוברי דרכים אשר יעברו דרך שם, וסוחרים ופרשים ורגליים אשר יעברו דרך שם יטו אליו ויקבלו ברכתו, עד שהלך שמו למרחוק. עד כאן לשונו לעניננו. מזו עוד האריך שם במעלת הפָרוּשׁ הזה, וכתב שם הר' יצחק דמן עכו עליו השלום במעשיות הפְּרוּשִׁים, שמי שלא חשק לאִשה הוא דומה לחמור ופחות ממנו. והטעם כי מהמוּרגש צריך שיבחין העבודה האלהית כדפירשנו, ובזה יובן פירוש מלת חפץ על מתכונתה. (ספר ראשית חכמה, שער האהבה, פרק ד)

			תחילה יושב הקרנות שבוי לחלוטין בקסמה של בת המלך, אך באופן פרדוקסלי התמקדות זו היא שמובילה אותו בהדרגה, דרך געגוע מופשט, אל שורש כיסופיו: אלוהים. התשוקה הארוטית כשלעצמה נמשלת לחבית ללא תחתית, אולם מי שאינו מממש אותה בדרכים לא ראויות ומתבונן בה בלי להדחיקה — יש בכוחו להגיע לאהבת אלוהים. היטיב לבטא זאת רוּמי בתפילה הבאה: 

			הו אלוהים המפיח בי חיים, הסר את הפרגוד מפניך

			הו אתה שחברת לי בצערי ובמצוקתי

			הו אלוהי באשר אהיה אתה עמי

			הו אהוב שאתה עמי בלילות

			הו יחיד הנוטה אוזן לתחינותיי בכל עת

			הו אלוהי שהצתת את אש האהבה בכל חלקיקי גופי

			יהללוך כל נפש חיה וכל חפץ

			אתה טהור מכל רוח

			אתה שאינך גוף ולא דמות, אליך נשואות כל משאלותיי

			כל קיומי רץ אליך וכלה בצל קיומך.

			(גֵ֗לאַל אל־דִּין רוּמי100)

			תפילתו של רוּמי מזכירה את הפיוט שיר הכבוד של בן זמנו, רבי יהודה החסיד (1217-1140), מייסדה של ישיבת רגנסבורג ומראשי חסידות אשכנז במאה השתים עשרה. לצד הסגפנות והמיסטיקה, חסידי אשכנז הציבו במרכז מעייניהם את אהבת האל. להלן שורות נבחרות לא רצופות מתוך שיר הכבוד: 

			אַנְעִים זְמִירוֹת וְשִׁירִים אֶאֱרוֹג, כִּי אֵלֶיךָ נַפְשִׁי תַעֲרוֹג

			נַפְשִׁי חָמְדָה בְּצֵל יָדֶךָ, לָדַעַת כָּל רָז סוֹדֶךָ

			אֲסַפְּרָה כְבוֹדְךָ וְלֹא רְאִיתִיךָ, אֲדַמְּךָ אֲכַנְּךָ וְלֹא יְדַעְתִּיךָ

			הִמְשִׁילוּךָ בְּרוֹב חֶזְיוֹנוֹת, הִנְּךָ אֶחָד בְּכָל דִּמְיוֹנוֹת

			יֶעֱרַב נָא שִׂיחִי עָלֶיךָ, כִּי נַפְשִׁי תַעֲרוֹג אֵלֶיךָ.

			נהוג לשיר פיוט זה, הידוע גם בשם אנעים זמירות, בבתי כנסת רבים בשבת בבוקר. הוא מבטא את הערגה לאל הנצח העולה על כל מאווי הנפש והגוף. כיסופי המשורר באים לידי ביטוי בתיאורי האל באמצעות משלים ומטפורות, שסופן להתבטל אל מול האל הבלתי ניתן להשגה. ועדיין נותרת למשורר ודאוּת שהאל הועידוֹ להיות אהובו, ולוּ משום שנברא בצלם.

			חווית הדבקות וההשגחה המצויה בכל מקום ובכל מצב זכתה לתיאור נפלא בפרקי תהלים רבים. כך, למשל, בפרק קלט, ממנו מצוטטים ארבע־עשרה הפסוקים הראשונים:

			לַמְנַצֵּחַ לְדָוִד מִזְמוֹר, ה' חֲקַרְתַּנִי וַתֵּדָע. אַתָּה יָדַעְתָּ שִׁבְתִּי וְקוּמִי בַּנְתָּה לְרֵעִי מֵרָחוֹק.

			אָרְחִי וְרִבְעִי זֵרִיתָ וְכָל דְּרָכַי הִסְכַּנְתָּה. כִּי אֵין מִלָּה בִּלְשׁוֹנִי הֵן ה' יָדַעְתָּ כֻלָּהּ.

			אָחוֹר וָקֶדֶם צַרְתָּנִי וַתָּשֶׁת עָלַי כַּפֶּכָה. פְּלִיאָה דַעַת מִמֶּנִּי נִשְׂגְּבָה לֹא־אוּכַל לָהּ.

			אָנָה אֵלֵךְ מֵרוּחֶךָ וְאָנָה מִפָּנֶיךָ אֶבְרָח. אִם אֶסַּק שָׁמַיִם שָׁם אָתָּה וְאַצִּיעָה שְּׁאוֹל הִנֶּךָּ.

			אֶשָּׂא כַנְפֵי שָׁחַר אֶשְׁכְּנָה בְּאַחֲרִית יָם. גַּם־שָׁם יָדְךָ תַנְחֵנִי וְתֹאחֲזֵנִי יְמִינֶךָ.

			וָאֹמַר אַךְ חֹשֶׁךְ יְשׁוּפֵנִי וְלַיְלָה אוֹר בַּעֲדֵנִי. גַּם־חֹשֶׁך לֹא יַחְשִׁיךְ מִמֶּךָּ וְלַיְלָה כַּיּוֹם יָאִיר כַּחֲשֵׁיכָה כָּאוֹרָה.

			כִּי אַתָּה קָנִיתָ כִלְיֹתָי תְּסֻכֵּנִי בְּבֶטֶן אִמִּי. אוֹדְךָ עַל כִּי נוֹרָאוֹת נִפְלֵיתִי, נִפְלָאִים מַעֲשֶׂיךָ וְנַפְשִׁי יֹדַעַת מְאֹד.

			מחבר המזמור חווה את אלוהיו בגופו, בליבו ובעליות ומורדות מצב רוחו, ולפיכך הוא זוכה בערך אינסופי, המעניק לחוויותיו כבוד וחשיבות. מזמור זה מביא אותנו לשיר נוסף של רוּמי: 

			הו אלוהַי, בראשית בריאתי אהבָתי הייתה שלמה, טרם נברא תבל ואדמתה. 

			טרם יֵרָאֶה שמש, ראש האדם או כובעו. 

			דבר לא היה עת בחרתני למעט אהבתך. 

			הייתי איתך בנצח הזמן, הייתי לך חבר ורֵעַ. 

			ועתה, שהייתי עמדך והיית עמדי, מדוע הנך מסתתר? מדוע אינך מתגלה לי?

			אתה העין הרואה, אתה האומר, אתה האוזן השומעת. 

			אתה האחד המציב מסך בפני עינינו ומונע מהן לראות את האמת,

			ואתה המסיר אותו. (דיוואן שַמְס תבריזי)101

			האל הוא האהוב המסתתר מאחורי פרגוד העולם הארצי. המשורר חש באל כשהוא קרוב אליו, וכשהוא מרגיש ריחוק געגועיו גוברים עד אין קץ. ועם זאת קרבת נפשו לאל מעניקה לו כבוד וביטחון. 

			כאשר האהבה הרוחנית אוחזת בנו, דבר אינו כפי שהיה. יש שיכנו את האוהב שיכור, אף שהוא מרגיש שמתת האהבה גורמת לו לראות נכונה את מהות הממשות. האהבה מגלה את מקור הבריאה באל הנצח; היא השער לחיים מודעים.

			אהבה ממתיקה את המר

			אהבה ממירה נחושת לזהב

			אהבה הופכת מֵי בָּאַשָׁה למים חיים

			אהבה מרפאה מכאובים

			אהבה מחיה מתים

			אהבה הופכת אדונים למשרתים. (רוּמי, מת'נווי)102

			שיר ההלל לאהבה הנשגב ביותר במקרא הוא ללא ספק שיר השירים, ובו חילופי דברים בין רועה צאן וארוסתו. יצירה פואטית זו, שרבי עקיבא הכריז עליה כי היא קודש־קודשים,103 פותחת בפסוקים הבאים: 

			שִׁיר הַשִּׁירִים, אֲשֶׁר לִשְׁלֹמֹה. 

			יִשָּׁקֵנִי מִנְּשִׁיקוֹת פִּיהוּ, כִּי טוֹבִים דֹּדֶיךָ מִיָּיִן. 

			לְרֵיחַ שְׁמָנֶיךָ טוֹבִים, שֶׁמֶן תּוּרַק שְׁמֶךָ, עַל־כֵּן עֲלָמוֹת אֲהֵבוּךָ. 

			מָשְׁכֵנִי, אַחֲרֶיךָ נָּרוּצָה. הֱבִיאַנִי הַמֶּלֶךְ חֲדָרָיו, נָגִילָה וְנִשְׂמְחָה בָּךְ. 

			האוהבים נפגשים רק פעמים בודדות. ואמנם — ואולי בשל כך — הגעגוע ההדדי מתגבר עד אין שיעור. הם מהללים זה את זו לסירוגין וכל אחד שר את יפי זולתו. המתח בין הקרבה הנפשית למרחק הגופני כמעט מוציא אותם מדעתם. כיצד ניתן להיות בו־זמנית כה רחוקים וקרובים...?

			דּוֹמֶה דוֹדִי לִצְבִי, אוֹ לְעֹפֶר הָאַיָּלִים. הִנֵּה! זֶה עוֹמֵד אַחַר כָּתְלֵנוּ, מַשְׁגִּיחַ מִן הַחַלֹּנוֹת, מֵצִיץ מִן הַחֲרַכִּים...! (שיר השירים ב, ט)

			האהוב כה קרוב, אך דומה כי החומה המפרידה בין השניים כמוה כחומות יריחו... 

			חז"ל ראו בשיר השירים משל לאהבה ולכיסופים הדדיים בין האל הרועה את ברואיו לבין ישראל צאן מראיתו; בתורת הקבלה נחשב שיר השירים כאלגוריה לזיקה האינטימית בין השכינה לבין הקב"ה, או בין המיסטיקן לאלוהיו. לפעמים אנו חווים את האל קרוב כנשימת אפנו ולעיתים נדמה כי הוא רחוק כשנות אור. למרות שניתן להרגיש את האל בדופק שלנו, נשללת מאיתנו ההתאחדות המוחלטת עמו. החומה, המציאות הארצית, נותרת איתנה, ורק בעת רצון החלונות נפתחים מעט. עבור האחד השבת היא בבחינת חלון לנשגב, עבור האחר זהו יֶרַח הרמדאן.

			חלק משיריו של רוּמי מהדהדים את סמלי החלון והכותל בשיר השירים. במצביו האקסטטיים הוא חש שהחומה בינו לבין אלוהיו מתפוררת:

			במֵי החיים של הרֵעַ לא נותר חולי

			בהתאחדות עם הידיד שושנה ללא קוצים

			אומרים שקיים חלון מלב אל לב 

			אולם האם יש שם מקום לחלון?

			שהרי אין כל קיר במקומו.104

			חרף הסביבה הלועגת, הרֵעים בשיר השירים מתחזקים באהבתם וממשיכים לתור איש אחר רעהו. מתוך אמונתם באהבתם, הם בוטחים בתהליך שיביאם זה אל זו בזמן הנכון. אך שוב ושוב הם מחמיצים את ההזדמנות:

			אֲנִי יְשֵׁנָה וְלִבִּי עֵר.

			קוֹל... דּוֹדִי דוֹפֵק!

			פִּתְחִי־לִי אֲחֹתִי רַעְיָתִי יוֹנָתִי תַמָּתִי, שֶׁרֹּאשִׁי נִמְלָא־טָל, קְוֻצּוֹתַי רְסִיסֵי לָיְלָה.

			פָּשַׁטְתִּי אֶת כֻּתָּנְתִּי, אֵיכָכָה אֶלְבָּשֶׁנָּה? רָחַצְתִּי אֶת רַגְלַי, אֵיכָכָה אֲטַנְּפֵם...?

			דּוֹדִי שָׁלַח יָדוֹ מִן הַחֹר וּמֵעַי הָמוּ עָלָיו...

			קַמְתִּי אֲנִי לִפְתֹּחַ לְדוֹדִי, וְיָדַי נָטְפוּ מוֹר וְאֶצְבְּעֹתַי מוֹר עֹבֵר עַל כַּפּוֹת הַמַּנְעוּל. 

			פָּתַחְתִּי אֲנִי לְדוֹדִי, וְדוֹדִי חָמַק עָבָר... נַפְשִׁי יָצְאָה בְדַבְּרוֹ...

			בִּקַּשְׁתִּיהוּ וְלֹא מְצָאתִיהוּ, קְרָאתִיו וְלֹא עָנָנִי. 

			מְצָאֻנִי הַשֹּׁמְרִים הַסֹּבְבִים בָּעִיר. הִכּוּנִי, פְצָעוּנִי, נָשְׂאוּ אֶת רְדִידִי מֵעָלַי שֹׁמְרֵי הַחֹמוֹת.

			הִשְׁבַּעְתִּי אֶתְכֶם בְּנוֹת יְרוּשָׁלִָם, אִם־תִּמְצְאוּ אֶת דּוֹדִי, מַה־תַּגִּידוּ לוֹ...? שֶׁחוֹלַת אַהֲבָה אָנִי! (שיר השירים ה, ב-ח)

			חיינו מלאים הזדמנויות מוחמצות. לפעמים הגיעה העת לצעד גדול, אך איננו מוכנים לו. נוח לנו מדי, כבר התרגלנו לשעבוד או שאנו פוחדים מאי־הוודאות המתלווה ליציאה לחירות. אלוהים מתדפק בדלתות ליבנו אך אנו נותרים על היצוע החמים. בפרשנות היהודית של שיר השירים, הכלה הנמה מסמלת את עם ישראל, שהחמיץ בתקופות מסוימות את הקריאה האלוהית לנטוש את הגלות ולשוב אל ארץ הקודש. הרב יוסף דב סולוביצ'יק (1993-1903), מנהיג האורתודוקסיה המודרנית במאה העשרים, חיבר בשנת 1953 את המסה קול דודי דופק, שבה הוא קורא לעם היהודי לתת את ליבו לדפיקות הדוֹד, האלוהים שהעניק את חסדו לעמו על ידי תקומת מדינת ישראל. 

			דימוי האהוב הדופק בדלת מצוי גם אצל רוּמי, הגם שבשונה משיר השירים, האדם הוא זה שדופק בדלתו של אלוהים:

			הלך אדם לדלת אהובו ודפק. שאל קול: "מי שם?" הוא השיב: "זה אני".

			הקול אמר: "אין כאן מקום לי ולך." הדלת ננעלה.

			כתום שנת בדידות וסגפנות, אדם זה שב לדלת האהוב. הוא דפק.

			קול עלום שאל: "מי שם?" האדם אמר: "זה אתה". והדלת נפתחה בשבילו.105

			אין טעם לדפוק על דלתֵּי מרום כל עוד האדם לכוד ב"אני" שלו. כשהאדם מלא בעצמו, אין מקום בליבו לאל. רק כשמזהים את העצמי כטיפה קטנה בים האלוהי וכאשר כל מה שנותר לומר הוא "אתה" — נפתח השער לעולם הרוחני.

			גם במקורות היהודיים מופיע דימוי האל כמלך מסתתר בארמון ומעורר געגוע אצל האדם. המדרש משווה את יצחק הנושא תפילה לאלוהים בשל עקרות אשתו לבן מלך המנסה לחדור את חומות הארמון הנעול שבו שוכן אביו. ואולם הגעגוע בין האדם למקום הוא הדדי ולכן, על פי המדרש, שניהם מנסים לפרוץ את החומה — הבן קודח מבחוץ והאב מבפנים.106 גרסה חסידית למשל זה מצויה אצל רבי נחמן מברסלב (1810-1772), שנהג להמחיש סוגיות מיסטיות מורכבות באמצעות סיפורי מעשיות.107 בסיפור אבדת בת מלך מבקש המשנֶה למלך לחלץ בת מלך השבויה במבצר של כוחות הרשע. בעוד שבת המלך מסמלת את השכינה (הסמל הנקבי לאימננטיות האלוהית), המשנֶה למלך מייצג את עם ישראל או את הרבי שמשתוקק להחזיר את השכינה להקב"ה, את העולם אל האלוהים. המשותף למשלים הללו הוא שהאדם והאל נכספים זה לזה וחפצים להתגבר על המכשולים המפרידים ביניהם.

			למען חיים רוחניים, אהבת האל ואהבת האדם אינם יריבים כלל ועיקר. להיפך, שזירתם יחד מוציאה משניהם את המיטב. ובאשר לאהבה ארוטית, יתכן שאהבת האל מתקנת את צדדיה האפלים כגון היאחזות, תלות והתמכרות. כך כותב ההוגה המוסלמי־טורקי סעיד נוּרסי: 

			אהבת האדם לבריות אינה מלוּוה בערפל הדאגה והפרידה אם היא לפי רצון האל [...] כשהנך מעניק אהבה ליעדה האמיתי, תוכל לאהוב את כל הדברים בשם האל כמראה המשקפת את דמותו ללא סבל ומצוקה.108

			דהיינו, הבורא הוא הנמען האולטימטיבי של האהבה על כל צורותיה.

			2. ה"אני" ושאלת האיוּן העצמי

			פַנַאא' וביטול

			כזכור, המיסטיקן הפרסי הגדול אל־מנצור אל־חלאג' הוקע ככופר ונצלב בהוראת הח֗ליף העבאסי בבגדד בשנת 922. אמירתו שלהקיף את הכעבה של הלב הוא העיקר התפרשה כהצהרת כוונה להחריב את הכעבה במֶכָּה. אל־חלאג֗ ידוע בשל קריאתו אַנַא אל־חַקּ!, "אני האמת"!, שהובנה על ידי ממשיכיו כהזדהות אקסטטית עם אלוהים. התנערות זמנית מהזהות הפרטנית תוך כדי התמזגות עם ישות גדולה יותר, היא צורך פסיכולוגי בסיסי. האֵם ותינוקה מקיימים בחודשים הראשונים לאחר הלידה קשר סימביוטי, שהיונק יוצא ממנו בהדרגה ככל שהוא גדֵל. גם לאחר התגבשות העצמי, עדיין קיימת אצל התינוק ערגה להתנער מקיומו הנפרד לפחות לפרקי זמן ו"ללכת לאיבוד" בחיקה של "האם הגדולה". מבחינה רוחנית, הצורך בהתמזגות הוא ביטוי לגעגוע למקור האלוהי שממנו נחצבה נשמת האדם. ברם, חוויות התמזגות טומנות בחובן סכנות; הן עלולות לעורר נטיות נסגניות שישבשו את תהליכי האינדיבידואציה התקינים ואף לגרום לקריסה פסיכוטית. 

			מה עמדתן של היהדות והאסלאם באשר הערגה לאיחוד עם האל? באסלאם המצב שבו האני כלֵה בהתבוננות באל מכונה פַנַאא'.109 במצב זה, מעיד חדית' אודות מוחמד, "נעשיתי לאוזנו השומעת, לעינו הרואה וללשונו הדוברת". אל־ע֗זאלי מסווג את החוויות המיסטיות לפי דרגות שונות. אחת מהן הוא מתאר כך:

			[יש מן המיסטיקנים] מי שכל דבר שהשיג בחוש הראיה נשרף, נמחק והיה לאַיִן. אך הוא נשאר כשהוא צופה ביופי ובקדושה, וכשהוא צופה במהותו ביָפיוֹ אשר השיגו משום שהגיע לנוכחות האלוהית. אם כן, הדברים הנראים בחוש נמחקים, אך לא מי שראה אותם. (גומחת האורות, פרק שלישי, עמ' 251)

			במצב זה המיסטיקן מזהה את שפלות מושאי העולם הזה לעומת האלוהים, אך הוא משמר את תחושת הקיום שלו כסובייקט חווה. קיימת לכך מקבילה תלמודית מעניינת הנוגעת לרבי שמעון בר יוחאי, הגיבור המיסטי של ספר הזוהר, שחי במאה השנייה בארץ ישראל תחת הכיבוש הרומאי. בעקבות ביקורת שהשמיע על הרומאים, נרדף רשב"י והתחבא עם בנו רבי אלעזר במערה. שם למדו השניים תורה וניזונו מחרובים ומי מעיין שנבראו עבורם בנס. כחלוף תריסר שנים, בצאתם מהמערה, "ראו אנשים חורשים וזורעים ואמרו: מניחין חיי עולם ועוסקין בחיי שעה! כל מקום שנותנין עיניהן — מיד נשרף. יצאה בת קול ואמרה להם: להחריב עולמי יצאתם? חיזרו למערתכם!"110 רק בתום שנים עשר חודשים נוספים יכלו השניים לעזוב את המערה בלי לפגוע בבני אדם. נראה, שההתבודדות והלימוד המיסטי של האב ובנו הובילה אותם להתייחס לעולם הזה כאשליה וליחֵס קיום אמיתי רק לאל האחד והנצחי. במצב תודעה זה, לא יכלו לשאת את חיי החולין של האנשים הרגילים, "וכל מקום שנתנו עיניהם נשרף". בעיניהם, לעובדי האדמה שהווייתם אינה נתונה בכל רגע לבורא, לא הייתה זכות קיום. ואולם בורא עולם שאוהב את כל ברואיו שלח אותם חזרה למערה, הפעם כדי להשיבם להתפייס עם מצב התודעה היומיומי. בשנה הנוספת שבילו במערה הם למדו לכבד מחדש את העולם ולהניח לו להתקיים לכשעצמו מול אלוהים.

			ברם, אל־ע֗זאלי מתאר מדרגה נוספת של מודעות מיסטית: 

			אלו שנעלים על קבוצה זו הם המיוחדים שבין יחידי הסגולה. זיו פניו שרפם וכבוד מלכותו עִלפם. על כן, מהותם נמחקה והיתה לאין. ולא נותר אלא האחד, האמת. כדבר הקוראן: "כל דבר סופו שיאבַד, חוץ מאשר פניו",111 שהוא בעבורם "טעם" ו"מצב רוחני"... זאת היא התכלית של המגיעים [לשלמות הנעלה.] (שם, עמ' 251-252)

			אל־ע֗זאלי הבין את זעקתו של אל־חלאג֗, "אני האמת", כחוויה אקסטטית של התאחדות (אִתִחַאד) עם הסובייקט האלוהי. ואולם אל־ע֗זאלי עצמו הסתפק בשאלה אם האיוּן עצמי הוא ממשי או אם מדובר באשליה חולפת שממנה עדיף להתאושש.

			ביהדות המושג דבקות מציין את הזיקה המיסטית לאל העשויה להוביל לביטול היש. מקור הדבקות במקרא: 

			כִּי אִם שָׁמֹר תִּשְׁמְרוּן אֶת כָּל הַמִּצְוָה הַזֹּאת אֲשֶׁר אָנֹכִי מְצַוֶּה אֶתְכֶם לַעֲשֹׂתָהּ: לְאַהֲבָה אֶת ה' אֱלֹהֵיכֶם לָלֶכֶת בְּכָל דְּרָכָיו וּלְדָבְקָה בוֹ. (דברים יא, כב)

			וְאַתֶּם הַדְּבֵקִים בה' אֱלֹהֵיכֶם חַיִּים כֻּלְּכֶם הַיּוֹם. (שם ד, ד)

			באופן פרדוקסלי, דווקא אלה הדבקים באל עד כלות מכונים בתורה חיים. שואל על כך התלמוד:

			וכי אפשר לדבוק בשכינה?! והכתיב כִּי ה' אֱלֹהֶיךָ אֵשׁ אֹכְלָה!112 אלא כל המשיא בִּתו לתלמיד חכם, והעושה פרקמטיא [עסק מסחרי] לתלמידי חכמים, והמהנה תלמידי חכמים מנכסיו — מעלה עליו הכתוב כאילו מדבק בשכינה. (בבלי, כתובות, קיא ע"ב) 

			במקומות אחרים בתלמוד מופיעות פרשנויות מיסטיות יותר של הדבקות, כך, למשל, בבואו להשוות בין השורש צמד המופיע בתורה בהקשר לעבודת אלילים לבין השורש דבק: "הַנִּצְמָדִים לְבַעַל פְּעוֹר113 — כצמיד על ידי אִשה, וְאַתֶּם הַדְּבֵקִים בה' אֱלֹהֵיכֶם114 — דבוקים ממש!"115 ההיצמדוּת לחטא ולעבודה זרה היא כצמיד על ידי אשה: הצמיד אינו אלא גוף זר וחיצוני שניתן להורידו בקלות, ואילו האדם הדבק לאל מחובר להוויה עצמה, שהוא חלק מהותי ממנה.

			המקרא מתאר מצבים מיסטיים רבים — החל מקריעת ים־סוף ומעמד הר סיני ועד לתיאור תגובת הנביאים לנבואתם. נראה שהנפילה ארצה היא הדרך המקראית לתיאור ביטול תחושת העצמי תוך כדי התנסות מיסטית של האלוהות: 

			וַיִּפֹּל אַבְרָם עַל פָּנָיו וַיְדַבֵּר אִתּוֹ ה' לֵאמֹר (בראשית יז, ג)

			וָאֵרֶא... דְּמוּת כְּבוֹד ה', וָאֶרְאֶה וָאֶפֹּל עַל פָּנַי (יחזקאל א, כז-כח)

			וָאֶרְאֶה אֶת הַמַּרְאָה הַגְּדֹלָה הַזֹּאת [...] וּכְשָׁמְעִי אֶת־קוֹל דְּבָרָיו וַאֲנִי הָיִיתִי נִרְדָּם עַל־פָּנַי וּפָנַי אָרְצָה. (דניאל י, ח-ט)

			בספרות המרכבה של המיסטיקה הקדומה (החל מהמאה הראשונה לספירה) מצויים ביטויים קיצוניים של איוּן עצמי, כגון: "בזמן שהדיבור יוצא מפיך, היו כולן נשרפין בלהבי אש."116 ואילו התלמוד מספר אודות זעקתו של הלל הזקן (113 לפנה"ס-8 לספירה) בעת שמחת בית השואבה בחג הסוכות, המזכירה את זו של אל־חלאג֗: 

			אם אני כאן — הכל כאן! אם איני כאן — מי כאן...? (בבלי, סוכה נג ע"א)

			בהתעלותו המיסטית בעת שמחת החג, הלל נמוג באלוהות ונעשה לאחד עם השכינה. לאלה שאינם יודעי ח"ן טענה מעין זו עשויה להישמע כדברי כפירה או יוהרה. ואולם לא בכדי מדגיש התלמוד את הענווה והסבלנות הכמעט אינסופית של הלל (שבת ל ע"ב). 

			בכתבים של חכמים יהודים בימי הביניים מתוארת הדבקות כחיבור עם האל המעורר מחשבה והתבוננות ולעיתים גם כאיחוד עמו. גרסאות שונות של חוויות אלו מצויות אצל ר' שלמה אבן גבירול (1058-1021), ר' אברהם אבן עזרא (1167-1089) ור' יהודה הלוי (1141-1075) שחיו באנדלוסיה בסביבה מוסלמית. אבן עזרא כתב בפירושו לתורה, שהמקובל עלול לאבד את קיומו האישי ולהתאיין לחלוטין באלוהות, מאחר והנשמה האנושית מקורה באל ובהסתלקותה היא צפויה לשוב אליו. ואילו רבי אברהם אבולעפיה (1291-1240) פיתח שיטות לעלייה אל מדרגות תודעה נעלות עד השגת הנבואה ואיחוד עם השכל הפועל. בכתביו ניתן למצוא קריאות אקסטטיות, כגון "אני הוא והוא אני!" גם ספר הזוהר מתאר רגעים של איחוד עם האלוהות, בעודו דואג תמיד להצביע על נשגבות האל הבלתי ניתנת לגישור. וכפי שנאמר כבר בסעיף הקודם, מאמץ רבי אליהו די־וידאש בספרו ראשית חכמה רעיונות של רבי יצחק דמן עכו ומתאר תרגילי מדיטציה על שם ההוויה להשגת מצב של דבקות.117 שיטות אלה מצאו דרכן אל תנועת החסידות של המאה השמונה עשרה. המגיד ממזריץ' (1772-1700), תלמידו של הבעל־שם־טוב,118 פיתח את מושג ביטול היש, כשהכוונה לאיוּן האני. בכך הסתמך בין היתר על ניתוח המבנה של המילה אדם. האות א בתחילת המילה מסמלת את האל. כשהאדם מופרד ממקורו האלוהי נותר דם. רק מי שנאמן נאמן לצור מחצבתו האלוהי הוא אדם במלוא מובן המילה, ואז באפשרותו להתאיין בתוך האלף. ר' שניאור זלמן מלאדי, מייסד חסידות חב"ד, אימץ את מושג הביטול בהצגתו השיטתית של הפילוסופיה החסידית בספר תניא. לדידו, מטרת ההתבוננות הינה ההתכללוּת ההדדית של העולמות העליונים והתחתונים עד להתאחדותם המוחלטת. בסופו של תהליך מגיע האדם להשגה שאין דבר קיים מלבדו יתברך. זו המשמעות העמוקה של קריאת שמע: "שְׁמַע יִשְׂרָאֵל ה' אֱלֹהֵינוּ ה' אֶחָד" — אלוהים הוא האחד והיחיד שבאמת קיים.119

			יחד עם זה, מקורות יהודיים מזהירים מפני הסכנות של ההתאחדות עם האל. בתלמוד בבלי, מסכת חגיגה יש דיון ארוך על הסיכון הטמון בהתעסקות במעשה מרכבה כמובא בחזון יחזקאל. מסופר על אדם ש"נשרף" תוך כדי התבוננות במרכבה. בדיון מופיע גם הסיפור הידוע של ארבעה שנכנסו לפרדס. שלושה נפגעו ממסעם במרחב מיסטי זה, ורק רבי עקיבא, מורו של רבי שמעון בר יוחאי, "נכנס בשלום ויצא בשלום".120 לפי ספר הזוהר, האל עצמו מבקש לשמור על האדם מפני סכנת ההתאחדות עמו: כך הוא מפרש את הפסוק "כִּי שֶׁמֶשׁ וּמָגֵן ה' אֱלֹהִים" (תהלים פד, יב): דרך שם הוויה מזריח הקב"ה את אורו עלינו בעוצמה, ואילו בחסות השם אלוהים הוא מגן עלינו מהצפה אנרגטית.

			גם אל־ע֗זאלי מתייחס לסכנות שבמסע המיסטי. בחלק השלישי של גומחת האורות הוא מביא את החדית' הבא: 

			לאללה שבעים צעיפי אור וחושך; לו הסירם היתה הדרת זיו זוהר פניו שורפת כל מי שהשיגו מבטו. (גומחת האורות, עמ' 247)121

			בדומה לספר הזוהר, רואה אל־ע֗זאלי במסכים מתת חסד אלוהי לצורך הגנת האדם. הבה נתעכב עוד על המטפורה של הצטעפות האל. בפירוש הזוהר לפרשת משפטים מופיע קשיש מסתורי הקרוי "סבא דמשפטים", המגלה רזים גדולים לרבי שמעון בר יוחאי וחבורתו. בין היתר מסופר שם על נסיכה יפה הדרה בארמונה ומכוסה בארבעה צעיפים. נער אחד מתעקש להגיע עד אליה, בעוד היא מורידה צעיף אחר צעיף. ארבעת הצעיפים מסמלים את ארבעת העולמות הידועים בספר הזוהר, שמאחוריהם מסתתרת השכינה. עולמות אלה שומרים על היקום מפני מבול אנרגטי העלול להוביל לשבירת כלים מחודשת. אולם במובן מסוים ארבעת העולמות כלל אינם ממשיים; הם פרי אשליה של התודעה האנושית שאין בכוחה לתפוס את האל הנוכח בכול.

			גרשם שלום סבר שהקבלה בכללותה משמרת פער בלתי ניתן לגישור בין האדם לאל, ובשונה מהצוּפיוּת הקבלה עוצרת לפני האיחוד השלם עם האל.122 משה אידל סתר תפיסה זו של שלום והצביע על תיאורים של איחוד מיסטי עם האל בייחוד בקבלה האקסטטית.123 מכל מקום, הזרמים המיסטיים ביהדות ובאסלאם שואפים לשמר את האיזון בין האינטואיציות הבסיסיות באשר לטרנסצנדנטיות ולאימננטיות של האל. בתיאורם את מצב האיחוד האקסטטי עם אלוהים, הם נוהגים להוסיף מילים מסייגות כגון "כביכול". דמויות מגשרות בשתי הדתות — כגון אל־ע֗זאלי ואבן אל־ערבי באסלאם ורבי חיים ויטל ורבי שניאור זלמן מלאדי ביהדות — מצאו דרכים להשיב מיסטיקנים רדיקליים שנקלעו בעימות עם הממסד, כמו אל־חלאג' ואברהם אבולעפיה, לחיק הזרם המרכזי של קהילותיהם הדתיות.

			3. מדיטציה והתבוננות 

			רבי אברהם אבולעפיה והדִ֗כְּר הצוּפי

			המאה השלוש עשרה שימשה קרקע פורייה להתפתחותם של זרמים רוחניים ביהדות ובאסלאם. כעולה מהפרקים הקודמים, המיסטיקה היהודית בספרד פרחה, במקביל לעלייתם של מורים צוּפיים גדולים כמו אבן אל־ערבי ורוּמי. הרמב"ן עמד בראש ישיבת מקובלים בגירונה ותלמידו הרשב"א כיהן כרב הראשי של ברצלונה. בקסטיליה פרסם ר' משה דה ליאון את ספר הזוהר שהותיר את חותמו על תורת הסוד היהודית לעד. במקומות רבים פרחו תנועות התחדשות יהודיות — כך חסידות אשכנז בגרמניה ותנועת חסידי מצרים בעלת הקווים הצוּפיים, שלה יוקדש הפרק הבא. כעת נעסוק בהתפתחות נוספת במיסטיקה היהודית של המאה השלוש עשרה, המכונה כיום הקבלה האקסטטית (Idel 1988b).

			אברהם אבולעפיה (1291-1240) היה מיסטיקן שפעל נמרצות לפיתוח שיטות מעשיות להשגת נבואה ברמה אישית ולהבאת הגאולה ברמה עולמית. לדידו, הקבלה האקסטטית עלתה על הקבלה התיאוסופית. הוא שמר אמונים לפילוסופיה הרציונליסטית של רמב"ם וביקר את אמונתם של המקובלים התיאוסופיים בקיומן האונטולוגי של עשר הספירות, שלפי אחד מכתבי הפולמוס שלו "אף נופלת מהאמונה בשילוש הקדוש של הנוצרים".124 אבולעפיה חיבר כחמישים יצירות, ביניהן יומנים מיסטיים והנחיות למדיטציה לשם השגת נבואה, שמתוכם נשתמרו כשלושים כתבי יד. בשנים האחרונות חלק מכתביו יצאו לאור בדפוס. כך חיבורו חיי העולם הבא125 שבו פירט דרכי התבוננות בצירופי אותיות של שמות האל המאפשרות לחוות את חיי העולם הבא כבר בעולם הזה. זוהי, לתפיסתו, הגאולה המשיחית הזמינה לכל אדם באופן אישי, בין אם הוא יהודי ובין אם לאו. 

			ניתן לזהות בנקל את הדמיון בין שיטות ההתבוננות של אבולעפיה לבין אלה של הצוּפים: המחשות חזותיות, שינון שמות האל, תנועות ראש קצביות, מנחים מיוחדים של הידיים ונשימה מודרכת. רמז מובהק ליראת הכבוד שחש אבולעפיה כלפי הצוּפיוּת נמצא ביומן המיסטי אוצר החיים של תלמידו, רבי יצחק דמן עכו. לפי עדותו, אבולעפיה הצביע על כך שהתעתיק העברי למילה הערבית שֵׁך (300 + 20 = 320) הוא בעל גימטרייה זהה למילה נער (50 + 70 + 200 = 320), המשמשת בקבלה ככינוי לאדם מואר.126 ברם, אין למצוא בכתביו המרובים של אבולעפיה אזכור מפורש למגע אישי עם הצוּפים, ויש המשערים כי המורשת הצוּפית נמסרה לו ממורה יהודי.127 

			שינון שמות האל הקדושים מכונה אצל אבולעפיה אזכרה, הקרובה למילה הערבית דִ֗כְּר. אחד התיאורים הידועים של טקס הדִ֗כְּר שחובר על ידי אל־ע֗זאלי ונלמד על ידי חניכים צוּפיים רבים, הופץ במאה השלוש עשרה בקרב החוגים היהודיים בתרגום עברי בספר מאזני צדק, פרי עטו של ר' אברהם אבן חסדאי מברצלונה: 

			אמר המחבר: ואני בעת שצדקה תשוקתי ועלה במחשבתי ללכת בדרך הזה. נתיעצתי עם אחד מלֻמד זקן בעבֹדת הצוּפים, איך אתנהג בהתמדת קריאת ספרי הדת. ומנעני מהם ואמר לי: דע שהדרך והנתיב לענין הזה הוא שתכרות ותפסיק כל הדברים המדביקים בעולם הזה מהכל, עד שלא יביט לבך לאשה ולבן ולממון ולמשכן וחכמה וממשלה. אבל תשוב בענין שיהיה אצלך מציאותם והעדרם שוה. ואחר כך תתבודד בנפשך בזוית אחת ותסתפק מהעבֹדה במצות הסדורות. ותשב בלב רֵק מכל מחשבה ותוגה, רק כל מחשבותיך יהיו באל יתעלה. ותרגיל על לשונך זכרון שם אלהים חיים. לא תסור תמיד מהיות קורא ה', כמאמר הנביא לֹא יָמוּשׁוּ מִפִּיךָ.128 וכל זה עם הבנת (נ"א הכנת) הלב, ולהשיגו אליו הענין הזה, עד שתגיע לענין שאלו הנחת תנועת הלשון. מצאת עצמך כאלו הדבר הזה רץ ומהיר קל על לשונך, לרב ההרגל בו. ואחר כן תרגיל עוד מין אחר מההרגל, והוא שתחשוב בלבך ונפשך הזכרון הזה בלי הפסק, עד שימחה מלשונך ולא ימצא כי אם ברעיונך, בלי תנועת הלשון. אחר כן תרגיל עצמך מין אחר מההרגל, והוא שלא יִשאר בלבך אלא ענין המלות — לא אותיות המלות והויות הדבור, אבל ישאר הענין לבדו מופשט. נכון בלבך בדרך החיוב וההתמדה. ובידך (נ"א ובדרך) הבחירה עד הגבול הזה לבד, ואין בחירה לך אחריו אלא בהתמדה להסיר חליי התאות הממיתות. ואחר תפסק בחירתך, ולא יִשאֵר לך אלא שתְקַוֶה לְמה שיראה מפתיחת שערי הרחמים, מה שנראה כמוהו לדבקים בשם יתעלה. והוא קצת מה שנראה לנביאים... (ספר מאזני צדק, עמ' 50-49)129

			שיטות המדיטציה של אבולעפיה אינן זהות לאלה הצוּפיוֹת, ונראה כי הוא נשען גם על מקורות אחרים.130 בשונה מהצוּפים המביעים את השם אללה בטקס הדִ֗כְּר, במסורת היהודית לא נהוג לבטא את השם המפורש, וכך פורס אבולעפיה שיטות מורכבות לצירוף אותיות השם המפורש עם אותיות אחרות, כדי שניתן לדקלם אותן בהתבוננות. לדידו, כל מי שיקפיד על הנחיותיו יזכה לנבואה, וכך קיווה לקדם את האנושות כולה לעידן משיחי. המיסטיקן הנלהב ערך מסעות בעולם, ובהיותו בן עשרים הגיע לארץ ישראל כדי לאתר את נהר סמבטיון האגדי ואת עשרת השבטים האבודים. בשונה מרוב בני עמו, אבולעפיה ביקש לבוא במגע גם עם נוצרים. בעקבות חזון נבואי, נסע לרומא כדי לשוחח עם האפיפיור על היהדות. מה בדיוק היו כוונותיו — נושא זה שנוי במחלוקת במחקר, אך ידוע שברומא בקושי נמלט מהמוקד שפרנציסקנים רדיקליים הכינו כדי להוציאו להורג.131 

			גם בקרב היהודים קמו לאבולעפיה מתנגדים. הרשב"א ראה בשאיפותיו המשיחיות סכנה והכריז עליו חרם. לפיכך תלמידיו התמעטו וכתביו לא הודפסו במשך מאות שנים. יחד עם זאת, כתבי יד רבים של יצירות אבולעפיה נפוצו בעולם היהודי ומיסטיקנים רבים הושפעו ממנו, וביניהם ר' יצחק דמן עכו ואישים מרכזיים בקבלת צפת, כגון ר' שלמה אלקבץ, מחבר פיוט השבת לכה דודי. רבי משה קורדובירו ראה בעין יפה את חידושי אבולעפיה והזכירו ביצירת המופת שלו פרדס רִמונים. ר' חיים ויטאל מתאר בספרו שערי קדושה שיטות התבוננות שמקורן אצל אבולעפיה או אצל ר' יצחק דמן עכו. תיאורים אלה, שאינם אופייניים לספרי הקבלה הנפוצים יותר, מופיעים רק בחלק הרביעי של הספר שנשמר בסוד לאורך שנים וראה אור רק לפני כשני עשורים. 

			אבולעפיה היה מתומכיה הראשונים של פרקטיקה מדיטטיבית מובנית החורגת מעבר לתפילות והמצוות הנדרשות על ידי ההלכה. בכך שימש מקור השראה חשוב לדורות הבאים, כפי שמראות הדוגמאות הבאות. רבי אלעזר בן אזִכרי (1600-1533), שפיוטו ידיד נפש מצא את דרכו לתפילת השבת, כתב בשם האר"י שההתבודדות רצויה שבעתיים מהתפילה עצמה. אמירה פרובוקטיבית זו מעידה על השפעה של מקורות צוּפיים המייצגים עמדה זו בדיוק.132 רמ"ק מתאר באור יקר, פירושו הנרחב לספר הזוהר, התבוננות המרוכזת באיבר אחד של הגוף. תחילה מאפשרת ההתמקדות להכיר במקור הרוחני של הגוף וסופה להוביל לדבקות באל.133 שיטה זו נותנת הד וביטוי למשל "יושב הקרנות ובת המלך" המופיע בספר ראשית חכמה בשם של ר' יצחק דמן עכו:134 ההתבוננות בגוף האנושי מובילה בהכרח לשורשיו הרוחניים באל. במקום אחר תוהה רמ"ק על כך שיעקב זכה לחלומו הנבואי על סולם המלאכים (בראשית כח) כשהוא נמלט מאחיו בלי שיכול היה להתכונן לחזון על ידי התבודדות.135 מכאן ניתן להסיק, שלדידו של רמ"ק נבואה מצריכה הכנה מדיטטיבית ושהוא הושפע, כמו המקובלים האחרים שהוזכרו, מהצוּפיוּת.136 

			רמז מעניין נוסף להתבודדות מצוי בספר מגן דוד מאת רבי דוד בן זמרה (הרדב"ז 1573-1497), שהיה מורו של האר"י בעת שהייתו במצרים. רדב"ז מתייחס לאורים ותומים המסתוריים שהונחו דרך קבע על גבי החושן שלבש הכהן הגדול ושימשו כמעין אורקל.137 לדעת הרמב"ם, האורים והתומים זהים לאבני החושן הצבעוניות שעליהן נחרטו שמות שנים עשר השבטים.138 בימי יהושע נועדו האורים והתומים לקבלת מסרים כשהיה ספק אם על בני ישראל לצאת למלחמה.139 לפי רדב"ז האורים ותומים שימשו את הכוהן כאמצעי עזר למדיטציה או לכניסה לטראנס.140 בהתמקדותו באותיות החרוטות על גבי האבנים, הכוהן צירפם ברוחו לשמות האל, בדומה להנחיות של אבולעפיה, ונחה עליו רוח הקודש. בדרך זו הגיע אליו משל שהיה עליו לפענחו באמצעות התבוננות נוספת.141 

			חרף השפעתו של אבולעפיה על הקבלה, התקיים מתח מסוים בין הקבלה האקסטטית שלו לבין קבלת הספירות התיאוסופית, דבר שהוביל לכך שספריו כמעט ולא הודפסו. רק בחסידות המזרח־אירופאית של המאה השמונה עשרה נוצרה אינטגרציה בין שני הזרמים המיסטיים האלה. גרשום שלום, מייסד חקר הקבלה המודרני, הקדיש לאבולעפיה תשומת לב מעטה יחסית, ורק בשנות השמונים של המאה הקודמת פרסם משה אידל את מחקריו שפתחו צוהר להבנתנו את הקבלה האקסטטית.142 

			בשנים האחרונות אנו עדים להתעניינות מחודשת של אנשי רוח בישראל ובארצות הברית בשיטות המדיטציה של אבולעפיה, לעיתים קרובות בשילוב עם עיסוק בהגוּת הצוּפית. אף אם חוויות איחוד אקסטטיות שמורות למיעוט המתעניין במיסטיקה, תפיסת האחדות המהותית של כלל הבריאה ושורשה בבורא נגישה לכל אדם בעל שאיפות רוחניות. הוודאות שהאנושות כולה נוטלת חלק בצרור חיים אחד ויחיד האורג יחד את הבריאה כולה, מטביעה את חותמה על תפיסת העולם וההתנהלות של יהודים, נוצרים ומוסלמים רבים. הללו יודעים שהזיקה בין התרבויות, ובייחוד בין דתות בני ובנות אברהם, שרה והגר, מהותית יותר מההבדלים ביניהן; הם מבינים שכולנו צמחנו מתוך אחדות הבורא ואליה נשוב.

			התמורה החשובה ביותר שחוללה הצוּפיוּת ביהדות נמצאת ללא ספק בסיפור המרתק של תנועת התחדשות יהודית שצמחה במצרים במאה השלוש עשרה. חברי התנועה קראו לעצמם חסידים — ואין לבלבל בינם לבין חסידי אשכנז באותה תקופה, או חסידי מזרח־אירופה במאה השמונה עשרה. התנועה נשכחה בימי הביניים והתגלתה מחדש רק כשנחשפה גניזת קהיר הנודעת. הגניזה נמצאה בעליית גג מבודדת בבית הכנסת "בן עזרא" שבעיר, שלא רוקנה בין המאות האחת עשרה והתשע עשרה. בעבודות שיפוץ שנעשו במקום בשנת 1890 נתגלו כמאתיים אלף כתבים יקרי ערך בערבית יהודית, וביניהם קטעים מהמֻנְקִד֗ של אל־ע֗זאלי ותעודות המעידות על תנועת חסידות מצרים.143

			בדומה לצוּפים המוסלמים, חסידי מצרים חיו בסגפנות, התבודדו במדבר ושאפו למצבי תודעה נעלים. מנהיגם הראשון היה רבי אברהם בן הרמב"ם (1237-1186). כשאביו המפורסם התיישב בקהיר, לאחר שנמלט מספרד, כבר היו במצרים מסדרים צוּפיים חשובים. אברהם נולד כשהרמב"ם היה בן חמישים ואחד, וכבר בגיל תשע עשרה ירש ממנו את התואר ראיס אל יהוד, נגיד היהודים. רבי אברהם מַימוּני גדל באווירה המיסטית של קהיר וסביבותיה והתרשם עמוקות ממנהגי הצוּפים. הוא החל לשלבם בסדר התפילה בבית הכנסת שלו: עמידת המתפללים בשורות אחד ליד השני, השתחוויות, הרמת ידיים ושינון שמות האל. בין חסידי מצרים נוצרו אחוות בהנחייתו של שייח שכיוֵון חניכים בדרכם הרוחנית.

			ספרו של רבי אברהם מַימוּני, כִּפַאיַת אלעַאבְּדִין, התחבר במקור בערבית וידוע לקורא העברי בשם המספיק לעובדי השם (מַימוּני תשס"ח). הספר כלל במקורו עשרה חלקים מהם נשתמרו רק קטעים אחדים. בשלושת החלקים הראשונים העוסקים בהלכה נצמד רבי אברהם לרוב לפסקי הלכה של אביו במשנה תורה. בכמה נקודות סטה מדעת רמב"ם בהדגישו כי אביו תמיד ידע לקבל את האמת מאנשים אחרים. בחלק הרביעי של הכִפאיַת הציב ר' אברהם כללי התנהגות עבור מי שמוכן להוסיף מעבר למצוּוֶה על פי ההלכה על מנת להתקרב לה'. בשונה מדעת אביו שהפנים את האווירה השכלתנית של אנדלוסיה שבה גדל, צידד ר' אברהם בפרישוּת והתבודדוּת כאמצעים מצוינים להשגת הארה. הוא כתב בהערצה על הצוּפים וטען כי מקור מנהגיהם בנביאי ישראל. הוא אימץ יסודות מן האתיקה של אל־ע֗זאלי ושל הטריקה הצוּפית והדגיש את חשיבות היושר, החמלה, והענווה. 

			לדעתו של אבי אלקיים, חוקר היהדות והאסלאם, רבי אברהם היה שרוי בדילמה: בעקבות פולמוס עז שפרץ בין היהודים, הוא חש חובה להגן על כתביו הרציונליים של אביו מפני התקפות המבקרים, ולשם כך חיבר את ספרו מלחמות ה'. מצד שני, הדרך המיסטית של הצוּפים נראתה לו אמצעי מתאים להתחדשות רוחנית שבני דתו, שהיו נתונים במשבר הגלות, כה נזקקו לה. אלקיים מפרש את פנייתו של רבי אברהם למיסטיקה כמרד של הבן נגד האב, ואולם יתכן כי הרחיק לכת בהשערה זו. נראה שבחייו ובפועלו יצר רבי אברהם שילוב מוצלח למדי בין הצדדים השונים בזהותו — הלכה, רציונליזם ומיסטיקה.

			רבי אברהם חלק עם הצוּפים את מנהגי המדיטציה והקדיש את החלק האחרון של הכִפאיַת להתבודדות (חַ֗לְוַה). בפרק שלוש עשרה הוא כותב:

			והלא יודע אתה איך המנהג אצל פרוּשֵי האסלאם שנהוג אצלם, בעוונות ישראל, מנהג חסידי ישראל הראשונים, שאיננו נהוג עכשיו בקרבנו או כמעט בטל מקרבנו. כי הרב מלביש לתלמידו את מעילו הבלה, כשרוצה התלמיד להתחיל בדרך רבו ולהמשיך בה, וזאת לפי הכתוב: יִשָּׂא מִדַּבְּרֹתֶיךָ.144 ואנו מעתיקים מהם ומחקים אותם לבישת בקיר וכדומה. (המספיק לעובדי השם, פרק י, שער הפרישות, עמ' 201)

			לדידו של רבי אברהם מַימוּני, הפרישות היא הנשגבת במידות, דרך החיים של החסידים הגדולים והדרך המרכזית שבאמצעותה השיגו הנביאים את יעדיהם. המורה מלביש את החניך בבגד פשוט (צוּף משמע "צמר" בערבית) בעת שהוא יוצא לדרכו הרוחנית (טריקה). כפי שעשה זאת רבינו בחיי לפניו, הבחין רבי אברהם בין הפרישה הפנימית — המדיטציה בנוכחות אנשים אחרים — לבין הפרישה החיצונית אל הבדידות במדבר:

			וכאן נגיד כי ההתבודדות הפנימית — שהיא טהרתו השלמה של הלב שעליה התפלל דוד: לֵב טָהוֹר בְּרָא לִי אֱלֹהִים145 ושאותה השיג אסף כמאמרו כָּלָה שְׁאֵרִי וּלְבָבִי צוּר לְבָבִי וְחֶלְקִי אֱלֹהִים לְעוֹלָם,146 היא פינוי הלב והמחשבה מכל דבר זולתו יתעלה והחדרתו אליהם והשכנתו בקרבם. (שם, עמ' 192)

			לדידו של רבי אברהם, שהייתם של משה רבינו ושל נביאים אחרים במדבר הייתה התבודדות חיצונית לצורך התכוננות לקראת שליחותם הנבואית:

			ולכן שקדו החסידים והנביאים על נטישת הרגלי־העולם, נוסף על התעוררותם בהגיגי־הלב, לבשו [מלבושי] צמר והסתפקו במאכלות גסים והתכשרו להסתפק במועט ולשבת בתענית, וקצתם פרשו מן הנשים ונטשו את בתי־המגורים והתגוררו במערות־ההרים ובמדבריות רחוקים ממקום־ישוב, וכל זה למי שהתחיל בהרגלים אלה, כגון תלמידי הנביאים והחסידים בתחילת התכשרותם. (שם) 

			במקרא מוצא ר' אברהם מַימוּני רמזים למעשי התבוננות של הנביאים. דוגמה בולטת לכך היא ההתכוננות של יעקב למפגש עם אחיו עשו: "וַיִּוָּתֵר יַעֲקֹב לְבַדּוֹ, וַיֵּאָבֵק אִישׁ עִמּוֹ עַד עֲלוֹת הַשָּׁחַר" (בראשית לב, כה). בפירושו לחמישה חומשי תורה, שממנו הגיעו לידינו רק שני החלקים הראשונים, מפרש זאת ר' אברהם כהתבודדות חיצונית לצורך הכנה להתבודדות פנימית. בזכות הכנה זו זכה יעקב אבינו בחזון נבואי — "נראה לו שנאבק איש עמו" — שנמשך עד עלות השחר.147 לפירושי תורה מעין אלה יש מקבילות בפרשנות הקוראן. על פי חדית' אחד, מוחמד — כמוהו כמשה — התבודד בהר חירה במשך ארבעים יום. בפירושיהם של אל־ע֗זאלי ואבן אל־ערבי, מוחמד מוצג כמעין שייח צוּפי המשיג הארה נבואית בזכות התבודדותו. שיוך זה של פרקטיקות מדיטטיביות לדמויות בכתבי הקודש ממחיש כיצד הפרשנות הסמלית ביהדות ובאסלאם תרמו לספיריטואליזציה הולכת וגוברת של הדתות הללו. 

			ר' אברהם אימץ בבית הכנסת שלו מנהגים צוּפיים ואף הנהיג התבודדויות במדבר בסביבת קהיר. חרף מעמדו הרם כנגיד, חלק מרבני קהיר התקיפו אותו על שאימץ מנהגי נוכרים. חידושיו לא התקבלו אצל המוני ישראל. ההתבודדות במדבר הייתה רחוקה מלקסום למי שדבק ביהדות המבוססת על חיי קהילה ומשפחה. אמנם נביאים אחדים פרשו למדבר למשך תקופות מסוימות, אך התנהגות זו מעולם לא הובנה כהוראה החלה על הכלל. רבי אברהם מצדו ניסה לפייס את מבקריו בכך ששִייך את מנהגי הצוּפים לנביאי המקרא: 

			התבונן אפוא במסורת מופלאה זו, וידאב ליבך על שנסתלקה מאיתנו ועברה לאומות העולם ונחלשה אצלנו. ועל כגון דא אמרו חז"ל בבאור הפסוק: "וְאִם לֹא תִשְׁמָעוּהָ בְּמִסְתָּרִים תִּבְכֶּה נַפְשִׁי מִפְּנֵי גֵוָה148 — מאי מפני גֵוָה, מפני גאותן של ישראל שניטלה מהן וניתנה לאומות העולם."149 (שם, עמ' 234)

			מסמך מעניין מגניזת קהיר מתעד את המתחים שהתגלעו בקרב חסידי מצרים: אישה קהירית התלוננה אצל הרבי על שבעלה פרש למדבר ונטש את משפחתו.150 מסמך אחר מעיד על חברו של ר' אברהם שיזם את סנוורו על מנת להתמסר כולו אל "הראייה הרוחנית". יתכן שלרבי אברהם עצמו היו הסתייגויות מהטריקה הצוּפית והוא ניסה לתקן מצב שבו המנהגים המיסטיים כבר התפשטו בחלק מהחוגים היהודים ואף קיבלו ביטוי קיצוני. עד כמה רבי אברהם היה חסיד נאמן של המיסטיקה הצוּפית ובאיזה מידה הסתייג ממנה — עניין זה שנוי במחלוקת.151 

			בניו של ר' אברהם, דוד (1300-1222) ועובדיה (עבדאללה, 1265-1228) מַימוּני, הלכו בדרכי אביהם בפיתוח המיסטיקה הצוּפית־יהודית. בה בעת הם נאבקו במתנגדים לכתביו הרציונליסטים של סבם, הרמב"ם. מַקַאלֵה אל־חוצ'יה ("מאמר הבאר") הוא ספרו היחיד של רבי עובדיה שהשתמר. זוהי מסה קצרה בערבית־יהודית, שהיא מעין פירוש לפרקים האחרונים של מורה נבוכים, שרבי עובדיה התייחס אליו כאל ספר הדרכה להשגת הנבואה. הוא המשיך בקו שנקט אביו, בהעמידו את ההגות הצוּפית בהקשר יהודי; הוא קיבל את טענת הצופים שהם ממשיכי "בני הנביאים" המקראיים, וראה במנהגיהם התכוננות לנבואה. רבי עובדיה התמקד בלב האדם וראה בו את מרכז התודעה הרוחנית האנושית. לשיטתו, הלב מסוגל להטמיע בתוכו דעת בשני אופנים — ממקורות דעת חיצוניים, כגון הפילוסופיה, או ממקור הנביעה הפנימית של הלב עצמו, שזו דעת מיסטית. הספר פרקים להצלחה, שיש המייחסים אותו לרבי עובדיה, רואה בלב האדם משכן ללוחות ברית ולתורה רוחניים.152 כאל־ע֗זאלי לפניו, הוא לימד שיש לטהר את לב האדם ממחשבות זרות, בדומה לבאר שיש לשאוב ממנה את המים העכורים לפני שמוזגים לתוכה את מימי הדעת הפילוסופית, ולפני שמימי הדעת המיסטית יתחילו לנבוע מתוכה.153 הטעימה ממי הבאר בעודם עכורים מסוכנת, כפי שמלמדת האגדה על הארבעה שנכנסו לפרדס ואזהרתו של רבי עקיבא לחבריו: "כשאתם מגיעין אצל אבני שיש טהור, אל תאמרו מים מים" (בבלי, חגיגה, יד ע"ב). לפי פירושו של רבי עובדיה לדבריו של רבי עקיבא, החוויות הנוצרות בעת התבודדות מיסטית עלולות להיות נגועות בתודעה לא צלולה, המושפעת מאינטרסים צרים של הגופנפש, ואין להתייחס אליהן כאל מים חיים של ידע על האלוהות. למעשה זהו תרגומו של רבי עובדיה לתורת התארים השליליים של הרמב"ם, שקבע כי על האדם לוותר על כל ידע חיובי מוגדר על האל: "כל כמה שאתה מוסיף לשלול לגביו יתעלה, אתה מתקרב להשגה".154 היישום המדיטטיבי של כלל זה הוא, שבעת ההתבוננות יש להסתפק בריקון התודעה מכל חוויה חיובית; רק מתוך הדומייה ינבע ידע מיסטי טהור שאינו נגוע בעבודה זרה. 

			במשך מאתיים שנה טיפחה אפוא השושלת המַימוּנית מעין צוּפיוּת יהודית. נציגה החשוב האחרון היה נכדו של עובדיה, דוד השני (1416-1335), שכבר ציטט את ספר הבהיר, היצירה הקבלית החשובה שהתפשטה בפרובנס במאה שתים עשרה. יתכן שהפופולריות ההולכת וגדלה של הקבלה באותן השנים, יחד עם חוסר ידיעת ערבית בקרב יהודים, היו בין הסיבות לכך שהזרם היהודי־הצוּפי של חסידי מצרים נשתכח במרוצת הזמן.

			בימינו קיימות יוזמות שונות המבקשות לשוב ולהתחבר למסורת המַימוּנית של שילוב חסידות עם צוּפיוּת, הכוללות גם ייסוד מסדרים יהודים־צוּפים. אחד מחלוצי הרעיון הזה היה רבי זלמן שכטר (2014-1924), הידוע בשם רֵבּ זלמן, מייסדה של התנועה התחדשות יהודית בארצות הברית. ר' זלמן, שבתחילת דרכו היה תלמידו של הרבי מלובביץ', התחנך בצוּפיוּת ומונה לשייח על ידי המאסטר הצוּפי נוּר אִנַיַאט חַאן (1927-1882) שייסד את תנועת הצוּפיוּת הבינלאומית הידועה היום כמסדר אינאיאטי, ונחשב כסולל הדרך לצוּפיוּת המערבית. בשנת 2004 היה רב זלמן בין מייסדי המסדר האינאיאטי־מַימוּני בכוונה מוצהרת לשלב את רוחניותו האוניברסלית של חאן עם חסידות וצוּפיוּת של רבי אברהם בן הרמב"ם.155

			גם בישראל עוסקים אנשי רוח בצוּפיוּת, וביניהם הרב רוברטו ארביב, תלמידו של ר' זלמן ורב הקהילה המסורתית נווה צדק. פרופ' אבי אלקיים, השיח' ע'סאן מנאצרה והרב רוברטו ארביב ייסדו יחדיו את המסדר היהודי־הצוּפי "דרך אברהם" (טריקת אברהימיה) שבו יהודים ומוסלמים פועלים יחד.156 הרב מנחם פרומן (2013-1945), רבה של תקוע ופעיל שלום נמרץ, היה מחלוצי ההתעניינות בצוּפיוּת בארץ ואף נטל חלק בפעילות המבורכת של "דרך אברהם". הוא ייצג את העמדה שרק שיתוף פעולה בין המנהיגים הרוחניים של היהדות והאסלאם יביא שלום בין העמים. הוא טיפח יחסים הדוקים עם חכמי הלכה מוסלמים בכירים במזרח התיכון, ואף עם כאלה שהיו מקורבים לתנועת החמאס, ולקח חלק פעיל בטקסי דִ֗כְּר שהתקיימו במסדר הצוּפי המוסלמי־יהודי "דרך אברהם". רעייתו, הרבנית הדסה פרומן, ממשיכה את דרכו בשיתופי פעולה שונים עם מנהיגים מוסלמים וסופיים. 

			אין ספק שבהתעניינות המחודשת במסורת המַימוּנית של חסידות צוּפית טמונות אפשרויות חדשות של שיתוף פעולה רוחני בין יהודים ומוסלמים, שעשוי להצמיח הזדמנויות לקידום השלום במזרח התיכון ובין דתות העולם.

			

			
				
					143	בין החוקרים שהתמחו בתנועה זו: מרגליות 1902, מימון תש"ס, פנטון 2004, Fenton 2003, Loubet 2000, Russ-Fishbane 2013 & 2015.

			היהדות והאסלאם מלמדות שהאדם קשור לאלוהים באופן מיוחד; שהוא בעל נשמה אלוהית, המכוסה (או מוסתרת) על ידי הנפש (האגו, האני) ותסביכיה. שניוּת זו מבדילה את האדם משאר הנבראים, בה טמון שורש סבלו ומאבקיו, אבל היא גם "המנוע" שדוחף אותו לייעודו הנשגב. מצד אחד האדם חי בתחושה טראגית על שגוּרש ממצב של אושר ראשוני בגן עדן, ומצד שני הוא עובר לאורך חייו תהליכי בירור, שיביאו אותו למודעות עצמית גדלה והולכת ולאפשרויות של צמיחה רוחנית. 

			חוויית הגלות הינה חלק בלתי נפרד של המצב האנושי הקיומי. אלמלא הגלות, נשמתו של האדם הייתה צפוּנה באלוהות ולא הייתה מסוגלת לבחור בחירה חופשית, בדומה לתינוק שללא היפרדות מהוריו לעולם לא יְפָתֵחַ את קיומו העצמי. מקורות חסידיים מצביעים בהקשר זה על הזיקה בין גלות להתגלות. הגלות טומנת בחוּבה את פוטנציאל ההתגלות והגילוי העצמי האותנטי. חיינו הארציים מציבים בפנינו אתגרים גדולים, אבל גם הזדמנויות רבות שלא התקיימו במצב הראשוני, השמימי והילדותי. לבעלי החיים על פני האדמה, כמו גם למלאכים שבמרומים — "חיוֹת הקודש", כפי שהם מכונים בברכת "יוצר" של תפילת שחרית, יש מהוּת אחידה. החיות הארציות והשמיימיות קרובות לאל מעצם הווייתן, הן "כרצונו" מרגע היבראן, אולם הן אינן צועדות בדרך המאתגרת של התפתחות רוחנית ונפשית. בראותו את המלאכים, הנביא יחזקאל מציין בחזון המרכבה: "וְרַגְלֵיהֶם רֶגֶל יְשָׁרָה" (יחזקאל א, ז). בשונה מהם, לאדם שתי רגליים המחולקות לירך עליונה וירך תחתונה. דואליות זו היא שמאפשרת לאדם לנוע ולהתקדם. גם בקומתו הרוחנית יש לאדם שתי "רגליים": נפש ונשמה. שניות זו מציבה בפניו אתגרים וגוררת אותו למשברים. היא דורשת ממנו מאבק מתמיד עם עצמו, שאת פירותיו יציג בפני קונו לאחר מותו הפיזי. 

			הגלות היא חוויית יסוד קולקטיבית של עם ישראל לאורך תולדותיו. פניית האל הראשונה לאברהם הייתה: "לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ" (בראשית יב, א). אברהם עזב את מולדתו בארם נהריים ועבר לארץ הקודש. אולם גם בה לא מצא מנוחה ונאלץ להמשיך בנדודיו, וכך גם נכדו יעקב וניניו יוסף ואחיו, שצאצאיהם שועבדו במצרים. לבסוף עם ישראל יצא מבית העבדים, התורה נמסרה להם במדבר והם נכנסו לארץ הקודש. ואולם גם שם לא הגיעו למנוחה ולנחלה. חלום האחדות נשבר כשממלכת דוד ושלמה התפצלה. לאחר מכן שתי הממלכות נחרבו, תחילה ממלכת ישראל על ידי האשורים ולאחר מכן ממלכת יהודה על ידי הבבלים. בימי עזרא ונחמיה רוב גולי בבל כלל לא שבו לארץ, ובעקבות חורבן בית המקדש השני וכישלון המרד היהודי ברומאים, התפזרו היהודים ברחבי תבל. במשך אלפיים שנה חי העם היהודי בגולה ונאחז בזהותו ובהלכה, נאמן לאמונתו ולכיסופיו לארץ הקודש. אולם אפילו אחרי שזכו לנס שיבת ציון ולכינון מדינה בארץ ישראל, היהודים עדיין לא הגיעו למנוחה... 

			על המילים "וַיֵּשֶׁב יַעֲקֹב בְּאֶרֶץ מְגוּרֵי אָבִיו בְּאֶרֶץ כְּנָעַן" (בראשית לז, א) אומרים חז"ל, שבעולם הזה אין מנוחה — לא לצדיק ולא לאף אחד אחר.157 האדם לא נועד לשבת ולנוח, הוא נולד כדי שיתפתח. וכך מראשית תולדות העם היהודי, חותם הגלות שנטבע בו זכה לפרשנויות רוחניות: גורלו של עם ישראל כמוהו כגורל האדם. כפי שעם ישראל מצפה לשיבה לאדמתו, כך כל אדם עורג לשוב לצור מחצבתו באלוהות. וכמו שחיפוש האדם לאחר האני האבוד שלו, "האני־אור",158 הוא לטובה, כך גם גלות עם ישראל. בקיומו בתפוצות עם ישראל מזדכך וצובר חוכמה מהעמים, ולפי מקורות קבליים גם מלקט נשמות מהסביבה הנוכרית כניצוצות השבות למולדתם האמיתית. ברוח זו מפרש רבנו צדוק הכהן מלובלין (1900-1823)159 את דברי חז"ל,160 "לא הגלה הקדוש ברוך הוא את ישראל לבין האומות אלא כדי שיתוָספו עליהם גרים": יש בגויים ניצוצות קדושה ויש צורך ללקט אותם. על אף הבידוד והרדיפות, הגלות נתפסת גם כברכה לעם ישראל, ככתוב: "עָם לְבָדָד יִשְׁכֹּן וּבַגּוֹיִם לֹא יִתְחַשָּׁב" (במדבר כג, ט). היהודים זכו לתורה המשמשת מפה ומצפן בדרך הקולקטיבית אל ארץ הקודש ואף בדרך של היחיד אל הגאולה, וכך זוכים הם פעם אחרי פעם לצאת מהגלות בִּרְכֻשׁ גָּדוֹל.161 

			גלות היא נושא מרכזי בספרות הרוחנית המוסלמית,162 כפי שנאמר בכמה חדית'ים: 

			האסלאם התחיל בגלות (ע֗ארִבּ) ויוחרם שוב כבראשית דרכו. אשרי הגולים של קהילת מוחמד כי הם חיים בבדידות ולבד בדתם. היֵה בעולם הזה כזר וכעובר אורח.

			גם האסלאם ידע להפוך יגון ליתרון מתוך התובנה שרק חוויית הגלות מעוררת באדם געגוע לאלוהים. לוח השנה המוסלמי מתחיל מההִגְ֗רַה, הגירתו של מוחמד ומאמיניו ממֶכָּה למדינה. באסלאם המילה עֻ֗רְבַּה, שמשמעותה פרידה או ניכור, מציינת את הזרות המהותית של האדם בעולם הזה. שורשי האדם נעוצים באל והוא אינו חש במקומו בעולם הארצי, ולכן האדוקים נסוגים מסביבתם החומרית ונותרים נאמנים לדרך חיים רוחנית. עֻ֗רְבַּה משמעו היכולת לפרוש מפיתויי העולם הזה כדי להתמסר לאהבת האל. גם באסלאם קיים העיקרון של שניוּת האדם בהיותו חצוי בין נפש ורוח. כפי שראינו לעיל,163 ההאבקות עם הנפש היא הג֗האד הגדול, המוביל את האדם לחיים שהאל מברכם. 

			מורים רוחניים רבים, יהודים וגם מוסלמים, הגיעו למסקנה, שסבל, ניכור וגלות אינם חסרון, כי טמונים בהם זרעים להתפתחות רוחנית. רבים מההוגים שעסקנו בהם עד כה — אל־ע֗זאלי, רוּמי, רמב"ם ואף האר"י — נאלצו להגר או בחרו בכך. כעת נתמקד בשני מלומדים מהתקופה המודרנית, אחד מוסלמי והשני יהודי, המהווים דוגמה ומופת לעיבוד רוחני של התלאות שאדם עובר בחייו — הלוא הם סעיד נוּרסי ופרידריך ויינרב.

			סעיד נוּרסי164 (1960-1876) נחשב לאחד ההוגים המוסלמים החשובים בעת החדשה. הוא היה עֵד לשקיעתה של הממלכה העות'מנית במלחמת העולם הראשונה ולייסוד הרפובליקה הטורקית החילונית. נוּרסי נהג לחלק את קורות חייו לשתי תקופות — זאת של "סעיד המוקדם" שנלחם כחייל למען הצלת הממלכה העות'מנית שבה ראה את הבטחת עתידו של האסלאם; ותקופת "סעיד המאוחר", שהותיר את הפוליטיקה והלאומיות מאחור כדי להתמסר לקידום ההשכלה ולעיצוב משנתו הדתית. בתחילת דרכו החשיב אטאטורק את נוּרסי כבן בריתו, אבל במהרה הצהיר עליו כסכנה לטורקיה החילונית. אי לכך היה נוּרסי נתון לרדיפות שנים ארוכות, רבות מהן חי תחת חרם ובילה כשלושה עשורים במעצר בית או בכלא. את חווייתו האישית פירש כסמל לניכור האדם בעולם המודרני, מוטיב מרכזי בספרו רִסַאלַת א־נּוּר ("בשורת האור"). 

			רִסַאלַת א־נּוּר, יצירת המופת של נוּרסי, מכילה תיאורים נוגעים ללב של חוויות הגלות שלו, וממחישה כיצד הפך את סבלו לכוח רוחני ומוסרי בפעילותו כמנהיג ומורה. נוּרסי הראה כיצד ההתפתחויות הפוליטיות והחברתיות בטורקיה המודרנית הפכו את הניכור לחוויה קולקטיבית. הוא האמין בכל מאודו שהמשבר יביא עמו הזדמנות להתחדשות רוחנית וחברתית. לדידו, באמצעות הקשר האישי עם האל ניתן להפוך את הניכור לחוויית שייכות. לשם כך נדרשת דרך רוחנית שמתחילה בקבלת חוסר האונים והנזקקות ומובילה לחמלה ולהתבוננות. נוּרסי התייחס לעצמי הרב־שכבתי של האדם ולהיותו היחיד בין בעלי החיים שניחן ברפלקסיה עצמית, שמאפשרת לו לשאול את השאלות הגדולות אודות החיים ולמצוא את דרכו לאלוהים. על האדם לעשות שימוש מוקפד בפיקדון שאלוהים הפקיד בידו — הרוח והתבונה — בהן עליו להשתמש כדי לחדור אל נבכי העצמי והיקום. אמצעי חשוב לכך הוא יצירת איזון בין לב ושכל. 

			בדומה למשורר רוּמי, מיקם נוּרסי את המפגש עם האלוהים בלב, והורה לתלמידיו לצחצח את מראת הלב עד שיתגלו בפניהם המראות העמוקים של הרוח. אך בשונה מרוּמי, שבדרכו לאל שאף למצבים של שכרון אהבה, ייחס נוּרסי לשכל ערך שווה לזה של הלב. הוא העדיף את מצב הפיקחון בדרך אל הרוח. הוא רכש הכבוד למיסטיקה האסלאמית, אך החזיק בעמדה ביקורתית כלפי הצוּפיוּת בהיותה עוינת לעולם החומרי. התפיסה האקוסמית של אבן אל־ערבי — דהיינו התפיסה הרואה בעולם החיצוני אשליה בלבד, שאין לו קיום ממשי — הייתה חשודה בעיניו, כיוון שהיא עלולה לגרום לאדם לנטוש את דרכי האמונה האסלאמית. לדידו של נוּרסי, האמונה (אִמַאן) והביטחון (אַמַאנַה) משמשות את האדם בעמידה בתלאות החיים ובהליכה לקראת הייעוד הרוחני. האמונה מעניקה לחיי אדם משמעות ומשחררת אותו מצרות העבר ומחוסר ודאות לגבי העתיד.

			כאן המקום לציין, בצד הבעת הערכה עמוקה לאוצרות הרוחניים של שתי התנועות, כמה נקודות ביקורת ביחס לחסידות היהודית והצוּפיוּת המוסלמית. מנהיגי שתי התנועות נוטים לעודד תלות של החסיד בשייח' או ברבי, לעתים עד כדי כניעה וצייתנות עיוורת. דרך זו סותרת את ערכי האוטונומיה וההגדרה העצמית המקובלים בתקופתנו. לכן חלק מהמורים היהודים והמוסלמים מתרחקים כיום מטיפוח קשר תלותי של התלמיד למורו ונותנים קדימות לצמיחה האינדיווידואלית של המאמין ולטיפוח דבקותו בקונו. ביקורת נוספת מתייחסת להתנגדות של הוגים חסידים וצופיים כאחד לרכישת השכלה כללית. ואולם דת ללא חשיבה ביקורתית עלולה להביא לקיצוניות וחוסר סובלנות. בני אדם שאינם שייכים לחוג המאמינים המצומצם מכונים כופרים או רשעים. הרכישה של השכלה כללית ושל כלי החשיבה הביקורתית הכרחית להתפתחותו המאוזנת של כל אדם, ובוודאי של מי שעוסק במיסטיקה. ואכן ערכי ההשכלה זוכים היום לקדימות בחוגים נאו־חסידיים,165 וכך גם בתנועת ההיזמט המוסלמית בהנהגת איש הדת הטורקי פטהוללה גולן, המתבססת על הגותו של סעיד נוּרסי.166 

			בין ראשוני הפרשנים הנאו־חסידיים של העת החדשה יש למנות את פרידריך ויינרב, בן זמנו צעיר של סעיד נוּרסי. מוראות המלחמה הטביעו חותם על גורלו של ויינרב, שבילה זמן רב במעצר והפך את סבלו למקור תובנות רוחניות. סיפור חייו והגותו שדלה מחוויותיו המורכבות, מציגים מקבילה מעניינת לסעיד נוּרסי.

			פרידריך ויינרב167 (1988-1910) נולד להורים יהודים מתבוללים בלמברג (לבוב), ופגש בנעוריו את מורשת ההגות החסידית בביקור אצל סבו בווינה, שהתמסרותו ללימוד תורה הותירה עליו רושם עמוק. בצעירותו למד כלכלה, וכבר בגיל עשרים ושש קיבל פרופסורה במכון האוניברסיטאי הכלכלי ברוטרדם בתחום התמחותו מתמטיקה סטטיסטית. במקביל העמיק ויינרב את לימודיו היהודיים והתיידד עם כמה הוגים יהודים חשובים, ובפרט עם איש הרוח נתן בירנבאום. מלחמת העולם השנייה עצרה את מהלך החיים התקינים ואת כל התוכניות. הנאצים כבשו את הולנד. הודות כריזמה יוצאת דופן בה ניחן מצעירותו, הצליח ויינרב לזכות באמונם של קצינים נאצים במקום מגוריו באמסטרדם, ובאמצעות הונאה הביא לדחיית שילוחם של כמה אלפי יהודים למחנות ההשמדה. כשהמרמה נחשפה, נעצר ועונה על ידי הנאצים. אשתו וילדיו נשלחו למחנה המעבר וסטרבורק, שם נספה בנם הבכור. בתום המלחמה הועמד לדין בבית המשפט באמסטרדם באשמת שיתוף פעולה עם הנאצים וישב במעצר עד סיום המשפט. בשלוש שנים אלה בילה כעצור באותו בית סוהר שבו הנאצים עינו אותו זמן קצר לפני כן. בתום המשפט שוחרר ממעצר, וממשלת הולנד החלה להפקיד בידיו משימות אקדמיות שונות. הוא נשלח לשמש פרופסור לטריגונומטריה באוניברסיטת ג'קרטה, ובמשך שלוש שנים עמד בראש האוניברסיטה הטכנית של המזרח התיכון באנקרה, מתוך כוונה להעניק לסטודנטים טורקים השכלה מערבית מתקדמת. בהמשך מילא שליחויות נוספות מטעם ממשלת הולנד, בין היתר במרכז האו"ם בג'נבה. בחמש עשרה השנים האחרונות לחייו התגורר ויינרב בציריך והתמסר להוראת משנתו הקבלית והחסידית, אותה הציג בספר היסוד שלו, התורה כתוכנית ליקום.168 להגותו הקדיש יותר מארבעים כרכים, מיעוטם בשפה ההולנדית ורובם בגרמנית. כמו כן פרסם חמישה ספרים אוטוביוגרפים המתארים בפרוטרוט את מאורעות חייו בעתות מלחמה ושלום.

			פרידריך ויינרב שהה בטורקיה בין השנים 1958 ל־1960, וסעיד נוּרסי מת ב־1960. הייתכן ששני ההוגים נפגשו? איננו יודעים. בכרך האוטוביוגרפי העוסק באותן השנים ויינרב אינו מזכיר את נוּרסי. ברם, ניתן לזהות קווי הדמיון בין שני האישים. ויינרב ביקר את החילון שנכפה על טורקיה ואת אמונתו העיוורת של אטאטורק בקִדמה ובטכנולוגיה באופן שמזכיר את נוּרסי.169 כמוהו ראה בחילון המתנכר לאמונה, למסורת ולאהבת האל סכנה לחברה ולפרט. אצל שני ההוגים אפשר למצוא קטעים המזהירים בפני הפיכת המדע לאליל. 

			בהשוואה לנוּרסי, ויינרב היה ספקן יותר בנוגע לחשיבה המדעית, אותה הוא זיהה עם מיתוס אכילת עץ הדעת. הוא נהג לבקר את הניכור האנליטי של חוקרי האקדמיה, ועודד חיי אהבה ואמונה תוך טיפוח יחס רגשי והוליסטי לטבע ולבעלי חיים. כפרופסור בדימוס הפנה ויינרב את גבו למדע והעמיד את אהבת הלב וחיי האמונה במרכז תפיסת עולמו. נוּרסי, לעומתו, ראה הכרח להתנגד לדחיית המדע שהתפשטה בחלקים ניכרים של החברה האסלאמית. הוא אף צידד בחילון מתון, כל עוד אינו מתעצב כמלחמה בדת, וראה בכך ערובה לחירות ולבחירה חופשית בעניינים דתיים. במובן זה, מהות האסלאם הייתה חילונית בעיניו, היות ולאמונה אמיתית יש משמעות רק אם היא נובעת מהכרעה חופשית.

			ויינרב ונוּרסי הציגו שניהם תפיסה שכתבי הקודש אינם עוסקים במדע, אלא מדריכים לחיי רוח. בעוד שנוּרסי זיהה בסיפורי הניסים של הקוראן רמזים לגילויים טכנולוגיים עתידיים, פירש ויינרב את התורה כיצירה שכּוּלה מתייחסת למציאות רוחנית. לשני ההוגים היה ברור שיש לפרש את כתבי הקודש בעזרת עקרונות נצחיים של האהבה והחסד שאינם תלויי זמן, מקום או חברה. שניהם לימדו שמאחורי הקלעים של תופעות הטבע עומד האל, הסיבה האמיתית למתרחש עלי אדמות. "האל הכל יכול עושה את עבודתו מאחורי צעיפי הסיבות", כתב נוּרסי בספרו.

			"בצילה הארוך של המלחמה"170 סבל ווינרב מהאשמות ומעשי איבה נגדו עד סוף חייו. אמנם היסטוריון השואה היהודי־הולנד ז'אק פְּרֵסֵר הגיע למסקנה שוויינרב היה חף מפשע, ואף שימש כשעיר לעזאזל נוח עבור מערכת המשפט ההולנדית שנכשלה בטיפולה במשתפי פעולה הולנדים אמיתיים רבים.171 ואולם לא כל ההיסטוריונים שותפים לדעה זו, והיו ניצולי שואה שהמשיכו להתייחס אל ויינרב כפושע וכמי ששיתף פעולה עם הנאצים. ויינרב עצמו חווה את מאסרו הטראגי באמסטרדם כלידה רוחנית חדשה. בספרו המרתק המאסר (Weinreb 1988) תיאר כיצד במאסרו הפיזי חווה שחרור רוחני. הוא חש שנגלה בפניו כוחה המיסטי של לשון הקודש ושביכולתו להיכנס לסודותיה. מבין השורות ניכרת הזדהותו עם יצחק המקראי, שאברהם אביו עמד להרגו על הר מוריה ושבעת עקדתו נפתחו בפניו השמים וסודותיהם. דמות נוספת עמה הזדהה ויינרב היה יוסף, שבשהותו בבית הסוהר במצרים בעודו חף מפשע, פענח את רזי החלומות ובעקבות זאת מונה למשנה למלך מצרים ולמצילה; למרות העוול שנעשה לו, ויתר יוסף על נקמה כשאחיו היו נתונים בידו. הוא נהג עמם על פי המידות הנעלות של החסד והרחמים.172 

			כי האהבה יכולה להפוך את העולם לחדש, לאחֵר לגמרי. אהבה היא טעם הבריאה. אומרים שהאהבה מעוורת. אולם במצב זה אנו "רואים" משהו אחר והרבה יותר. אנו יכולים לבנות את החברה בעודנו יודעים אהבה, כי אז ליבנו רואה את כל התדרים.173

			סיפורי חייהם של סעיד נוּרסי ופרידריך ויינרב, שחוו את הכאוס של המאה העשרים לצד מכות גורל אישיות, ממחישים כיצד בני אדם החדורים אמונה איתנה יכולים להעניק לחייהם משמעות עמוקה. יתר על כן, ויינרב ונוּרסי ממחישים כיצד הדבקות באלוהים עשויה לשמש משענת להתגברות על סבל ועוול. בדומה לרוּמי, לבעל־שם־טוב ולמורי דת רבים אחרים, הם חוו את הכוח המתמיר שבאהבה הרוחנית. הלוא מידות החסד והרחמים מקשרות אותנו להוויה האלוהית,174 הלוא האהבה היא המאפשרת לנו לחרוג מעבר לאופקים הצרים של ה"אני" ולהתגבר על זעזועי החיים.

			1. לימוד מקורות כדרך של דיאלוג בין־דתי 

			העיון במקורות של דתות אחרות הוא חוויה מורכבת עבור אדם דתי, שאי אפשר לנתקה מההקשר של היחסים האמביוולנטיים בין התרבויות, ובמיוחד בין שלוש הדתות העמוסות בטראומות היסטוריות, אובדן וחוסר אמון. נוסף לכך, על היחסים בין היהודים והמוסלמים כיום מאפיל הסכסוך במזרח התיכון, שממדיו הדתיים, הלאומיים והכלכליים מקשים על קיום מערכת יחסים משוחררת בין בני הדתות ברחבי העולם. גם העיון הבין־דתי מתקיים, במודע או שלא במודע, במרחב מתוח זה.

			הרבה נעשה בשנים האחרונות לשיפור היחסים בין מוסלמים ליהודים: יוזמות פוליטיות, פרויקטים כלכליים ומפגשים אישיים. בשנים האחרונות השתתפתי במפגשים בין־דתיים בישראל ובאירופה, וכשמפגשי פנים־אל־פנים בוטלו ב־2021 עקב מגפת הקורונה, ניצלתי את הזמן שהתפנה לעיון בכתבים של הוגים מוסלמים שונים. נמשכתי במיוחד לתיאולוג אל־ע֗זאלי ולמיסטיקן אבן אל־ערבי, שהפכו מאז למקור עשיר של השראה עבורי. דרך האמצע של אל־ע֗זאלי בין מיסטיקה לתבונה דיברה אלי והזכירה לי את דרכם של הוגים יהודים מאותה תקופה, כמו רבינו בחיי אבן פקודה, רבי יהודה הלוי, ובמובנים מסוימים גם הרמב"ם, שכתביהם מלווים אותי מזה שנים רבות.

			אל־ע֗זאלי חולק את העדפתו לחוויה רוחנית על פני ספקולציות תיאולוגיות עם הוגים יהודים מרכזיים, כגון רבנו בחיי, רבי יהודה הלוי וכמובן ספר הזוהר. מונחים כמו טעם ויניקה, המשמשים בטקסטים מוסלמיים ויהודיים כאחד, מתייחסים לחוויות גופנפש היכולות ליצור מצבי תודעה על רצף של הרוחני עד הנבואי, כאשר הן אל־ע֗זאלי והן עמיתיו היהודים מקצים לתבונה תפקיד מווסת חשוב. את הכבוד לגוף ולצרכיו חולק אל־ע֗זאלי עם הרמב"ם, שהיה לא רק בעל הסמכות ההלכתית החשובה ביותר בזמנו, אלא גם רופא מצטיין. את ספרו הרפואי האחרון כתב הרמב"ם עבור בנו של סלאח א־דין, ובו רשם שורה של כללי בריאות כמו תזונה מאוזנת ופעילות גופנית כדי להקל על קשייו הבריאותיים. בעיני אל־ע֗זאלי והרמב"ם כאחד, הקיום המעשי של מצוות הדת מקדם פיתוח תכונות אופי נעלות ומעודד יראת אלוהים ומתינוּת כלפי כל הבריות. 

			בצד כל ההבדלים המשמעותיים ביניהם, שאפו ההוגים שהוזכרו ליישב את הניגודים בין תיאולוגיה, מיסטיקה ושמירת הלכה, ויצרו שביל זהב בין החוויה הרוחנית לתבונה הביקורתית. הם פעלו כמגשרים בתוך הדתות שלהם. בהדרגה התברר לי שבוני גשרים פנים־אסלאמיים ופנים־יהודיים אלה יכולים לשמש דמויות מופת גם עבור השיח הבין־דתי. כמו כן עלתה בי תובנה, שבצד המפגש עם בני דתות אחרות ראוי לכלול קריאת טקסטים של הדתות האחיות כחלק מהדיאלוג הבין־דתי.

			2. פחד, תוקפנות ובידול 

			מי שנפתח להיכרות עם ספרות החוכמה של דתות אחרות, יגלה עד מהרה שנדרשת ממנו מידה רבה של יכולת לשאת אי־ודאות ובלבול. הנכונות להיקלע בין העולמות, בין שתי דתות יריבות, היא תנאי לכך שהעיון הטקסטואלי יביא תועלת. כמו במפגשי פנים־אל־פנים עם מאמינים אחרים, גם הלימוד הבין־דתי מצריך יכולות נפשיות שאי אפשר לקבלן כמובנות מאליהן. במרכזן עומדת האינטר־סובייקטיביות, המושכת תשומת לב רבה בחקר הפסיכואנליטי בעשרים השנים האחרונות. אפשר להגדיר אינטר־סובייקטיביות כ"תהליך המאפשר לנו לתפוס את הזולת כבעל רוח נפרדת אך דומה".175 למרות שהסקרנות לגבי מה שקורה בנפשו של הזולת קיימת כמעט מלידה, התפתחותה בפועל מצריכה תרגול ונחשבת הישג פסיכולוגי התפתחותי ממדרגה ראשונה. העניין בתהליכי התפיסה והחשיבה של הזולת הינו מולד, אך נדרשת לשם כך נכונות ויכולת לשאת רגשות אמביוולנטיים ולעבד את הפגיעה הנרקיסיסטית הנלווית למפגש עם האחר. עצם האחרוּת של הזולת נתפסת על ידי הסובייקט כאיום על העצמי ועלולה לעורר חרדה וצורך להתגונן. 

			במפגש בין־דתי הלחץ גדול שבעתיים, מאחר שהמאמין חושש לזהותו האישית והדתית שעלולה להתערער נוכח מתקפה על המסורת הדתית שהוא מזדהה איתה. כך מוצא עצמו גם המעיין בכתבים של דתות אחרות בקונפליקט בין אמונתו לבין רצונו להכיר את עולמו הרוחני של הזולת. ברם, ככל שזהותו של אדם מגובשת ונבדלת יותר, כך גדלים סיכוייו לקיים דיאלוג אמיתי ומשמעותי. נבדלוּת (דיפרנציאציה) פירושה איזון נכון בין קשר לגבול, בין זיקה לאחר לאוטונומיה, מבלי לגלוש לקצוות של בידוד עצמי או אובדן זהות. מעבר לכך, מיומנויות שפתיות טובות תורמות רבות להצלחת מפגש בין־דתי. השפה מאפשרת לנו להבין נקודות מבט, צרכים ואינטרסים של אחרים ומגינה על המפגש הבין־אישי מפני הידרדרות למאבק כוחות רצחני.176 פיתוח היכולת האינטר־סובייקטיבית מצריך תרגול, ובדיאלוג בין־דתי עד כמה וכמה.

			אינטר־סובייקטיביות מאפשרת את מה שג'סיקה בנג'מין (Benjamin 2004) מכנה הכרה הדדית, דהיינו תפיסת הזולת כסובייקט — כבעל עולם פנימי פסיכולוגי משלו, הכולל אמונות, רגשות ונרטיבים. הכרה הדדית דורשת עבודה מנטלית, שכן היא מתנגשת עם הדעות הקדומות שנוצרו בנו ממניעים פסיכולוגיים שונים. את המילה האנגלית re-cognition ניתן לתרגם כ"חשיבה מחדש", ואכן בכך מדובר — בהכרה ההדדית הדורשת חשיבה מחודשת ותיקון דעות קדומות שיצרנו כלפי קבוצות או דתות אחרות. בנג'מין מציינת את הפרדוקס שלפיו הצורך של הסובייקט להיות מוכר (recognized) על ידי הזולת תלוי ביכולתו לתפוס גם את האחר כסובייקט. זו הסיבה לכך שאנשים השולטים בבני האדם אחרים נקלעים למעגל קסמים של חשדנות וחרדה גוברת והולכת. ככל שרודן מונע מנתיניו הבעת דעה חופשית, כך הוא נעשה מבודד ופרנואידי יותר. ככל שבן זוג תובע מזוגתו אהבה ונאמנות מוחלטת יותר, הוא נעשה חשדן יותר. ההכרה המוענקת לנו על ידי הזולת נתפסת על ידינו כאמיתית לפי המידה בה היא ניתנת על ידו בְחֵירוּת מלאה. 

			בהקשר בין־דתי, הכרה פירושה לכבד את הדת האחרת כצורת חיים נבדלת ולגיטימית, שונה ועם זאת דומה לדת שלנו. כאשר צד אחד מכיר בזולת באופן כזה, הדבר מקל על השני לפעול באופן דומה. לעומת זאת, התבצרות בתפיסה סטראוטיפית של הזולת מערימה עוד ועוד קשיים בדרך להכרה אמיתית. ככל שהפונדמנטליסט מתבצר בחומותיו האידאולוגיות, כך בני הדתות האחרות נראים לו "רעים" ומאיימים יותר. גם כשיושיטו לו יד, הוא יְיַחֵס לכך כוונות זדון.

			3. דימויים פנימיים והמפגש האמיתי

			הדיאלוג האמיתי מבוסס על הערכים של המפגש אמיתי שתואר על ידי פילוסופים כמו בובר, גדאמר וריקר ונחקר על ידי הפסיכואנליזה ההתייחסותית.177 ערכי המפגש אמיתיים כוללים כנות, ענווה, חמלה ומוכנות לשאת אי־ודאות.178 המפגש האמיתי חורג מהיחס התועלתני כלפי הזולת ומזיקה פרגמטית וסובלנית; הוא מושתת על תפיסת עולם פלורליסטית המעניקה לזולת נקודת מבט רבת ערך, שבכוחה לרפא את הסובייקט מעיוורונו הנובע מההקשר ההיסטורי והתרבותי של קיומו. המפגש האמיתי תורם לטיפוח מרחב נטול קונפליקט בתוך הנפש, שבו פחד ותוקפנות מְפנים את מקומם לטובת צמיחה של אהבה ונדיבות.

			לאורך ההיסטוריה, דתות פיתחו מושגים ודימויים הקשורים לדתות אחרות. דימויים אלה נושאים לרוב קונוטציות שליליות, כיוון שלא פותחו לצורך מפגש אמיתי עם האחר, אלא לצורך שיח פנים־דתי והגיבוש הזהות העצמית תוך שלילת "הזר" או "הכופר". המחקר הדגים זאת בהקשר של תהליכי ההיווצרות המקבילים בנצרות הקדומה וביהדות הרבנית במאות הראשונות לספירה.179 לעומת זאת, מפגש אמיתי דורש יכולת להודות באי־ההתאמה העקרונית של הדימויים של הזולת, שגובשו ללא היכרות מעמיקה איתו. ברם, במפגש בין־דתי אין בהכרח חובה להיפטר מהמושגים המסורתיים, כגון זיהוי האסלאם עם דמות המקראית של ישמעאל או זיהוי הנצרות עם עשיו. קיימת אפשרות לשמור על דימויים כגון אלה ולפרשם באופן יצירתי לאור המצב הדיאלוגי החדש. 

			על רקע היסטוריית סכסוכי הדמים בין הדתות, האהבה והרצון הטוב לא יתפתחו מאליהם אפילו במסגרת יזומה ומובנית של מפגש בין־דתי. למען ההצלחה, נדרשת מהמשתתפים עבודה נפשית ורוחנית אמיצה הכוללת התמודדות עם התנגדות פנימית. ברצוני להמחיש תהליכים אלה על ידי תיאור חופשי של זרמי המחשבה והרגשות שבהם חשתי כשהתחלתי בעיון בטקסטים מוסלמים. כשקראתי שירת אהבה צוּפית, למשל, הטרידה אותי השאלה איך אפשר ליישב טקסטים נפלאים אלה עם שנאת היהודים הקיימת בחוגים מוסלמים רבים, או עם האלימות האסלאמיסטית המשתוללת במקומות שונים בעולם. ברם, מחשבות אלה הביאוני להרהר גם בפערים בין המטרות הנעלות של התורה לבין מימושן הבלתי מושלם בשורותינו... נזכרתי, עם לא מעט מבוכה, באמירות נגד האסלאם והנצרות הנזרקות בשיחות כאלה ואחרות בישראל, בלי הרבה מחשבה ובלי היכרות משמעותית עם דתות אלה. גמלה בליבי החלטה להתייחס בחמלה לחולשה האנושית באשר היא, על אף שהיא גורמת לעתים קרובות מידי התנהגות פוגענית כלפי האחר, ולשמוח בכל גילוי של נדיבות וטוב לב. 

			במקרים אחרים הפגיש אותי העיון עם טקסטים אסלאמיים שיש לסווגם, על פי ההבנה הרווחת היום, כעוינים לנשים או ליהודים. התעורר בי פיתוי לאגור קטעים שכאלה כתחמושת כביכול לקראת ויכוחיים עתידיים עם מוסלמים. במחשבה נוספת נאלצתי להודות בפני עצמי בקיומם של מקורות יהודיים לא מעטים שאינם עולים בקנה אחד עם הערכים ההומניסטיים של זמננו. למבקרי היהדות בהקשר זה אני נוהג להשיב, שהתייחסות לטקסטים קלאסיים באמות מידה מודרניות היא אנכרוניסטית ולא הוגנת. אם נחרים כל טקסט בעל גוון אנטישמי, אנטי־מוסלמי או מיזוגני, נצטרך להיפתר מרוב הספרות הקדם־מודרנית — כולל כתבי שייקספיר וכתבי ההומניסטים הגדולים כדוגמת וולטר... ככלל אני מתנגד לניפוץ פסליהם של הוגי העבר, באופן ממשי או מטפורי, אפילו אם הם היו אנטישמיים או החזיקו עבדים. עלינו להתייחס לדורות הקודמים מתוך ענווה ולהימנע משיפוט פזיז. הרי ההתפתחות המוסרית העולמית היא בעיצומה וטרם הגיעה לסיומה. דורות העתיד ימצאו ללא ספק פסול גם בנו, יזהו בנו פגמים שאיננו מסוגלים עדיין להעלות בדמיוננו. האם לא יתכן, למשל, שבעוד שנים מספר, כשהייצור של בשר מתורבת יהפוך לתעשייתי, יתייחסו אלינו, אוכלי בשר בעלי חיים שנשחטו, כפרימיטיבים או רוצחים מתועבים...? על כך נאמר בפרקי אבות (ב ה): "אל תדון את חברך עד שתגיע למקומו" — והוסיף על כך מי שהוסיף: "...ולעולם לא תגיע למקומו..." אם כן, סיכמתי עם עצמי, עלי להחיל קו מחשבה סובלני זה גם על המקורות הקדם־מודרניים של האסלאם.

			ברם, ההתמודדות לא הסתכמה עם מקורות "בעייתיים". טקסטים יפים היוו בתחילה אתגר גדול לא פחות. כשקראתי תיאורים צוּפיים של חוויות דתיות עמוקות, הדבר עורר תחילה לא רק שמחה על הדמיון בין הדתות, אלא גם קנאה וספק עצמי. המונולוג הפנימי, הלא מכובד יש לומר, התנהל בערך כך: "אה, גם להם יש את זה...? ממממ, בטח העתיקו את זה מאיתנו...! או אולי אנחנו מהם, חס וחלילה...?" מצד שני, כשגיליתי בטקסט מוסלמי תובנה יפה שריגשה אותי, הדבר עורר בי תהייה עצבנית — "למה בעצם אף אחד אצלנו לא חשב על זה...?" בשלב מסוים הרהרתי בשאלה, האם ובאיזה צורה לחלוק את מה שגיליתי עם תלמידי בשיעור תורה או בשיחת עמיתים... האם אצטט את המקור המוסלמי, או שעדיף "לגייר" את הרעיון ולמצוא לו סימוכין במקורותינו...? האם אזכוּר של חכם מוסלמי בשיעור תורה עלול לעורר התנגדות אצל השומעים היהודים...? או שמא זו בכלל ההתנגדות הפנימית שלי, הקנאה בליבי שמתעוררת...?

			דוגמאות אלה ממחישות את חשיבותה של ההתבוננות העצמית בכל סוג של מפגש בין־דתי. גם הלימוד הטקסטואלי הבין־דתי דורש רפלקציה, כנות ורצון טוב. נדרשת יכולת לעקוב אחרי זרמי המחשבה הספונטניים, על מנת להתבונן בהם ולפרק עיוותים קוגניטיביים ורגשיים. כך נגמלים בהדרגה ממחשבות אוטומטיות, כמו הרהורים בשאלה מי לקח מה ממי, או הנטייה לאתר את כל הטוב אצל עצמך ולהשליך את כל הרע על הדת המתחרה המדומיינת. בהדרגה, עבודת הלב יוצרת בנפש מרחב נטול קונפליקטים, שבו יכולות לצמוח הן השראה מהדת האחות והן שמחה בגילוי קווי דמיון או רעיונות חדשים.

			המתח בין בידול והתקרבות הוא טבעי, ויש לו מקום חשוב בכל דיאלוג אמיתי. כאשר מתח זה אינו מתקיים, והזהות העצמית וההתקרבות לאחר נחוות כניגודים שאינם ניתנים לגישור, עולה הרצון לשלוט, להשפיל או לחסל את האחר.180 כך נוצרים דפוסי ההתנהגות הפוגעניים שהיו נפוצים בימי הביניים במדינות נוצריות ומוסלמיות כלפי המיעוט היהודי. לעתים קרובות היהודים הושפלו, הופלו לרעה ותויגו כאזרחים סוג ב', ושליטים נוצריים כפו את הקידה הטקסית של היהדות (Synaogoga) בפני הכנסייה (Ecclesia). אולם כניעות מאולצות אלה רק הגבירו את הפרנויה כלפי היהודים במקום לצמצמה. 

			באופן פרדוקסלי, פיחות הזולת הורס את ערכה של ההכרה שהוא מעניק לנו. כשאדם נאלץ בכוח או באיומים לתת הכרה או כבוד לזולתו, הוא לא נוכח כסובייקט בעל עולם פנימי, ולכן גינוני הכבוד שהוא מעניק הופכים לקליפה ריקה מתוכן. השולט מרגיש זאת, והדבר מגביר את חרדתו ותוקפנותו כלפי המוכפף לרמה בלתי נסבלת. בלית ברירה הוא משליך את רגשותיו הבלתי נסבלים על המוכפף: הוא זה שיש לו כוונות זדון, שמרעיל את הבארות, שהורס את תשתית החברה והכלכלה... כל הניסיונות הקלוקלים לפתור את בעיית האחרוּת מבוססים על דמיונות שאינם עומדים במבחן המציאות. הם מגבירים לאין שיעור את החרדה מפני האחר, ולאורך ההיסטוריה הדבר הוביל פעם אחר פעם לפשעים נגד האנושות ולרצח עם. אבל גם בקונפליקטים יום־יומיים עם אנשים אהובים, שלא לדבר על קונפליקט עם זרים, אפשר להגיע בקלות לרגע הקשה שבו רוצים לצעוק על השני: "השתגעת...?! — כי אחרת אין לי מנוס מהמסקנה שאני המשוגע!"181

			חלוץ הפסיכואנליזה ההתייחסותית סטיבן מיטשל כתב, שבזכות הנכונוּת להיות חלק מבעיה אפשר להפוך לחלק מהפתרון.182 לשם כך יש לעמוד בתחושות של בלבול, איום ובושה שעלולות להתעורר במפגש עם דת מתחרה. הרי אין מנוס מהגילוי שקיימות חולשות גם בעמדות של אנשי שלומינו, וכי יש לדעת להתמודד עם אובדן הוודאות המוחלטת ותחושת הפגיעוּת שהאובדן מעורר. כאשר משלימים עם כל אלה, חלק ניכר מהאיום שבמפגש עם האחֵר אובד. יתרה מכך, דיאלוג אותנטי הופך לחוויה משמעותית במיוחד, כאשר האמון בין המשתתפות והמשתתפים מתפתח לרמה המאפשרת להם לחשוף ולחלוק ביניהם חרדות, אגרסיות ופנטזיות.

			דיאלוג אמיתי לא יכול ואף אסור שיטאטא את הפחדים ההדדיים מתחת לשולחן. בראי הפסיכואנליזה, האיום של האחר והתוקפנות המתעוררת כתוצאה הם חוויה אנושית בסיסית שאין להכחישה. אמת זו מתבטאת באמירתו האלמותית של סארטר L’Enfer c’est les autres — האחר הוא הגהינום.183 לכן המפגש האינטר־סובייקטיבי דורש בחינה מתמדת של מה באמת מתרחש בנפשותיהם של המשתתפים. פול ריקר טבע את מושג "הרמנויטיקה של חשדנות", המבטא את הפקפוק המתמיד במניעים של משתתפי הדיאלוג.184 בהקשר זה ראוי להזכיר גם את ההבחנה השימושית בין התמסרות לכניעה שהכניס עמנואל גֵנט לשיח הפסיכואנליטי.185 בשונה מהכניעה, ההתמסרות מבוססת על נכונות להרפות את הצורך בשליטה על הזולת בלי להיכנע לו. במילים אחרות: אינך מתמסר לזולת, אלא לקשר או לזוגיות, אתה מתמסר לדיאלוג ולערכיו.

			רק לאחר שבדו־שיח מתפתח אמון הדדי במשך תקופה ממושכת, אפשר להתחיל לחלוק עם הצד השני פחדים, דימויים בעייתיים ואפילו סטראוטיפים עוינים. שיתוף הדעות הקדומות והפנטזיות בשיח פנים־אל־פנים עשוי להתברר כמשעשע ומשחרר. תנועת הרצוא ושוב בין הנוכחות הממשית של הזולת לבין הדימויים הפנימיים אודותיו מכוננת את מהות המפגש האינטר־סובייקטיבי ומאפשרת לפרוץ את הדרך ללא מוצא של החמצת המפגש (Vergegnung בלשונו המבריקה של מרטין בובר)186 ולצאת אל מרחבי המפגש האמיתי. הדבר מחייב כל משתתף בדיאלוג להיות נכון לקחת בעלות על תסביכיו ועל הפגיעוֹת שפגע או שספג מאחרים, בלי לחפש לכל אלה שעיר לעזאזל; ואם כל זה מלווה בקורטוב של הומור, הרי זה משובח... 

			4. תודעה בין־רוחנית וברית אברהם

			אהבה ונדיבות הלב הם ערכים מרכזיים בכל הדתות, והם הכרחיים גם ללימוד הטקסטואלי הבין־דתי. ערכים אלה אינם ניתנים להוראה באמצעות דרשות והטפות; הם צומחים באמצעות עבודה עקבית על מידות הלב, המטופחת הן בפסיכולוגיית המעמקים והן בדתות. 

			[רַבָּן יוֹחָנָן בֶּן זַכַּאי] אָמַר לָהֶם (לתלמידיו): צְאוּ וּרְאוּ אֵיזוֹהִי דֶּרֶךְ יְשָׁרָה שֶׁיִּדְבַּק בָּהּ הָאָדָם. רַבִּי אֱלִיעֶזֶר אוֹמֵר: עַיִן טוֹבָה. רַבִּי יְהוֹשֻׁעַ אוֹמֵר: חָבֵר טוֹב. רַבִּי יוֹסֵי אוֹמֵר: שָׁכֵן טוֹב. רַבִּי שִׁמְעוֹן אוֹמֵר: הָרוֹאֶה אֶת הַנּוֹלָד. רַבִּי אֶלְעָזָר אוֹמֵר: לֵב טוֹב. (משנה אבות ב, ט)

			העבודה שבלב מטהרת את יחסינו אל הרֵע מדעות קדומות ומחדדת את יכולתנו לזהות את הטוב והניצוץ האלוהי שבזולת, גם כאשר אנו בעימות איתו. מסורות הפרשנות הרוחנית של היהדות, הנצרות והאסלאם רואות בהלכה ובנוהג הדתי מכשיר לטיפוח יראת אלוהים, ענווה ואהבה — המידות הנעלות המכוננות מורשת ערכית משותפת של דתות בני ובנות אברהם, שרה והגר. שמו של אברהם אבינו מפורש במקרא כסימן לייעודו להיות אַב הֲמוֹן גּוֹיִם (בראשית יז, ה) על ידי הנחלת ערכים יקרים מפז:

			כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו, וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט, לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו. (בראשית יח, יט)

			השאיפה לפיוס בין הדתות עולה בקנה אחד עם יעוד מקראי זה. בעידן הרוחני המתהווה, הנאמנות לדת האישית וטיפוח התודעה הבין־רוחנית187 מתבררים בהדרגה כשני צדדים של אותו מטבע. דרך כפולה זו מפחיתה את תחושות העליונוּת הנרקיסיסטיות כמו גם את רגשות הנחיתות, החרדה והאשמה בהתייחסות לבני דתות אחרות. עלינו לזהות את הצד האפל של נפשנו ולרפא את תשתיתו הפסיכולוגית על מנת להצית מחדש את יכולתנו לאהוב.

			כִּי בְאוֹר פָּנֶיךָ נָתַתָּ לָּנוּ ה' אֱלֹהֵינוּ תּוֹרַת חַיִּים ואַהֲבַת חֶסֶד, וּצְדָקָה ובְרָכָה וְרַחֲמִים וחַיִּים וְשָׁלוֹם. (תפילת העמידה) 

			רחמים קשורים לרחם, כלומר ליכולת להעניק לזולתנו מקום ומרחב בקרבנו, על מנת שיוכל להיות מה שהוא באמת. יש לראות ברחמים את המונח המקראי לציון היחס האינטר־סובייקטיבי המושתת על הערכים של המפגש האמיתי וההכרה ההדדית. 

			האדם הרוחני מודע למגבלות החשיבה וההבנה האנושיות. הוא ניצב בפליאה וביראת כבוד בפני האלוהים שאת נשגבותו הוא חווה כניגוד גמור למגבלותיו האנושיות. גם נוכח אכזבות החיים הוא בוחר כל פעם מחדש להאמין בטוב שבאדם שנברא בצלם, ונמנע מזריעת מכשולים בדרך לתשובה ולפיוס. בני אנוש זקוקים אלה לאלה כדי לצאת מן המצר הפרטי שלהם — דהיינו מן הקיום הממוקד ב"אני" הפרטי בלבד. הדתות זקוקות זו לזו על מנת לא להיכנע לפיתויי הרדיקליוּת והפונדמנטליזם. עלינו להכיר גם במוגבלויות של הדתות, שבכוחן להביא לעולם רק שברי אמת של האלוהות. חכמת האל, המגיעה אלינו דרך התגלות, נבואה וכתבי הקודש, התמצתה ללשון בני אדם בהקשר היסטורי וחברתי מסוים. המונחים "יהדות", "נצרות" ו"אסלאם" אף הם אינם אלא הכללות המשמשות לעתים קרובות מידי בשירות האפולוגטיקה או המלחמה. הזלזול בדת האחות משמשת לעתים קרובות לטיוח חילוקי דעות פנים־דתיות. ברם, מי שמזהה את ריבוי הדתות כמתנת אלוהים, יתגבר על הפחד מהאחֵר וישתחרר מהחלוקה הנוקשה של האנושות למאמינים ולכופרים, לפוגעים ולקורבנות. האדם הרוחני משיל מהטראומות את כוחן וחותר לפיוס — אחד ההישגים הנעלים של רוח האדם. 

			התפתחותה של תודעה בין־רוחנית היא הכרח הנובע מהאירועים ההיסטוריים של מאה השנים האחרונות. זוועות השואה והקמתה המופלאה של מדינת ישראל שינו את הדימוי העצמי היהודי ללא היכר, והובילו לתהפוכות תיאולוגיות בנצרות. פריצת הדרך ההיסטורית התרחשה בשנת 1965 בהצהרה המהפכנית "נוסטרה אטאטה" (Nostra aetate) — "בזמננו אנו" — של הכנסייה הקתולית, שבה הנצרות שינתה מיסודה את תפיסתה המסורתית השלילית כלפי היהדות. בשנת 2015 הצד היהודי הגיב ב"הצהרת הרבנים האורתודוקסים בעניין הנצרות", המהפכנית גם היא. המלחמות בין מדינות ערב לישראל וסכסוך הדמים בין הפלסטינים ליהודים מובילים רבים לחיפוש אחר גישות חדשות לריפוי הקשר בין האיסלאם והיהדות. בעוד שהסכמי שלום ההיסטוריים בין מדינת ישראל למצרים (1979) ולירדן (1994) היו מונעים בעיקר משיקולים פרגמטיים, אנו עדים כיום להתפתחות חדשה: הסכמי אברהם (2020) בין ישראל לבין איחוד האמירויות הערביות, בחריין, סודן ומרוקו מתבססים גם על סקרנות רבה מהצד המוסלמי כלפי העולם היהודי ועל מודעות הולכת וגוברת בשני הצדדים בדבר הקירבה הערכית והרוחנית בין הדתות. אין ספק שהגיעה העת לניסוח הצהרות הדדיות בין האסלאם והיהדות בסגנון "נוסטרה אטאטה". 

			מספר הולך וגדל של מאמינים משלוש דתות בני אברהם מתחילים לחוש בלבם בסימני ההשגחה, המעוררים בהם השראה לחתור לפיוס בין הדתות. רוח אלוה ממלאת את לבם בבקשה למימוש ערכי האהבה והצדק הנעלים בדו־קיום בין־דתי, תוך קבלת מגוון הדתות כמתנת האל. העת בשלה לטרנספורמציה הנפשית שנביאי ישראל, שהם גם נביאי הנצרות והאסלאם, בישרו עליה: 

			וְנָתַתִּי לָהֶם לֵב אֶחָד וְרוּחַ חֲדָשָׁה אֶתֵּן בְּקִרְבְּכֶם, וַהֲסִרֹתִי לֵב הָאֶבֶן מִבְּשָׂרָם וְנָתַתִּי לָהֶם לֵב בָּשָׂר. (יחזקאל יא, יט)

			הרוח החדשה תפתח גם את השער לפתרונות יצירתיים וחדשים לבעיות הפוליטיות העכשוויות, בדרכים החומקות מיכולת הדמיון שלנו בעת הזאת. ובוודאי הגיע העת לכך שהיהדות, הנצרות והאסלאם יציבו את ההיכרות ההדדית ביניהן באמצעות מפגשים אישיים ובלימוד טקסטואלי כחובה דתית, לפחות עבור אנשי הרוח שבקרבם. המידות הטובות הנדרשות בלימוד טקסטואלי בין־דתי חופפות למידות הטובות שהמאמינים נדרשים להם כמצווה דתית. ראוי להשקיע בפיתוח כלים דתיים חדשים שישמשו אמצעים לטיפוח מידות טובות אלה, החופפות את המיומנויות האינטר־סובייקטיביות: ענווה, עין טובה, סובלנות ויכולת לשאת אי־ודאות ומורכבות רגשית — כל אלה על בסיס גיבוש הזהות האישית והדתית בכיוון של מובדלוּת (דיפרנציאציה) ופתיחוּת כאחד. 

			הנה הצעתי לנוסח תפילה המבוסס על דברי הנביא יחזקאל ועל תפילת "אדרבה" הנודעה של רבי אלימלך מליזנסק. הנוסח מתאים במטבע לשונו להיכלל בין הבקשות בסוף ברכת המזון, ובוודאי יוכל להיכלל גם בסדר התפילה הנוצרי והמוסלמי:

			הָרַחֲמָן הוּא יָסִיר לֵב הָאֶבֶן מִבְשָׂרֵנוּ וְיְחַדֵּשׁ לָנוּ לֵב אֶחָד וְרוּחַ חֲדָשָׁה בְּקִרְבֵּנוּ. וְתֵן בְּלִבֵּנוּ וּבְלֵב כָּל בְּנֵי וּבְנוֹת אַבְרָהָם שָׂרָה וְהָגָר שֶׁנִרְאֶה מַעֲלַת הַדָתוֹת הָרָצוּיוֹת לְפָנֶיךָ וְלֹא חֶסְרוֹנָן, וְשְׁנְדַבֵּר כָל אֶחָד אֶת חַבֵרוֹ בַּדֶרֶךְ הַיָשָׁר אָמֵן. 

			בתהליכי התיקון והריפוי ההדדיים יכולות שלוש הדתות להסתמך על הספרות הקלאסית שלהן כדוגמת המקורות שנידונו בספר זה. בעידן של איומים קיומיים על שרידות האנושות, פיתוח ברית בני ובנות אברהם, שרה והגר וטיפוח הזיקה הרוחנית בין דתות העולם אינם מותרות. אדרבא, זו היענות לקריאה הגדולה של האלוהות לאנושות בזמננו. 

